text:
長頸鹿
長頸鹿係一種生活喺非洲嘅反芻偶蹄動物,亦係現時世上最高嘅陸上動物.公可以去到4.8到5.5米高,重達900公斤.乸身形一般細啲.
長頸鹿係非洲特有嘅動物,同鹿,牛等有親緣關係,但係唔同科,即長頸鹿科.長頸鹿科包括長頸鹿同霍加狓兩種動物.
長頸鹿學名為camelopardalis,源於早期羅馬帝國時期啲人同佢起嘅名,意思係駱駝同豹嘅混合體,因為佢嘅外形類似呢兩種動物嘅混合體.
中國明朝時鄭和嘅船隊航行到東非,就曾經帶兩隻長頸鹿返到北京,俾當時嘅人認為係麒麟.明成祖以此祥瑞之兆嚟表明自己施政嘅偉大.時至今日,日文同韓文仍然叫長頸鹿做麒麟.
中國典籍關於長頸鹿嘅記載,最早出自晉代李石所寫嘅《續博物志》,記錄咗非洲索馬里沿岸撥拔力古國出產嘅異獸,身高一丈餘頸長九尺.宋代趙汝適寫嘅《諸番志》中就話非洲長頸鹿係徂蠟:「狀如駝馳,而大如牛,色黃,前腳高五尺,後低三尺,頭高向上」.
[編輯] 分類
長頸鹿根據顏色,花紋變化同分布範圍等嘅差別可分為9個亞種.
- 蘇丹長頸鹿(G.c. antiquorum);斑點紋小,較不規則,覆蓋腿內側.分布蘇丹西部同西南部.
- 努比亞長頸鹿(G.c. camelopardalis);斑點呈四方形,栗色;底色為白色.腿內側同上肢以下無斑點.分布蘇丹東部,剛果東北部.
- 羅氏長頸鹿,或烏干達長頸鹿(G.c. rothschildi);斑點深褐色呈長方形,網紋模糊.下肢有時帶斑點.分布烏干達,肯雅北部同中部.
- Thornicroft 長頸鹿(G.c. thornicrofti);星狀斑點,延伸至下肢.分布贊比亞.
- 西非長頸鹿,或尼日利亞長頸鹿(G.c. peralta);淺黃色斑點.分布乍得.
有啲資料將蘇丹長頸鹿,西非長頸鹿,努比亞長頸鹿,羅氏長頸鹿同安哥拉長頸鹿,南非長頸鹿列入一個亞種.
另有四種長頸鹿亞種存在爭議.即開普長頸鹿,拉多長頸鹿,剛果長頸鹿同埋Transvaal長頸鹿.更有科學家認為除咗馬賽長頸鹿以外,其他亞種可以併為一個亞種.
長頸鹿體長12-15英尺,高15-17英尺.公重1700-4200磅.乸矮過公1-2英尺,輕幾百磅.公乸均長角.乸隻角細啲.網紋長頸鹿比其他亞種稍為細.體色隨亞種同埋年齡有深淺變化.
[編輯] 特點
長頸鹿最令人熟悉嘅特點就係長頸.頸長令佢哋食到樹上嘅葉.四肢亦相當長.長頸鹿頸嘅骨結構基本上同其他偶蹄動物差唔多.長頸鹿有七個變長嘅頸部脊椎(數目同馬同埋人相同).角係骨質,俾皮膚噙實.
長頸鹿嘅循環系統與眾不同.10公斤重嘅心可以產生比其他動物多兩倍嘅血壓,保證個頭有血到.頸上面一個複雜嘅組織結構可以避免長頸鹿低頭喝水嗰時個腦血壓過高造成腦出血.下肢嘅血管承受好高嘅血壓,換轉係其他動物可能會造成毛細血管爆裂,而長頸鹿嘅下肢俾又厚又實嘅皮包實,避咗呢尾嘢.
長頸鹿有長睫毛,眼呈深啡色,係所有陸上動物中最大嘅.視力敏銳,再加上身高嘅優勢,能夠睇到一公里遠嘅嘢.長頸鹿冇淚腺,佢用脷去清潔眼球表面.德國法蘭克福動物園嘅研究人員發現長頸鹿得有限嘅色覺,分到一啲色.
長頸鹿有32隻牙,齒式為I 0/3, C 0/1, P 3/3, M 3/3;同牛一樣冇上門齒,口腔內因冇犬齒,令門齒與前臼齒間有空位,叫做齒虛位(diastema),可用嚟儲埋植物咁嘅嘢.
[編輯] 繁殖
長頸鹿公會通過品嘗乸嘅尿嚟判斷乸嘅發情狀態.呢種行為係一個被稱為Flehman反應嘅過程.長頸鹿嘅懷孕期為14-15個月,每次產一胎.乸係企喺度生仔;羊膜破裂,幼鹿落地而生.幼鹿約1.8米高.出世幾個鐘頭後幼鹿就可以奔跑,同其他出咗世幾個禮拜嘅鹿仔冇分別.然而出世之後頭兩個禮拜幼鹿多數時候會伏響地上靜卧,由阿媽保護.雖然成年長頸鹿由於個頭碩大唔怕敵害嘅侵襲,但幼鹿就可能俾獅子,豹同鬣狗攻擊.長頸鹿嘅花紋被認為係有偽裝功能.只有大概25-50%嘅幼鹿可以活到成年.野外嘅長頸鹿,壽命有20-25年,喺動物園裏面養就可以活到28年.
喺香港,以前荔園動物園未結業以前,養左兩隻長頸鹿,結業之後(1993年7月31日),嗰兩隻長頸鹿就送咗畀深圳動物園養.
[編輯] 習性
喺野外,長頸鹿係食樹葉,尤其係含羞草屬嘅樹葉;但其實佢完全能夠以食用其他種類嘅樹枝為生.一頭長頸鹿每日可以食63公斤樹枝同嫩枝.
長頸鹿行路姿態悠閑.行路嗰時一側嘅前後肢向前挪動而另一側嘅前後肢着地.呢個係大型四足動物常用嘅運動方式,比如大象都係用呢種方式行.但係長頸鹿遇到敵害攻擊能夠以60公里時速進行短距離奔跑,奔跑姿勢好笨拙,前後肢交替着地.長頸鹿心臟太細,令佢做唔到長距離奔跑.
當受到威脅時,長頸鹿嘅的防禦方法係用蹄猛踢敵害,踢一下足以將獅子嘅頭骨踢碎或者肋骨粉碎.
長頸鹿每天的瞓覺時間是所有哺乳動物中最短嘅.一般認為只有20分鐘到兩小時之間.佢可以擘大眼瞓覺.
長頸鹿用長達40厘米嘅脷來清理面部嘅蟲仔.長頸鹿條脷唔怕荊棘,可以自如咁進食多刺嘅葉.南非長頸鹿偏好金合歡屬(Acacia)嘅植物,尤其係Acacia erioloba呢種植物,條脷甚至能夠抵禦這種植物帶有嘅毒刺.
一般人誤以為長頸鹿係啞嘅.但有研究表明長頸鹿之間用(人耳聽唔到嘅)次聲波來進行非常複雜嘅交流.
[編輯] 起源
根據化石記錄,長頸鹿最早由中新世初期由鹿科動物分化而來.最早嘅長頸鹿科化石係Climacoceras同Canthumeryx.後來演化出古麟(Paleotragus),一種中新世早期生有短角,短頸嘅長頸鹿祖先.到中新世晚期古麟進化為薩摩獸(Samotherium).喺上新世,薩摩獸分化為兩支,一支係霍加狓,另一支係最早嘅現代長頸鹿.霍加狓係長頸鹿科僅存嘅兩種動物之一,相貌基本上反映中新世長頸鹿類動物個樣.
長頸鹿類動物進化上重有一支,稱為西洼獸,係一種生有四隻角,體態粗壯嘅動物.而家已絕種.喺蘇美爾(Summarian)文化遺址亦發現咗一啲動物嘅青銅像,酷似西洼獸.說明西洼獸好可能喺中東一直殘存至幾千年前.
長頸鹿嘅地史譜系如下:
- 全新世
-
- Giraffa camelopardalis
- Okapia johnstoni
-
- 更新世
-
- Giraffa camelopardalis
- Giraffa jumae
- Giraffa gracilis
- Giraffa sivalensis
- Okapia stillei
- Sivatherium giganteum
- Sivatherium maurusium
-
- 上新世
-
- Giraffa attica
- Giraffa punjabiensis
- Giraffa priscilla
- Samotherium boissieri
- Samotherium sp.
-
- 中新世
- 晚中新世
- Amotherium africanum
- Samotherium sp.
- Palaeotragus germaini
- Palaeotragus primaevus
- 中中新世
- Palaeotragus primaevus
- 早中新世
- Prolibytherium magnieri
- 晚中新世
- 漸新世
-
- Eumeryx sp.
-
[編輯] 進化
長頸鹿條頸同腿按比例都比其他有蹄動物長.目前重未確定到係長頸鹿條頸同腿點解咁長,但可以通過觀察現存長頸鹿嘅行為嚟推測點解佢哋會生咁長條頸.
長頸的確可以畀長頸鹿食到樹冠上嘅葉.然而長頸鹿乸矮過公,往往食低處嘅樹葉,所以好難講長頸僅僅只係為咗食果方面的原因.此外,長頸會令長頸鹿飲水造成相當嘅困難.長頸鹿佔據嘅生態位只有非洲象一個競爭物種,所以並無選擇壓力嚟迫使長頸鹿喺咁長時間保持長頸嘅狀態.一個可能嘅解釋係長頸鹿喺進化初期非洲存在其他體形高大嘅有蹄動物競爭者,而呢啲有蹄動物現在已經滅絕.長頸鹿條頸就係同呢啲大型有蹄動物競爭中變長嘅.今日嘅長頸係遠古競爭嘅遺留.
長頸鹿嘅前肢亦都好長.呢啲長腿可以令長頸鹿快速奔跑,並用來禦敵.重未清楚嘅係,係唔係長腿同長腳並用喺抵禦獅子嘅襲擊方面有優勢.
最後啲人觀察到,長頸鹿公係用長頸嚟戰鬥.長頸鹿有顯著嘅兩性異形特徵.乸條頸比公更加短.乸條頸一到咗十歲就唔再生長,而公條頸就可以維持生長達二十年以上.公之間用頸搏鬥,搏鬥結果可以係致命嘅,但好少會到呢個地步.頸越長,頭越重,搏鬥嘅時候力量亦都越強.搏鬥能力越強嘅長頸鹿公越容易獲得同長頸鹿乸交配嘅機會.從性選擇嘅角度睇長頸鹿條頸亦係公同乸競爭嘅結果.
[編輯] 參考
- 孫啟元,《野性的堅持》,ISBN 962-85307-4-7
- 琳恩‧雪兒,《愛上長頸鹿》,ISBN 957-33-1670-6
[編輯] 睇埋


c: text/html

text:
基本粒子
基本粒子係指啲人認知嘅構成物質最細最基本嘅單位.但係因為物理學不斷嘅發展,人類對物質構成嘅認知逐漸咁深入,因為咁,基本粒子嘅定義隨時間亦都係有變嘅.目前喺粒子物理學入面,標準模型理論認為嘅基本粒子可以分為夸克,輕子,規範玻色子和希格斯粒子四大類.標準模型理論之外都有理論認為可能存在質量非常之大嘅超粒子.
[編輯] 基本粒子定義嘅變化
傳統上(20世紀前,中期)嘅基本粒子指質子,中子,電子,光子同各種介子,係當時人類所能探測嘅最小粒子.而現代物理學發現咗質子,中子,介子都係由更加基本嘅夸克同膠子構成.同時人類亦發現咗性質同電子類似一系列嘅輕子,重有性質同光子,膠子類似嘅系列規範玻色子,係現代物理學所理解嘅基本粒子.
[編輯] 分類
費米子
夸克 目前嘅實驗顯示共存在6種夸克(quark),同佢地各自嘅反粒子.6種夸克又可分為3「代」.他們係
第一代:u(上夸克) d(下夸克)
第二代:s(奇異夸克) c(粲夸克)
第三代:b(底夸克) t(頂夸克)
另外值得指出嘅係,他們之所以未能被早期嘅科學家發現,原因係夸克決唔會單獨存在(頂夸克例外,但係頂夸克太重而衰變又太快,早期嘅實驗無法製造出嚟).他們係成對嘅構成介子,或者3個一齊構成質子同中子這一類嘅重子.呢種現象稱為夸克禁閉理論.就係早期科學家誤以為介子同重子係基本粒子嘅原因.
輕子 共存在6種輕子(lepton)同佢地各自的反粒子.其中3種是電子同同它性質相似的u子同埋t子.而呢三種各有一個相伴嘅中微子.他們都可以分為三代:
第一代:e(電子) ve(電子中微子)
第二代:u(u子) vu(u子中微子)
第三代:t(t子) vt(t子中微子)
玻色子
規範玻色子 係一類係粒子之間起媒介作用,傳遞相互作用嘅粒子.之所以佢地稱為「規範玻色子」,係因為佢地同基本粒子嘅理論楊-米爾斯規範場理論有好密切嘅關係.
自然界一共存在四種相互作用,因此規範玻色子都可以分成四類.
引力相互作用:引力子(graviton)
電磁相互作用:光子(photon)
弱相互作用(令原子衰變都可以相互作用):W 同 Z 玻色子,共有3種:W + ,W − ,Z0
強相互作用(夸克之間嘅相互作用):膠子(gluon)
粒子物理學已經證明電磁相互作用同弱相互作用來源係宇宙早期能量極高時嘅同一種相互作用,稱為「弱電相互作用」.有好多粒子物理學家猜想係更早期宇宙更高能量(普朗克尺度)時好可能呢四種相互作用全都係統一嘅,呢種理論稱為「大統一理論」.但係目前因為加速器能夠達到嘅能量相對普朗克尺度仍然非常低,所以好難驗證.而大統一理論目前主要嘅發展方向係超弦理論.
希格斯粒子 希格斯粒子(Higgs)係粒子物理標準模型中唯一重未喺加速器上產生出來嘅粒子.粒子物理學家們認為希格斯粒子同其他粒子嘅相互作用令其他粒子具有質量.相互作用越強質量就越大.希格斯粒子本身質量極之大,目前嘅加速器能量還無法達到,而理論嘅計算也比較困難.物理學家們普遍希望能夠喺2008年將要開始運行嘅大型強子對撞器上產生出希格斯粒子.
標準模型預言存在2種希格斯粒子:H + 和H0,但係都有好多科學家提出其他嘅可能性.
[編輯] 標準模型理論以外嘅理論性粒子
超對稱粒子
除咗以上實驗已經證明嘅基本粒子之外,理論粒子物理學家為左解釋某現有理論無法解釋嘅實驗現象,而猜想我地嘅宇宙中可能存在超對稱粒子.佢地質量非常大(相對一般粒子如質子而言),因此現有嘅加速器還冇法子製造佢地.但係因為量子漲落嘅存在,因此佢地可能係非常短嘅時間間隔內同非常小的機率下同我地可見嘅粒子發生相互作用,因此佢地可以間接探測到.目前每種粒子都被認為存在對應嘅超對稱粒子.並且被用來解釋某物理現象.例如夸克嘅超對稱粒子用來解釋正反粒子數目嘅不對稱,以及中微子嘅超對稱粒子解釋中微子的質量如此之小(但不是0)嘅原因,等等.
假想嘅粒子
假想嘅粒子,僅僅係理論學家嘅假想,而基本冇確切嘅實驗根據,因此可能宇宙中根本就唔存在.粒子嘅提出或者只係為咗畀某啲現有的現象作一種可能嘅解釋,或者僅僅係粒子如果存在亦都唔會破壞現有嘅物理定律,因此我地估冇理由相信佢哋一定唔存在.例如某啲科學家認為佔宇宙總能量約25%嘅「暗物質」,就係一種同其他物質作用極其微弱但係有質量嘅粒子(WIMP).此外都有一啲理論研究某啲速度永遠達到光速的速子,以及磁單極子或者加速子等等.

robotstxt: allowed

filter: keep


text:
Brugge Dudzele Herdersburg
Louis Coiseaukaai 46
8380 Brugge/Dudzele,
係巴士站搭10-15分鐘巴士,不過班次好疏.一出火車站就係巴士站,唔使驚搵唔到.不過下車後都要再行15分鐘先至搵到間青年旅舍.放心啦 ! 比利時係小國家,D 人Nice 到你唔信.巴士司機會好友善教你落車後點搵間青年旅舍.
青年旅舍係郊區,由巴士站行去青年旅舍途中見到一望無際既行車路上,兩旁都係好的骰既小屋,而每間小屋後面都有花園仔或者小農莊,仲攪到鬼火禁靚,第時退休我都要一間 !
圖 :青年旅舍附近的小屋
講番間青年旅舍,原來係一間Rowing Club,唔怪得知見有人玩Rowing 啦 ! 伊度勁有渡假Feel,又好有運動Feel,我地間房有一張碌架床,同埋一張單人床,好乾淨,好企理.Shower 同Toilet都係間房入便,風涼水冷.爽 !
借用廚房煮食要另外比錢(20 歐羅禁貴),我諗係俾D團體用既多.一係吃乾糧啦,再唔係食飽先番來訓啦 ! 廚房隔離有梳化,有電視,有自助咖啡/汽水機.又可以比錢上網,不過大家要留意一下,歐洲電腦Keyboard既字母位置同香港既好唔同架 !
附近景點有:
-


text:
朱古仔
朱古仔[1]係香港一個已經冇咗嘅木屋區,位置相當於今日香港城市大學,又一城,又一居同又一村花園嘅範圍.
喺八十年代之前達之路只係去到海棠路為止,又一居嘅位置喺當時係一個山窩,山窩裏面同外面嘅山坡上面都搭咗唔少木屋,而喺九廣鐵路(港鐵東鐵綫)嗰一邊,即今日又一村花園嘅位有唔少菜田,山窩嘅出口喺馬利諾神父教會學校後面,因為喺大坑東第二號遊樂場中間曾經有一條明渠[2],由馬利諾神父教會學校同又一居第二十六之間流出,以前南山邨嘅居民要去又一村,就要喺呢條明渠則邊入去朱牯仔,去到海棠路嘅海棠苑後面,轉左就可以去到達之路,轉右就可以去到玫瑰路.
喺桃源街遊樂場以前係一片菜田,嗰道有一條明渠流入去信義會中英文幼稚園前面嘅馬路,之後就再流入喺大坑東第二號遊樂場嗰條明渠,而桃源街只係去到香島中學門口為止,菜田就係喺桃源街同明渠之間,喺信義會中英文幼稚園則邊有一條小路,沿住呢條明渠一直走,經過菜田後,明渠同小路就穿過一條又高又黑嘅峽谷,呢個峽谷就係喺依家達之路下面,走出峽谷後,再直行橫過鐵路,就可以去到九龍塘,而條明渠就係沿住鐵路,由筆架山流落嚟.
朱牯仔最先被清拆嘅部份係今日香港城市大學教學樓第一期嘅範圍,大概喺七十年代初期,因為嗰個範圍被用作興建地鐵觀塘線嘅工地,當觀塘線起好後就一直空置,嗰道曾經有一間大同中學.到咗七十年代尾,今日香港城市大學教學樓第二期,即教學樓紫區嘅範圍,又拆埋.無綫電視劇神劍魔刀(1986)部份外影喺呢道拍攝,不過套劇未拍完,香港城市大學就開始起.
到咗八十年代初,今日又一村花園同桃源街遊樂場嘅範圍就拆咗,大坑都唔見埋,達之路就伸延到今日生產力大樓嘅位置.
朱古仔喺1985年火燭過,災場範圍大概係馬利諾神父教會學校後面嘅山窩,場火大概喺入黑後起,火勢好猛,重係咁爆石油氣,最後摧毀咗成條木屋區,得番向住香島中學嗰邊山坡嘅幾間木屋.到咗九十年代初,成個山窩俾人剷平,起咗又一居.


text:
引用:
原帖由 呂布 於 2007-2-6 12:59 PM 發表
傳銷不是全部都不好的, 不過係傳統果集, 好似amway, forever呢d國際公司law, 他們是做零售, 推廣產品的.
而 層壓式 傳銷, 就完全係另一樣野, 台灣人叫老鼠會. 他們都是同傳統傳銷有"倍增概念", 以 ...
我就做過forever啦, 雖然而家已經無再向呢個目標進發, 但我係忠實用家黎既, 產品繼續用. 人地話做傳銷會斷六親, 但都要睇你參加邊類公司同埋本身既性格囉! 正所謂正正得正, 正負得負, 一個正直既人入一間正當公司, 結果係越做越多朋友, 但如果公司/個人係心術不正, 就會產生反效果囉! 明知件產品無效仲要亂吹, 呢d咪係呃人囉, 但凡係參加forever既, 無論係咪發展都好啦, 公司會議同埋經理們都一定話要用產品, 就算係一支潤唇膏都要用過先好同身邊既人講, 因為要親身體驗功效先有實例分享, 傳銷商就係代表公司嘛, 所以我到而家仲用產品就係咁解囉, 仲得意既係, 當我立心去砌組織網時又無乜人喎, 到我放晒手唔做時, 有時係d網上論壇分享產品心得時, 又會有人send email黎問我可唔可以幫佢撘單買貨, 又或者問點做會員之類既野, 正一係無心插柳柳成蔭. 我上個禮拜六先至拎左一支forever皇牌產品之一既?亶?蘆薈膠乳)俾一個我未見過面但又話想用產品既女仔之嘛, 我都估唔到會咁樣做零售囉!
點解LB俾人既感覺係好神秘, 好鬼竄呢? 因為佢地淨係識得用三不談既邀約方式, 即係不談公司, 不談制度, 不談產品, D人係不知情底下就俾佢地轟炸幾粒鐘以上, 所以咪搞到街知巷聞囉! 如果你同人講傳銷, 佢個反應超大, 好似係講佢既殺父仇人咁, 你再問多佢一句係咪上過LB呀? 多數都答上過.


text:
車仔殺狼送六隻光蛋 曼城話咁快出局
同人唔同命!兩支億萬大軍車路士同曼城喺聯賽盃命運迥異,前者半力都照炒狼隊半打,但一樣用後備嘅曼城就只能夠同阿士東維拉喺法定時間踢成2:2,加時仲輸埋2:4,領隊文仙尼喺賽事中同對方教頭林拔口角,睇嚟出局真係佢意料之外.
雖然派出咗彭迪利蒙,拿斯達錫,拉斯克同埋丹尼斯蘇亞雷斯呢啲後生仔落場,但係曼城對維拉嘅陣容仍然見到巴洛迪利夥拍泰維斯打雙箭頭,中後場又有占士米拿同高拉洛夫,所以領隊文仙尼話佢好重視聯賽盃,睇嚟都唔係順口開河,當1日食10支煙嘅「問題少年」巴洛迪利喺27分鐘開紀錄之後,大家更加覺得曼城真係有心贏,只可惜換邊後另一位復出嘅大將巴利擺烏龍,加埋對手維拉前鋒艾邦拉荷入波,浪費咗高拉洛夫嘅精采罰球,結果兩隊喺法定時間踢成2:2,只係維拉喺加時仲未放棄,靠尼索比亞同艾邦拉荷各建一功,最終以4:2呢個總比分,將主場嘅曼城無情地踢出局.
賽事中因為兩軍都有唔少埋牙鏡頭,搞到文仙尼向第四球證投訴,當時維拉領隊林拔又抵唔住頸出口,結果兩位教頭就係咁而發生口角喇.賽後文仙尼雖然冇為自己嘅失儀道歉,但就連講咗3次對唔住,話自己真心向球迷同球會賠罪.
因病而缺陣嘅約翰古達迪冇機會落場,不過呢位上季喺飛燕諾發光發熱嘅新人,已經同曼城續約4年,相反薩巴列達就盛傳會喺1月轉投巴黎聖日耳門.值得一提嘅係,啱啱好番嘅魯迪維爾熱身時受傷,所以尼史葛係臨時先被知會正選上陣.
列斯聯爆冷淘汰愛華頓
同日聯賽盃車路士就以6:0大勝狼隊過關,域陀摩西斯射入佢加盟後嘅處子「士哥」,而艾斯派古達同馬高馬連兩位新兵都首度喺正式比賽幫車路士披甲.另一英超球會愛華頓作客列斯聯就爆冷輸1:2出局,而韋根作客炒韋斯咸4:1晉級都令唔少人跌眼鏡,至於新特蘭作客米爾頓凱恩斯就發揮正常,埋單贏2:0,修咸頓亦以同一比數踢錫周三出局,晉級第4圈.
- 0
- 顶一下


text:
金毛尋回犬
金毛尋回犬(Golden Retriever),或者金毛(Golden 或 Goldie),係比較受歡迎嘅狗種.用來搵水禽獵物返嚟(「尋回」嘅意思).今時今日,金毛係最常見嘅家犬之一,因為容易養,好馴並且對主人要求唔多,只要定期運動,餵食同見獸醫檢查就可以.金毛嘅獨特之處在於得人鍾意嘅性格,同人以及其他狗都可以相處得好好.驚嗰陣會呱呱叫,金毛睇門口唔掂,因為太友善啦.容易訓練,因為天生鍾意討好主人,鍾意同人一齊,有人響度嘅時候會好開心,唔會忔人憎.
[編輯] 外形
金毛係一種大型狗種,外形同拉布拉多尋回犬相似,後生嗰陣最似,而淺色嘅金毛更似.最明顯區別係金黃色嘅長毛.毛色喺淺金色到深黃色之間.美國狗舍俱樂部(American Kennel Club, AKC)標準規定金毛嘅毛皮係「豐富,有光澤,唔同層次嘅金色」(rich, lustrous golden of various shades),太淺或者太深色都唔得.
金毛尋回犬喺大概一歲就大定,喺約兩歲時到最大最重.雖然體形上喺兩歲成熟,性格上要到三歲以上先至完全成熟,而多主人話佢哋嘅狗一世都保持好似狗仔嘅特性.
[編輯] 性格
金毛尋回犬活躍好動,鍾意玩,但係有出奇嘅耐性,可以靜靜咁坐響道幾個鐘頭唔郁,就好似打獵時等獵物咁.可能係打獵嘅遺傳,游水亦好歡喜.金毛重極之想討好主人.
同拉布拉多一樣,金毛嘅智力,對人嘅感情,對細路嘅容忍度都好出眾,鍾意𠱁人,係天生嘅守護者,所以係優秀嘅狗醫生.不過,金毛成日要人陪著先至開心.響服從測驗中表現良好,可以係優秀嘅導盲犬.雖然可能唔夠拉布拉多尋回犬響野外測試(field trial)表現咁出色,以突出嘅嗅覺見稱,亦係出色嘅獵狗.
金毛鍾意玩接嘢,接返掉出去嘅棍,網球,飛碟,可以玩上幾個鐘頭都唔厭,特別係有水玩嘅時候.
今日嘅金毛尋回犬分成兩類:出賽嘅 show dog 和獵狗.Show dog 組嘅金毛尋回犬通常骨骼較大,較長,較重.香檳色嘅長毛受推崇.而另一方面,獵狗相對較細隻,腳較長,較深色.兩類從1960年代嘅著名金毛尋回犬分出來.而家,配種嘅人試圖將兩個分支變成一種多用途嘅尋回犬.
[編輯] 歷史
金毛尋回犬呢個品種喺蘇格蘭嘅 Guichan 呢個地方嚟,由 Dudley Majoribanks(後來嘅 Tweedmouth 勛爵)響 1835年配種出嚟.話說 Majoribanks 去英國海邊小鎮 Brighton 旅行,去馬戲團見倒俄羅斯牧羊狗表演,想買兩隻,馬戲團嘅訓練員唔想一竇狗分開,Majoribanks 就將成個馬戲團嘅狗都買晒返嚟配種繁殖.
雖然個故仔好浪漫,唔少人認為唔係真嘅.1952年,Majoribanks 後人將 1835年到 1890年嘅配種記錄公開,配種繁殖嘅品種之中係無俄羅斯牧羊狗份,所以個故仔係冇根據嘅.
1865年,最早將一隻叫 Nous 嘅攣毛尋回犬(wavy-coat retriever)狗公;同一隻叫 Belle 嘅特威德西班牙水獵犬(Tweed Water Spaniel)狗乸打種.特威德西班牙水獵犬而家已經絕晒種啦,但係嗰時喺邊境地區成日見倒.1868年,Nous 同 Belle 生咗一竇四隻黃色狗BB:Crocus,Primrose,Cowslip,Ada.以呢四隻狗為基礎,同愛爾蘭蹲獵犬(Red Setter),沙色尋血獵犬(Bloodhound),聖約翰水犬(St Johns Water Dog of Newfoundland),士兵格獵犬(Springer Spaniel),兩種攣毛嘅黑色尋回犬交配繁殖成一個新血統.Majoribanks 響裏面揀最理想嘅尋回犬出黎,佢嘅目標係要一種有活力,健康,易相處,乖,易訓練嘅狗.
1903年,英格蘭狗隻俱樂部首次接受金毛尋回犬註冊,叫做「平毛—金色」(Flat Coats - Golden).1908年第一次展出,1911年被承認為一個新品種,叫「尋回犬(金色或黃色)」.1913年,金毛尋回犬俱樂部成立.1920年,正式改名做金毛尋回犬.
1881年,Hon. Archie Majoribanks 帶咗一隻金毛到加拿大,喺 1894年響美國狗隻俱樂部(AKC)註冊.係呢金毛第一次響呢兩個國家有記錄.1927年第一次響加拿大註冊,而安大略省嘅金毛尋回犬俱樂部(而家叫加拿大金毛尋回犬俱樂部)響 1958年成立.AKC 於1932年承認呢個狗種,美國金毛尋回犬俱樂 1938年部成立.
[編輯] 營救工作
由於呢種狗受歡迎,對純種金毛尋回犬嘅需求亦高,成為一個不幸嘅結果,每年好多金毛俾唔再鍾意佢哋嘅主人遺棄,好多都係比較老而要睇醫生嘅.閂咗嗰啲大型嘅,臭名遠播嘅配種工場(dog farm),成為另一個無家可歸金毛狗嘅來源.
作為回應,好多志願機構進行營救嘅工作,令到被遺棄嘅金毛俾人收養.呢啲組織一方面接受啲狗,令一方面同本地嘅動物收容所協議;保證啲狗得到善待而唔會被人道毀滅,獲救嘅狗隻就會放響寄養嘅地方,直到搵到一個永久嘅屋企為止,通常會篩選領養人,以保證為啲狗提供一個合適嘅家.呢啲一類嘅組織利用互聯網籌錢,教育,揾領養嘅人,宣傳佢哋嘅信息.
[編輯] 出面網頁
- Information about the Golden Retriever
- 金毛尋回犬俱樂部(英文)
- 英國金毛尋回犬培育委員會(英文)
- 金毛尋回犬美國俱樂部(英文)
- GRCA 美國國家救援委員會(英文)
- 頂級金毛尋回犬網站(英文)
- 金毛尋回犬加拿大俱樂部(英文)
- 香港金毛尋回犬會
- 金毛尋回犬歷史(英文)


text:
李三元的故事
佢日前相約前東華主席李三元(John)去銅鑼灣高級餐廳BellaVita品嘗意菜,交流未來大計.
前東華主席李三元(John)卸任後,靜雞雞喺中大修讀歷史碩士課程,話咁快年底畢業.
樂見學生衝出校園睇完DG之後,李三元又去捧另一個「飛弗」牌子Gucci,仲遇到一班清華大學學生,原來Gucci贊助優秀嘅清華設計系學生過去睇騷,仲畀佢哋着返自己嘅設計喺會場出現,見到啲學生可以衝出校園,李三元都覺得好感動喎.
就連早前有份同佢拗手瓜競逐總監一職嘅國際事務總監兼前東華三院主席李三元太太李周美枝,都嚟恭喜佢.
同場仲有前東華主席李三元,佢家族做皮革生意,對皮價波幅好敏銳,去年皮革價格升咗近兩成,幸好佢早着先機儲存唔少貨.
李三元家族經營皮革生意,據知李太冇份參與業務,一直都只係專心相夫教子.
卸任東華主席大半年嘅李三元,月前重返校園,修讀歷史系碩士課程.
東華三院前主席李三元都認為《FlashON》內容時尚,版面搶眼有朝氣,睇到人好開心,適合女性參閱,佢話會攞份返屋企同太太分享,update吓時尚資訊.
嚟捧場睇煙花嘅有唔少東華人,包括前東華主席馬清鏗及李三元一家,仲有東華副主席張佐華(Charles)同施榮恒,原來阿John係○二年嘅東華主席,請班東華兄弟睇煙花,相當念舊.
東華致力協助殘疾人士融入社區,尋日喺堅尼地城域多利道一號開設「iBakery愛烘焙麵包工房」,東華主席梁定宇,前主席李三元及多位總理齊到賀,品嘗吓熱辣辣嘅麵包.
獲頒銅紫荊星章嘅上任東華三院主席李三元,同中西區區議員李應生心情勁靚,笑到見牙唔見眼,李三元話無禮物唔緊要,有心就得㗎啦!至於獲委任做太平紳士嘅陳遠華就一早到場,仲同黨主席劉健儀,常委田北辰,李應生及李三元影番張合照.
李三元 李三元熱心參與慈善活動及社區服務,貢獻良多,尤其在擔任東華三院主席期間,成績斐然,現獲頒授銅紫荊星章.
家有兩子嘅李三元話,囝囝都好有興趣做善事,咁幾時入埋東華呢?李三元笑言:「佢哋搵到錢,想幾時加入都會支持.
身兼東華三院總理同灣仔中西區工商業聯合會主席嘅李鋈麟,前晚同東華主席李三元一齊出席聯合會春茗,原來李三元都係該會會長,果然係李氏一家親;唔講唔知,兩人都係卡地亞(Cartier)迷.
我哋尋日趁冇落雨去咗行維園年宵市場,撞到去東華攤位打氣嘅東華三院主席李三元.
鍾意shopping唔係女人嘅專利,東華三院主席李三元(John)一樣有鋪購物癮,尤其是同佢有情意結嘅卡地亞,佢耐唔耐就要入佢哋舖頭轉個圈,睇吓有咩啱心水,總之「唔買都睇吓啦喂!」定時定候要朝聖John鍾情卡地亞原來有段古,話說當年佢喺美國讀書,當時卡地亞手錶極之盛行,搞到John心思思,卒之喺大學最尾嗰年,John忍唔住用獎學金買咗佢人生第一隻卡地亞手錶,點之唔買猶自可,一買就愛上咗,依家定時定候,John都要入去卡地亞朝聖,睇吓有咩新貨到,但係佢就好少同太太一齊行掃貨,事關心頭好呢啲嘢每個人嘅睇法都有唔同,所以shopping都係自己一個人行會自由自在啲.
李三元更加連下幾城,原來佢係「甜品癡」,乜甜品都啱佢!深水灣鄉村俱樂部嘅甜品出名有水準,李三元果然無介紹錯!卓妮.
放大圖片二百萬起「遊樂場」尋日以陳媽媽命名嘅「東華三院鄒蓮女士長者日間護理中心」舉行開幕禮,請嚟社會福利署署長聶德權及東華主席李三元主持儀式.
經濟略為復甦,市民買禮物過聖誕都手鬆啲,由東華旗下社企「樂群麵包工房」推出嘅聖誕曲奇大受歡迎,銷量較去年急升八成,工房做到應接不暇,被迫暫停接單;曲奇咁得寵,東華主席李三元開心到拍掌叫好!放大圖片由殘疾人士親手製作嘅東華曲奇一向香脆惹味,李主席早前親身去麵包房為學員打氣,吸引唔少大機構注意,賽馬會,建築署及皇仁書院等早喺聖誕前已落柯打,估唔到定單陸續有來,埋單計數爆晒燈,麵包房喺本月十八日已叫停定單.
歎松露食到人耳仔郁,但講到貼心食品,李三元首推東華旗下「樂群麵包工房」嘅愛心曲奇,上周五佢專登走入去位於香港仔嘅麵包工房,捲起衫袖學整朱古力曲奇.


text:
一年一度舉世矚目嘅諾貝爾獎噚日開始陸續公佈,繼光纖之父高錕之後,今屆究竟會唔會再爆出一位華裔諾貝爾得主呢?睇怕比較難.不如咁喇,諾貝爾就冇我哋份㗎喇,如果開設一個切爾諾貝爾獎,香港應該好多人夠資格攞.發生喺蘇聯時代嘅切爾諾貝爾核災難,向世人展示咗共產極權世界嘅黑暗,盲目追求發展同經濟利益嘅遺害,真係好值得設立幾個獎項嚟紀念一下㗎.
吳爽
董建華俾人話佢不擅辭令;到咗鬥噏權,又叻過頭撩是鬥非.幾經挫折嘅西環,終於搵到個語言偽術大師出嚟獻世.
講過N屆都唔選特首嘅偽術家梁振英,一直對諾貝爾獎好有興趣.佢將近出選嘅時候就提過,點解第一位攞到諾貝爾和平獎嘅華人唔係下令六四屠城嘅鄧小平.喺佢任內,亦教識咗大眾好多中文知識,包括「產業測量師」同「建築測量師」嘅分別,「花槽」同「花棚」嘅分別,仲有「撤回」同「不撤回」之間嘅無限空間.
由降低市區收樓強拍門檻嘅「為民請命」,到侍奉梁朝英帝嘅「度日如年」.林鄭嗰種為咗人民同老闆福祉而甘冒人身安全風險嘅高尚情操,同「福島50死士」有得揮.
咁尊貴嘅林鄭對和平有乜嘢貢獻呢?如果唔係靠佢事事以民為先,不理短視嘅民間反對聲音,放寬「強拍條例」嘅強制收樓門檻,面臨重建嘅舊樓小住戶一定會遭受更加多「畜牲」集團嘅滋擾,到時舊區永無寧日,你話林鄭幾偉大?
劏房波好謙厚咁話自己經營嘅唔係劏房,而係板間房,呢啲並唔重要.重點係佢將明明只可以住得一家人嘅單位,化整為零變做幾個單位,喺地少人多嘅香港,劏房波解決咗無數無殼蝸牛嘅燃眉之急,淨係呢樣嘢都值得表揚.
劏房都係碎料,更大功勞就係喺新界東北發展方面.透過深港合併,強國富豪落晒嚟買地買樓,趕走嗰啲對香港穩定繁榮冇幫助嘅本地小農,就可以令遍地荒蕪嘅東北起死回生.


text:
拜仁倒灶命喪白俄羅斯
俗語有云「長路有盡時」,拜仁慕尼黑就係咁結束咗9連勝兼新球季不敗金身喇,只係估唔到壞佢哋大事嘅竟然係嚟白俄羅斯嘅巴迪啫!呢支白俄兵團喺歐聯F組主場爆冷贏拜仁3:1,目前兩戰兩勝排榜首,連西甲嘅華倫西亞同法甲嘅里爾都係排係後面食塵.
巴迪今屆真係唔簡單,佢哋首輪已經作客搞掂里爾,當大家以為呢支白俄羅斯球隊符碌撞棍時,原來佢哋的確有真材實料,先係柏夫洛夫喺23分鐘打開紀錄,然後到洛迪安洛夫下半場擴大比數,雖然列貝利補時追番粒,不過主隊又有雷蘭比辛埋齋,結果拜仁最終都要輸1:3,可謂爆大冷!
9連勝兼不敗身一鋪清袋,最大嘅罪人絕對係卻奧斯,呢位今屆狀態大勇嘅德國國腳開賽早段曾經單刀扭過巴迪門將,點知面對空門竟然射中柱,連教練軒克斯都話係致命傷,因為浪費咗呢個黃金機會,拜仁隨後時間表現患得患失,但就認為出線未絕望,直言稍後兩戰里爾要攞晒6分.
軒克斯嘅願望要成真其實唔難架,皆因里爾今季冇咗夏薩特呢位兩屆法甲「MVP」之後,目前已經累積咗6場不勝喇,就係拜仁輸波嘅同一時間之嘛,里爾作客華倫西亞咪輸咗0:2囉,國腳級翼衛迪保治仲食埋紅牌添,而華倫西亞嘅英雄就係莊拿斯干卡維斯,佢梅開二度成為呢場波嘅主角.
目前喺歐聯F組兩戰皆北嘅里爾,晉級前景固然唔樂觀,而繼近幾年謝雲奴同夏薩特相繼離隊之後,佢哋嘅超新星左閘盧卡斯迪治尼又傳出俾曼聯同車路士挖角,歐洲列強好似想將里爾拆骨咁喎.


text:
遊戲今日已經偷跑見街,買咗就梗係開機自己玩啦!但訂咗未攞或者未得閒玩再或者諗緊買唔買,就可以睇吓呢段GameoverHK嘅試玩片.為免劇透,試玩片只係遊戲開頭嘅任務,不過都可以睇到主角換衫,揸住架Hiace撞死人,喺屋企去廁所等等場面,爆粗就梗係有啦,原來除咗蠱惑仔之外,香港一般市民都好爛口,仲有,Edison配音嘅Jackie Ma一出場就俾人X,為咗溝女又俾人打,爆粗都冇用.人類,總要重複同樣的錯誤……
打開遊戲,首先會有一張DLC下載碼,係下載遊戲送嘅三個DLC,之後仲會有另一張紙嘅下載碼,就係香港獨佔嘅DLC下載碼,合共四個DLC.不過試玩之時DLC未可下載,試唔到.開機玩第一件事,記得set咗字幕語言嗰度係英文先,如果唔係就淨係角色講廣東話嗰陣先會有英文字幕.入game喇!一開始會有一段未見過嘅警察中心對話,連看更管理員都兇人話:「你知唔知我係邊個呀?」都幾搞笑……之後先會去之前有試玩片嘅追逐場面.玩完呢個stage,就喺監倉見到大家好期待嘅Jackie Ma出場喇!一嚟即刻爆句粗先:「唔X係嘛!」之後就嚟個美式握手……遊戲喺呢個劇情後就好自由,先係主角屋企,可以換衫,著條孖煙囱出街都得,夠晒奔放,仲有就係可以入廁所小便,雖然唔知有咩用……
留意係喺街度會見到唔同嘅拜神點,有盞燈閃閃吓可以俾你埋去上香鞠多三個躬,拜得神多就有能力可以升level,記得神心啲.仲有可以去停車場攞車,暫時只係得一部殘殘哋嘅電單車,而且架車仲可以時空轉移,無論去到邊個停車場都可以攞到車o架!講到揸車呢,係可以通街剷上行人路撞人嘅,不過好快就會有警察出嚟追捕你,仲有要留意嘅係一般警察都跑得快過你……隨街買嘢食嘢都冇問題,喺街撞到路人會俾人鬧「盲X」,仲有唔可老脾嘅會話:「打到你豬頭咁吖嗱……」
動作場面,開頭打架都會有連續技教學,按攻擊掣嘅時間長短就會影響出拳力度,兩輕一重到四輕一重都有唔同連續技,隨住遊戲發展先可以跟師傅學更多唔同招數.要留意嘅係要善用三角反擊掣,敵人身體變紅色就按三角,就可以睇你儲咗幾多能源而決定反擊嘅力量.仲有,按圓形掣捉人去四周發紅光嘅地方按X掣,就可以利用環境陳設嚟使出血腥必殺技……


text:
錫克教
錫克教 (英文:Sikhism)係喺16世紀印度西北部旁遮普地區,一個叫納那克祖師嘅人始創嘅一個宗教.最初錫克教係為咗調和印度教同伊斯蘭教嘅衝突而產生出嚟,試圖以和平,溫和嘅方式建立一個超越教派嘅統一宗教.但後來由於錫克教出咗個叫「卡爾沙」嘅軍事教團,令錫克教變成一個崇武嘅宗教.
錫克教係一個一神論宗教,祖師納那克認為,神係宇宙唯一創造者,全能全知,公正仁慈,而且係唯一,永恆,至於其他唔同宗教所敬拜嘅神,只係同一個神有唔同嘅稱呼咁解.錫克教反對偶像崇拜同儀式,所以錫克廟入面唔會有任何神像,只有一本《阿底格蘭特》.《阿底格蘭特》係錫克教嘅聖典.
錫克教有套祖師制度;佢哋認為祖師係神嘅使者,人一定要喺祖師指導之下修行,先可以解脫.錫克教徒鍾意一齊食飯,呢個習慣來自佢哋集體就餐制度.錫克教5K制規定唔畀剪頭髮或者鬍鬚,所以一世人都唔會飛髮,留到頭髮長一長,出街時捲埋一個蛇餅,然後用布包實,即係廣東話叫嘅「包頭」.
[編輯] 教名
「錫克」係梵文 Sikha 同旁遮普文 Siikh 音譯,意思係門徒,即係話信錫克教嘅人都係祖師嘅門徒.另一個解譯話「錫克」係旁遮普文 Sikhna,即係解學習,即係話錫克教教徒都係一生學習同追隨咁解.
[編輯] 簡史
- 內文: 錫克教史
[編輯] 十位祖師
錫克教發展過程之中,總共出過十位祖師,第一個祖師叫納那克,佢亦係錫克教創教人.
[編輯] 納那克
- 內文: 納那克
納那克戴夫(Nanak Dev)係錫克教創教人,關於納那克歷史上無乜記載.根據錫克教相傳,納那克喺1469年4月15號喺旁遮普塔爾萬提村一個印度教家庭出世.有日佢喺條河度沖沖吓涼唔見咗,全村人博命搵都搵唔到佢,三日之後突然間出現返,之後一路唔講嘢,到開口講嘢時第一句說話就係:「無印度教徒,亦都無穆斯林」之後佢講返自己經歷,話沖沖吓涼突然送咗上天堂,天神畀咗杯甘露佢飲,話:「你飲咗之後,我就與你同在」最初啲人當佢痴線,但係佢嘅行為就激到好多穆斯林都好嬲.有日佢召咗入宮見土邦王,啱啱佢哋做緊禮拜,個個都跪低祈禱,係得納那克無跪,之後佢話:「真主無接受佢哋祈禱」然後慢慢解釋宗教儀式無用,土邦王聽完之後覺得好有道理,仲話要將王位讓畀佢,但納那克無受到,之後個土邦王就成為納那克第一個弟子.
[編輯] 其他祖師
- 內文: 祖師 (錫克教)
納那克死咗之後,選咗安格德做指定承繼人,成為第二代祖師.1552年安格德又搵咗阿瑪爾做指定承繼人,成為第三代祖師,喺佢領導之下發展出錫克教集體就餐制度.1574年阿瑪爾死之前又將祖師傳咗畀拜傑特,佢做咗祖師之後,改名做拉姆,成為第四代祖師,佢做咗7年祖師,其間帶領信徒搵咗好多個甘露池,同時開咗好多傳教路線.
拉姆將祖師傳咗畀佢細仔阿爾瓊,成為第五代祖師,佢係第一個畀皇帝處死嘅祖師,佢死咗之後由佢個仔哈爾戈賓德接任成為第六代祖師,由於阿爾瓊嘅死令佢覺得錫克教唔可以再任人宰割,於是開始咗錫克教尚武時期,曾經殺死一隻老虎救返賈汗德皇帝一命,點知後尾畀賈汗德皇帝送咗去古城囚禁,放返之後周圍傳教,放咗好多時間去組織同訓練軍隊,最後佢喺深山過隱居生活.哈爾戈賓德將祖師傳咗畀佢個孫哈爾萊,成為第七代祖師.
之後哈爾萊將祖師傳咗畀佢個二仔哈爾克里森成為第八代祖師,當時佢只得5歲,佢最後因為天花而死,死嗰陣8歲,所以無兒無女,亦無指定承繼人,不過佢死之前拎住一個椰子同五個銀仔,根據呢啲線索,搵到泰格巴哈杜爾接任第九代祖師,期間旁遮普因為政府宗教政策,對伊斯蘭教以外嘅宗教壓迫,原本只係針對印度教,後來連錫克教都波及埋,泰格巴哈杜爾畀人捉去逼改信伊斯蘭教,但佢死都唔肯,結果畀人斬頭,成為第二個殉教嘅祖師.
泰格巴哈杜爾死咗之後,由佢9歲個仔戈德賓辛格接任成為第十代祖師,之後佢曾經領導錫克教軍隊,打贏過好多場仗,1699年佢頒布法令,成立一個叫「卡爾沙」嘅軍事教團,其間創立咗5K制度,不過佢一生花最多時間喺整理聖典,最後編咗成套《阿底格特》出嚟,宣佈祖師傳到佢就唔再傳,以後《阿底格蘭特》就係十世祖師象徵,最後佢喺1708年10月7號死.
[編輯] 教義
- 內文: 錫克教教義
錫克教最初係由印度教巴克提發展出嚟,創教祖師納那克又同時熟讀伊斯蘭教嘅《古籣經》,喺印度教基礎上,結合伊斯蘭教蘇菲派思想,最後變成自成一格嘅宗教.
錫克教基本教義簡單以三個觀念構成:「神,師尊,真名」,神即係指唯一嘅神,無論你信邊個教,其實都係同一個神.師尊即係指十大祖師,或者一本《阿底格特》代表晒.而真名就即係神嘅顯現形式.
另外有四條教規:
- 唔畀食煙同飲酒.
- 一夫一妻神聖婚姻
- 唔可以拜偶像
- 終身遵行5K,即係五件事:留長頭髮(Kesh);戴髮梳(Kanga);著短褲,長衫過膝(Kachhera);佩短劍(kirpan);戴鐵手鈪(kara);呢五件事都頭一個字母都係K字頭,所以叫5K,意思即係將道德,精神同軍事結合[1].
[編輯] 思想
- 內文: 錫克教思想
[編輯] 一神論
錫克教只崇拜一個神,係個一神論宗教,佢哋理解嘅神有幾個特點:獨一無二,宇宙唯一創造者,全能全知,公正仁慈.創教祖師納那克認為,唔同宗教嘅人,大家拜嘅神,唔理你話係印度教個摩羅定伊斯蘭教個亞拉,其實都係同一個神.
[編輯] 業報輪迴
錫克教出自印度教,所以亦有輪迴之說,即係話,今世做好事,下世會有好報,今世做壞事,下世會有惡報.一定要積德行善,下世先有機會修行成人.人有自由意志去決定做好事定壞事,但因為有摩耶阻住,所以睇唔到真理,無辦法認識神,摩耶意思,即係「幻覺」,只有通過祖師嘅教導,先可以突破呢啲幻覺,達到天人合一境界.
[編輯] 解脫
錫克教同印度教一樣,以解脫作為終極信仰目的,錫克教認為,人生出嚟就係要受苦受難,然後係痛苦之中解脫.
[編輯] 倫理
錫克教提倡人人平等,勞動價值,非暴力,佢哋反對性別歧視同偶像崇拜,亦都反對麻麻煩煩嘅祭祀儀式.
錫克教鼓勵教徒投入社會生活,同時推崇勞動價值,認為不勞而獲等如寄生虫.佢哋認為職業無貴賤之分,只要係自食其力,又肯同人分享成果,就係正確生活道路.佢哋容忍唔到一個人無所事事.
錫克教提倡一夫一妻制,雖然亦可以離婚,但唔鼓勵.女性地位同男性一樣,可以一齊讀經,又可以擔任宗教聖職.
[編輯] 聖典
- 內文: 阿底格蘭特
錫克教最重要嘅聖典係《阿底格蘭特(Adi Granth)》,又或者叫做《格蘭特沙哈布(Granth Sahib)》,阿底格蘭特意思係「原初經典」,由五世祖師阿爾瓊在位嗰陣開始編,最後由十世祖師戈德賓辛格完成.呢本嘢內容乜都有,主要係講錫克教教義,每一世祖師寫嘅讚歌,總共夾埋有 3384首讚歌,15575詩節.
聖典主要係用旁遮普文寫成,但亦夾雜咗梵文,古吉拉特文,印地文,馬拉地文,波斯文.
由於錫克教反對形像崇拜,所以錫克教嘅寺入面無任何神像,只有本《阿底格蘭特》用嚟拜,由於第十世祖師戈德賓辛格取消咗祖師制,所以《阿底格蘭特》就變咗十世祖師象徵.
除咗《阿底格蘭特》,錫克教仲有一本《十祖聖典》,係由第十世祖師戈德賓辛格編,1734年完成.
[編輯] 組織
[編輯] 公社
- 內文: 卡爾沙
公社即係卡爾沙(Khalsa),意思即係純潔,指嘅係國土.卡爾沙由第十世祖師戈德賓辛格設立,之前錫克教以教區(Sangat)組織,即係每個區有一個教主,但後來啲教主慢慢權力越嚟越大,有啲仲威脅到祖師嘅權威,於是第十世祖師戈德賓辛格就以卡爾沙取代教區制,根住又定五種教規,叫做「5K制」.加入錫克教只要通過一個「劍禮儀式」,就會成為卡爾沙成員,
[編輯] 集體就餐
- 內文: 集體就餐
集體就餐係錫克教一大特式,由第三世祖師阿瑪爾定出嚟,佢原意係打破印度傳統嘅種姓隔離制度而嚟,種姓隔離制度係將人分成唔同階層,然後每一種人都唔可以一齊(詳見:種姓隔離制度).錫克教因為反對呢種制度,所以搞呢個集體就餐制,唔理乜嘢人,有乜嘢宗教背景,都走埋一齊食飯,三世祖師阿瑪爾仲試過請到皇帝同平民一齊食飯.
而家嘅錫克教仍然會開好多公共餐廳,畀啲窮人入去同佢哋一齊食飯.
[編輯] 錫克人
- 內文: 錫克人
錫克教徒以印度旁遮普嘅旁遮普人為主,因為宗教而變成一個民族,叫錫克人.錫克人亦最多喺印度旁遮普地區,但亦有分佈喺全世界唔同地區.由於錫克教尚武嘅傳統,錫克人好多都鍾意入軍隊做軍人,印度軍隊入面佔大半都係錫克人,而喺分佈喺其他國家嘅錫克人,都係傾向於搵返類似嘅工作,例如軍隊或者保安之類.
錫克人認為身體係神嘅創造,所以唔會飛髮[2],留到頭髮長一長,出街時捲埋一個蛇餅,然後用布包實,即係廣東話俗稱叫「包頭」,行出街一認就認到,同時亦留到滿面鬍鬚.錫克女人都鍾意著一種叫旁遮普服嘅傳統服裝.錫克人道德觀念同自律性都好強,平時都好有禮貌.
自從第十世祖師戈德賓辛格要求所有錫克人喺受洗後,都要加「辛格(Singh)」喺個名後面,意思係「獅子」,象徵虔誠,勇敢,犧牲精神.之後所有錫克人個名都有辛格.
香港同新加坡亦有好多錫克人,但因為多數人都唔識錫克人講嗰啲話,辛格個發音(Singh)喺廣東話同「星」同音,慢慢錫克人喺廣東話就有個俗稱叫「亞星」.
[編輯] 現代錫克教
- 內文: 現代錫克教
印度獨立之後,錫克人諗住旁遮普可以有一個獨立自治邦,有自己一個錫克教地區,點知當時尼魯赫政府大隻講唔算數,令錫克人開始產生民族主義思想,爭取一個自治邦成為錫克教宗教領袖嘅一個主要議題,由於太多參與政治鬥爭運動,所以喺教義同宗教理論上都無乜嘢搞過.70年代旁遮普地區喺農業經濟發展上面快速成長,即所謂「綠色革命」,旁遮普生產高級糧品佔全印度幾乎一半,令旁遮普得到一個外號叫「印度糧倉」,由於經濟地位提高咗,自治嘅要求又成為議題,1973年通過「阿南德普爾決議」,將旁遮普語地區劃做一個「旁遮普邦」,但政府遲遲都唔肯落實,就算發動過好多遊行示威,政府都係用強硬手段拉人封艇.結果仲搞到部份錫克人開始激進,仲開始出現以恐怖手段爭取獨立,暗殺,爆炸,搶劫等,令旁遮普治安變差,恐怖份子之中,以賓特蘭瓦爾嘅組織最大,呢班人主要匿喺金廟入面.之後印度政府發動「蘭星行動」,衝入錫克教認為最神聖嘅金廟入面拉人,期間對金廟造成好多破壞,令鍚克教同印度教結怨,開始發生好多教派仇殺.
[編輯] 派系
自從印度成為英國殖民地之後,兼併埋旁遮普,喺社會動盪同文化衝擊之下,特別喺19世紀基督教積極傳教,好多錫克教徒都改信基督教,令錫克教開始有改革同振興需求,有好多自發改革運動,一啲德高望重嘅錫克人成立咗「濕利古魯辛格協會」同「辛格大會」兩個團體,之後出咗兩個影響同貢獻都好大嘅派系,分別係無形派(Nirankaris)同神明派(Nandhari).
[編輯] 節日
- 內文: 錫克教節日
錫克教有自己獨特文化同節日,不過由於錫克教係由印度教演變出嚟,所以有啲節日都係喺印度教度嚟,同埋以印度曆計,例如燈節(即係新年)同灑紅節都係印度教節日.另外,祖師誕辰係錫克教最主要節日,其中以創教祖師納那克誕辰同第十世祖師戈德賓辛格誕辰最大件事.
[編輯] 寺廟
寺廟係錫克教徒去敬拜嘅地方,傳統上錫克教徒要日日去上香禮拜,不過而家啲人因為要返工,所以只會放假先去,錫克教嘅寺廟通常都係白色同圓頂,門口掛住一支黃色嘅旗.
錫克教嘅寺廟有兩種,一種係畀教徒做宗教活動而起,另一種就類似聖地咁,呢類通常起喺祖師誕生或者殉難嘅地方,呢類都係屬於古蹟兼係錫克教聖地.
[編輯] 參考
- 《獅子勇士:鍚克教史話》 江亦麗著 東大圖書公司 ISBN 957-19-2747-3


text:
香港政府
香港政府係管治香港全域嘅政府.1841年開始,原本只係包括英國統治下嘅香港島,1860年加入九龍半島,1898年加埋新界.1997年7月1號,香港主權移交咗畀中華人民共和國,個政府變成香港特別行政區政府.因為香港管治架構響香港基本法同中英兩國移交協議之下,原有制度同人事保持不變,所以呢個特別行政區政府就睇成係香港政府嘅延續.因為香港特別行政區政府呢個官方名實在太長,所以有時就簡化做香港特區政府,或者淨係叫特區政府.而民間都仍然叫佢做香港政府.
雖然政府呢個稱呼通常包括有行政,立法同埋司法部分,不過根據香港嘅基本法同香港人習慣,香港特別行政區政府只係計行政呢部份.立法同司法係獨立響行政之外.
英國殖民地時期香港政府阿頭係香港總督,簡稱港督.而主權移交之後,阿頭就變成香港特別行政區行政長官,或者叫香港特別行政區行政首長,簡稱特首.
[編輯] 史
香港未畀英國統治之前,呢個地方係無自己嘅政府,管治都係東莞縣,寶安縣或新安縣者治之下.大清割讓香港各地之時,原本係新安縣地.
[編輯] 初期
一八四一年一月廿五或廿六號,在大清境內英國人,憑穿鼻草約登陸香港島,升旗宣佈成立香港殖民地,香港開埠.無耐亦發文宣告管治方法.
[編輯] 重光後政府
香港重光後,政府各機關:
[編輯] 回歸後嘅處事作風
近年來,政府傾向以「製造共識」嘅方法去處理突發事故或難解決嘅問題,從而解決問題或從罪責中開脫.


text:
大家好!!!
話說今年1月,我係呢個網站上搵到一個自稱針清專家既人去清走我面上既黑頭酒米,同幫我做保濕療程,初頭都無乜野,點知針清後佢就不停叫我加呢樣加果樣,又話我皮膚差到不得了,我開頭都好客氣同佢講我今次試左先如果ok我會再返黎,佢一聽到我咁講之後又話:你今次唔加呢d又點知d野係咪真係岩你,ok,我聽佢講加左支精華~~~佢係網站到講明加$68(係任何精華)用導入機做,點知導入中途我覺得塊面痕同佢講佢話我皮膚太乾所以會有呢種感覺,導入完再加個倒模就會無事~~~~
做完個faceial以為真係好d的確係無咁痕(少少痕,但都忍到)心諗都會直接返屋企,忍下啦!!!!點知好戲在後頭搭車回家途中塊面超痕攞塊鏡出黎照,成塊面紅晒同腫晒(一舊舊果種)....返到屋企亞媽問我塊面做咩,我話岩岩做完faceial,我亞媽即刻問咩faceial呀!!!搞到塊面咁,到左第二日塊面都仲係咁,我亞媽就叫我去睇dr.,dr.話我塊面敏感同埋有過類性病毒,dr.問我搞過d咩,我話我去左一間美容院做facial,後來我將成個過程同dr.講,dr.話第一如果塊面痕即係表示果隻產品唔岩我用要立即停,第二佢用既針去同我清黑頭酒米消毒得唔夠徹底所以令我感染過類性病毒.由於塊面腫晒dr.要求我打支降敏針同食類固醇同查類固醇,埋單要$600蚊呀!!!!由於塊面一達達我每日都只係返工放工返屋企連街都唔敢去,仲要帶住個口罩返工,我足足用左一個月至搞返好塊面,新年都唔敢影相,
當塊面好得77888,我肯出街勒!!同d朋友講,d朋友叫我去搵返呢間野理論,心諗去理論都無用都成個月前既事,後來有個朋友話就算唔叫佢倍葯費都要話佢知佢d產品唔得唔好害下一個人,當晚我朋友陪我上去呢間野,有位羅小姐開門問我搵邊位我話搵G*or*a,佢話佢搬走左,跟住我朋友唔信叫佢開門比我地入去睇,跟住果位羅小姐都好好人開門比我地入去望,點知我去返上次做faceial果間房真係咩都無晒,連燈都無埋(仲衰過雜物房,黑房一樣)後來我問羅小姐知唔知呢個女人搬左去邊,佢話佢都唔知...我問點會呀!!!佢話佢係呢到老闆娘呢個單位係佢租既,跟住羅小姐好無奈咁話我至係呢個單位租客,佢只係租我分出來既房,不過後來意見不合佢搬走了.跟住我問之前都有燈架,而家連一支燈都無,跟住羅小姐超無奈咁話佢連燈都拆走埋........所以間房至咁黑,最後我同我朋友都相信羅小姐講果個女人已經搬走了.因為我地都認為羅小姐既損失比我更嚴重,就當我唔好彩遇到呢d賤人.
最後我要係到同大家講係因為唔想大家同樣比呢個女人呃!!!!!因為呢個女人到現在都仲有係呢到留言佢個名係:g*b08*1*,好明顯呢個女人似出來呃錢搵食既人,各位姊妹們!!!小心呀!!!


text:
管理層買人有眼光 阿積士客勝波運亨通
同事之間一直有個疑問,就係阿積士點解喺不停將啲主力賣走之後,都可以年年攞到冠軍?究竟係荷甲聯賽太渣,又或者阿積士揀人眼光真係咁勁?不過點都好,佢哋今晚作客只係對奈梅亨,睇怕又係全取3分格局,1.75倍客勝放心捧.(周日23,now639台周日10:30pm直播)
等我哋先睇吓阿積士今年放走咗乜嘢人先,中堅兼隊長維頓漢去咗熱刺,青訓產品安尼達過檔紐卡素,射手艾咸達奧轉投費倫天拿,仲有以自由身走人嘅布利堅,奧查同艾沙迪,真係位位主力,而佢哋夏天只係引入咗瑞典哥登堡前鋒杜比亞斯辛拿同喺今場對手奈梅亨買咗丹麥射手舒奧尼,點睇實力都只係保持.
問題係,佢哋教頭法蘭迪保亞似乎真係當荷甲其他對手冇到,日前仲揚言要爭取三冠王,仲講明之前兩季都要喺最後一,兩周先肯定攞冠軍,今次一定唔可以重演歷史,要提早幾輪稱王咁話,認真大口氣;而睇番近績,聯賽開咧戰佢哋即刻要鬥阿爾克馬爾,結果都可以喺落後1球環境下,尾段入波攞番1分走人,證明隊波無論鬥志同近況都算唔錯啦.
主隊奈梅亨首周演出都令人驚喜,作客海倫芬竟然可以贏2:0全取3分,不過正如上文所講,佢哋今季冇咗上屆首席殺手舒奧尼,燕豪芬借將兼次席射手施富克又選擇咗去格羅寧根,前面肯定保持唔到入球能力,唔排除上場贏波只因為海倫芬太差,加埋往績方面,阿積士近5次對住奈梅亨攞到4勝1和佳績,1.75倍客勝捧得過.
講到班霸,美職聯華盛頓聯隊都曾經威盡一時,可惜經過歲月洗禮,佢哋依家只能夠為爭取一席季後賽資格而努力.唯一好彩係,佢哋今場對手費城聯係聯盟魚腩之一,近4周聯賽已先後送3分俾紅牛,衝擊同火燄,仲要場場起碼失兩粒,後防明顯弱爆;至於華盛頓聯隊主場演出一向醒神,聯賽連贏衝擊,機員,友賽對巴黎聖日耳門都和到波,有主場之利球員又有鬥志,1.77倍主W唔捧都唔得啦.(周日46,香港時間周一5:00am開賽)
- 0
- 顶一下


text:
首先,我真係有眼不識泰山,有睇我哋facebook嘅都知我今日晏畫post咗張圖係一個中年略肥男子扮JoJo第四部嘅岸邊露伴擺出生硬嘅「JoJo立」,你哋仲笑佢添!原來,佢係開發商CyberConnect 2嘅開發監督松山洋先生!今日佢就嚟咗會場同機迷介紹呢隻下年推出,PS3獨佔格鬥遊戲,入網站就睇到佢講咩.之後,我仲順勢去親身試玩拍埋片,試過之後我得兩個字—必買!
現場試玩片段
呢隻《JOJO奇妙冒險 All Star Battle(ジョジョの奇妙な冒険 オールスターバトル)》由NAMCO BANDAI Games推出,CyberConnect 2開發,喺TGS舞台上面就搞咗發表會.CyberConnect 2嘅開發監督松山洋先生就話佢自己第一部時已經有愛,難怪表演慾咁強,要即場COS岸邊露伴出嚟,所以知道要開發呢隻遊戲時就話:「邊有咁筍嘅工作o架!」今次遊戲畫面夠晒有原作風味,超必時彈出嘅擬聲字更加有神髓!松山先生就話:「為咗要有原作風味,名場面,台詞同著名嘅姿勢都花咗好大功夫去製作.」
系統方面,就係熱血計會隨住玩家嘅動作增加,儲滿就可以出唔同級數嘅超必.而講到技術方面,亦都為初玩者著想:「放心,我哋唔係為咗格鬥高手而製作呢隻遊戲,初學者都可以出到超華麗必殺技,好似イージービート呢個系統,只要連打四方掣都可以出到連技.」
最後,松山先生仲發出宣言,話要做出最勁嘅JoJo遊戲,因為佢感受到機迷同JoJo迷嘅期待!
另外一提,突破100萬點擊率嘅官網已經更新,有大量新料,好似四大角色嘅出招表,睇落同街霸系有啲相似,而且試玩過之後都發覺好易上手,超必嘅時間好易掌握,出超必一刻,感覺極度良好!


text:
開學感情危機處理法
9月係莘莘學子開學嘅時候,亦係時候要收拾心情,同優哉悠哉嘅暑假講byebye.開學了,亦代表你無得再日日黏住男朋友(同校同班另計),大家入到唔同學校,或者入唔同班,見面少咗,社交圈子亦有所改變,處理得唔好,隨時令感情出現暗湧.緊記以下幾個守則,避開分手危機!
糖黐豆?No Way!
日日黐埋一齊,你唔煩佢都煩啦,拍拖一定要有私人空間,逼得太緊反而會有反效果,呢個道理一定要明!可能你哋以前同一班日見夜見,但如果大家入咗唔同學校,你要體諒佢無可能每日放學都奉旨同你見面,佢放學有時都會想返屋企休息吓,或者同朋友去玩,你自己都會啦係咪?佢去玩嘅時候,你都可以有自己嘅節目,互相尊重對方的私人時間.
唔好做醋埕
除非你男友係讀男校,如果唔係一定會有其他女性同學,千祈唔好見佢電話簿入面多幾個女仔名就大吵大鬧.有女性朋友嘅男生先係正常,佢電話簿如果得你同阿媽兩位女性,其他清一色係男性,咁你就真係要驚喇!兩個人相處一定要講個「信」字,時時呷醋只會令佢覺得你煩.
住hall傷感情?
住hall呢個讀大學必做嘅事,往往令好多情侶出現問題,因為住hall令男友多咗機會接觸唔同女生,而佢又可能會成日同hallmates去玩,宵夜,打機,無時間理你,女生通常都忍唔到男友咁「爛玩」.適當嘅應酬係難免,唔通你想佢日日摺喺hall做「毒男」?而且去到新圈子想識多啲人玩多啲都係正常,如果佢玩之餘都仲記得你,得閒會打俾你或者send WhatsApp俾你,問題其實唔大;但如果你真係覺得佢太過分,你應該理性地同佢傾吓呢個問題,俾佢知你的想法和憂慮.
做個成功男人背後嘅女人
當男友好忙咁趕緊project嘅時候(特別係final year project呢個煩人嘅東西!),你千萬唔好日日奪命追魂call,煩到佢乜都做唔到.莫講話要抽時間見你,有時佢真係會忙到乜都唔理,連飯都唔食.當你知道男友好忙好辛苦咁奮鬥緊,你唔應該成為佢嘅阻礙物,應該要做佢背後嘅女人,默默地支持佢!
唔帶你去玩只係怕odd
男友新識咗啲朋友,你就急住要佢帶埋你出去玩,其實佢係因為佢同班friends相識無幾耐,就話要帶埋女朋友出席活動,一定會惹人話柄,況且佢都唔想喺啲新朋友面前同你卿卿我我,免得尷尬,所以佢唔帶你去唔係有嘢瞞住你,而係怕odd咋,明未?


text:
小心黑店 - 全x僱庸中心
我係sunlight 請過4個工人, 4個都係個agent highly recommend 我既, 頭一個大左肚, 佢肯免費同我換我就算, 第2個係hk 已經做左4年, 但唔知點解去我到就home sick, 我當時冇知, 未請過工人冇經驗, 根住信佢再比錢去請左另一個佢極力介紹既, 又話佢識英文又話有愛心..點知黎到, 中英文都溝通唔到, 要用body language,根住仲同我講愛心最緊要, 可以慢慢溝通,我都算啦, 聽佢講試下啦, 點知有次呀仔係bb床到趺左落地, 佢打電話比我, 我都唔知佢講乜, 我只係聽到呀仔狂喊, 呀仔發燒佢都唔會同我講 (因為佢連發燒個sense 都冇) 最後我頂唔順要抄左佢!! 一日都係自己衰貪小便宜, 個agent 又水我再換果個工人, 又話送咩coupon 比我, 又乜又乜! 最後一個, 都係佢極力介紹, 話呢個一定冇問題, 點知呢個衰到番工第2日已經走左出街, 飯都冇煮, 咩都冇做, 我問佢去左邊,佢話出去食飯, 嬲到我死, 佢自己出左去食飯, 我地成家等緊佢煮飯, 之後佢仲話要去多2個鐘, 食完飯就買飯盒回來比呀仔食, 佢都痴既, 如果我買飯盒比個仔食, 我洗請你番黎?.. 但最嬲既係, 個agent winnie 竟然同個工人夾口供, 話我冇比飯佢食, 又話我乜話我乜... 事後我問番d 同事, 有個同事個老婆原來係做呢d agent 架, 佢話好多大公司既agent 都係咁架, 因為佢地一介紹到人就會有commission 分, 所以好可能一早同個工人夾定...做幾日就唔做, 根住佢又介紹個工人去等2個傭主到做..
搞到我而家有工人恐懼症...我寧願比貴d 請鐘點!!
到11月尾, 我揀到第二個, 點知有出事, 佢地1月打比我, 話個工人喺印尼果邊有氣管炎, 所以過唔到驗身而嚟唔到, 我即刻火都嚟埋, 有無攪錯呀, e+至話過唔到驗身, 你地唔係一早同佢驗咗同攪緊手續嚟架咩, 何況係人都知印尼d所謂驗身報告都係假架啦, 仲同我講氣管炎無得醫, 所以唔比佢嚟. 我話: 如果真係氣管炎, 點會無得醫呀, 無玩啦, 咁點呀, 3月尾bb就出世, 我仲預咗個工人早一個月嚟做嘢, 我e+邊道請得切呀. 我真係嬲到爆, 我話一次又係咁, 兩次又係咁, 我唔會再比你有第三次, 我要退錢, 佢地今次又肯比我退喎, 不過要兩個月後至攞得番d錢囉, 都好過無啦.
我唯有四圍再搵agent, 終於比我揀到啦, 新agent怕佢地無幫我去入境處取消哩個工人嘅申請, 會阻住我請新工人嘅進度, 就叫x光女傭fax番之前我請哩個工人嘅passport同contract比我, 點知比個新agent發現, 佢地跟本無幫我做過任何申請, 連個工人本passport都係過咗期, 將contract連入境處都無入過(因為無入境處個印), 嘩...我真係比佢地激死&玩死, 我咁早請定原來都係一場空.
所以各位, 陽x女傭係一間爛店, 千祈唔好幫襯佢地呀, 你地可以seach下哩間嘢, 原來BK有好多人投訴佢架
荃灣荃x僱傭中心
新印尼女傭黑名單-UMI FITRI ASIA
女傭黑名單
新印尼女傭黑名單
–
UMI FITRI ASIA
新印尼女傭黑名單
– UMI FITRI ASIA (印尼人)
請版主代加入這個:
Name : UMI FITRI ASIA
DOB:1 OCT 1976
Passport No. : AN52674X
HKID no. : WX07925X(5)
惡行:
1.長按着煤氣爐頭開關制及另一手拿着打火機向煤氣爐頭打着火,這樣會洩漏煤氣,引致爆炸,會讓成火警,會死,會好危險. 她從不聽從先生太太指示,自把自為,危害我的身家性命財產的安危.
2.手濕又沒有抺手就開關电器用品或電制. 用完电器用品又沒有關電制,手濕又沒有抺弄到地下有水而令到我(大肚婆---九個幾月)亦滑了兩次,幸好沒有流產
3. 用地板清潔濟----綠水去清潔浴室天花板,結果弄致天花嚴重弄花及起油,令外觀非常難,須要全部更換
4.講大話,駁咀,不服從指令,髒亂,使用清潔濟後,不用清水洗煮食具,但自己嘅食具使用清潔濟後,必定清洗好乾淨
5.不服從指令,一叫做野,就話病,要太太照顧三歺,但又唔願睇醫生,睇醫生後又唔
願食葯.
6.洗一個煲
要洗三日, 每日洗8小時, 她話係因為驚無嘢做,但實質到家裏工作已一个月什麼也沒有做,就連一件BB
衫都沒有清洗過, 全都我自己洗, (但bb
快出世)
7. 推我落樓梯 (我--大肚婆---九個幾月), 人多時不段推我行, 自己就躲在我後面,
8….
唉..卒之炒咗!!太多啦,不能盡錄!
希望大家小心留意,免受其害!!
點評
唔好意思,睇到呢段,我忍不住笑左出黎
點評
印傭
Sartika
HKID:wx029340(5)
DOB:21-4-1983
-大話精,成曰話個女有病要借錢.
-勁傾電話同send SMS (有我個仔報串)
-成日唔知醒同遲去接校車(好彩校巴姨姨好人等埋佢,我就成日收電話call佢去接校車)
-cooking(terribily bad)教極都唔識,所以我放工要仆返屋企cooking
-放假成11pm先返,問佢點解淨係識講"sorry太太"
-有大人睇住就好似好勤力,個仔話我地返左工時佢成日睇電視同傾電話,所以我屋企好dirty
-偷錢
荃灣南豐中心8樓
我哋同個agent講工人偷懶不做野,整壞好多野,偷錢講大話,屋企冇人就自己出街玩(樓下保安話我哋知), 佢話叫工人上去公司同佢傾吓,我就戇居居帶咗工人上去, 以為傾咗會好d, 點知第二日都係咁差, 嗰工人仲話agent叫佢辭職幫佢揾過第二個僱主, 沒搵到之前住係agent公司老闆屋企做住part-time先. 我同工人講咁樣係犯法嘅, 工人話咁幫佢買機票返去, 我即幫工人買機票走, 工人同agant公司嘅印尼籍職員講要走了, 個agent竟然打電話來恐嚇我話叫我送返工人俾佢,如果唔係就叫工人報警.我心想報警仲好, 佢偷錢哦, 我問工人係唔係要報警,工人話唔係,要返印尼, 仲喊晒求我唔好報警,話對唔住我哋. 正如之前d媽咪講個agent夾埋工人呃佣, 真係激心, 各位媽咪千祈小心哩間公司, 經查證此為中介公司, 唔係香港職業介紹所印尼協會的會員,冇權直接輸入印尼工人, 要通過其他會員公司蓋印嘅. 出咗事, 佢一走了之,根本無法追究.
有咩方法可以盡量避免請得不好
有咩要注意好呢?


text:
引用楼主suki0711于2012-09-12 15:41发表的 入来睇下咩叫贱男 :
賤男資料:歐浩樑,男,22歲,懦弱,無主見,始亂終棄,原大瀝黃岐人,宜家喺香港做野
父母:母---遊手好閒(每份工都好似試工咁做幾個月) 迷信 八卦 潑婦類型 曾對家婆講過要帶走賤男作為度佢家婆噶報復; 父---廣州某建築上班(有股份 算老細) 老婆奴(事無大小都同潑婦講) 包二奶(對住屋企果件咁噶野唔包二奶就怪)
以下就好好介紹下呢個賤男點解喺賤男
我哋有將近8年噶感情(其中離離合合幾次) 而且雙方都系大家噶初戀
啱啱開始一齊喺初中 不過系暑假好快比家長知道佐 之後呢個男人就留底一句:呢排我都唔搵你住 翻學先聯繫你
佢就用一句咁噶說話將呢段感情不了了之 新學期開學我仲期待佢會穩我 我慶倖仲同佢系同一個班
但系好快我就知道佢并唔喺好似我咁覺得開心 忍唔住問佐出口 究竟系咪算分手 佢話喺
就系開學噶當日 佢阿媽趁住我同佢去佐翻學噶時間穩上門 好無賴咁同我媽咪講系我纏住佢個仔 (一個手掌拍唔響好無 憑咩將責任推到我身上)
我將呢件事同佢講佐 但系佢并無去解釋
第一次就咁打擊我 當時真系接受唔到 開始自暴自棄(同D人出去玩 逃課 上課就傳紙仔 傾計 )
喺初三呢一年 我一句說話都無同佢講 喺課室更加無接近佢所在噶範圍
終於中考完 霖住以後唔洗再見到佢 好慶倖 點知系我讀高中噶第二個月佢叫朋友約我出去
雖然知道佢用意 不過當時我無出聲 只系果次之後一直有電話聯繫
後來我同佐一個對我好好噶男仔一齊 不過當時我仲有同佢聯繫
佢一直有叫我同佢複合 我無應承 甚至有一次 佢對我扯住我 攬住我 唔比我走 我都好清楚咁話比自己聽佢曾經拋棄我 當日可以咁對我 佢以後都有可能會
但系無過幾耐 我發覺原來我無放低佢 我因為好少噶事就同男朋友吵架分手(其實佢同我都清楚喺咩原因)
分手之後我就同翻佐佢 佢真系對我好佐好多
好景不長 佢申請到去香港 以後陪唔到我 以比唔到幸福我講分手 最後佢又一次拍拍屁股走人
呢次我并無覺得好傷心 但系我居然對佢有所期盼 我無接受其他人
就咁過佐一年 喺某一日我收到一條好長好長噶信息 我睇完之後知道果個喺佢 不過無復佢
然後又過佐一段日子 有日中午我接到個電話 佢問我喺咪邊個邊個 當時我無聽出喺佢 我話我喺問佢喺邊個
佢話點解我把聲唔似 慢慢我聽出喺佢 佢話搵日約出去食飯 我應承佐
原來喺佢靠完大學趁住等通知翻來 果日之後又開始同佢聯繫 後來佢同我講佢錄取唔到(對於佢來講喺打擊)
佢決定去散心 我陪佐佢去旅遊 好自然咁我哋又再一齊翻 關係變到好好 一齊又度過佐兩年
由於最近身邊噶朋友都陸續開始結婚 但系佢就連自己有女朋友都無同屋企人講 系屋企人面前一直否認
我開始因為呢件事發佢脾氣 因為畢竟大家都已經喺20幾歲噶人 但系佢仲系認為未喺時候
直到前排佢終於決定要講 喺佢講個前一日我同佢出去行街過夜 我并唔知佢會第二日翻去同屋企人講呢件事
自從果日之後佢無再搵我 一開始只喺覺得嬲 點解乜都唔講就失蹤 直到我知道佢喺香港翻佐來 但系都無搵我
慢慢開始覺得有問題 我又問佢 結果喺句我終於知道我真系比唔到幸福你
呢個只喺籍口 逼問佢先知道原來喺佢屋企人唔同意 用唔認佢來逼佢同我分手 原因佢同我講喺我哋同齡(咁爛噶藉口無講出口 點解人哋女比男大你又同意佢哋結婚)
當時我梗系接受唔到 我想挽救 但系佢話:其實喺你講討厭佢噶時候我就知道唔會有好結果 只喺我自欺欺人(從來無霖過原來又喺我噶責任,我曾經無數次同佢講過如果佢阿媽唔接受我咁點算 佢話佢阿媽唔會 只要我對佢好 佢阿媽就OK)你痛苦都喺痛呢幾日 但系由我講出口果一日開始就已經喺痛苦噶 因為呢一件事 我哋三個呢段日子無訓過好覺(意思喺咪我過得咁輕鬆 痛苦噶日子比佢少)
當日佢所講噶野就好似刀咁插我幾刀 佢可以將責任推得一乾二淨 我仲喊住叫媽咪陪我去佢屋企搵佢 但系佢話咁樣自己只會比人踩到一文不值 佢唔肯 反而要我跟佢離開呢度
我唔訓唔食過佐三日 對於我來講呢個時候無論身處邊度心情都唔會好 就由得佢帶佐我去舅父度
我曾經以為遇到噶絕世好男人到最後竟然禽獸不如 仲話要忘記呢一切 宜家佢仲可以過得多姿多彩
咁我呢 佢對我噶傷害我一世都忘記唔到 我要所有人睇清楚佢為人
以下系贱男噶父母同佢本人噶相
(佢着噶衫,手机壳,手链都系我买噶,枉佢仲好意思用)
QQ:304005985(因为心虚怕人哋知道佢有BB 所以QQ都清空晒)
facebook:holen.ou@facebook.com
微博:Holen-Eleven
号码:00852-62317389
屋企:85934155
.......


text:
馬體會贏在火「歷」猛
「張峰」効力嘅日之泉JC晨曦,喺上場聯賽主場同南華踢成2:2,戰情激烈,雙方快上快落,兼有4個入波,相信入場球迷都過足癮啦!今日晏晝5:30日之泉JC晨曦作客小西灣運動場火併橫濱FC(香港),鍾意本地波嘅朋友記得入場多多支持!今晚為大家推介一場西甲馬體會對華歷簡奴,主隊乘住奪得歐洲超級盃嘅氣勢,要喺華歷簡奴身上全取3分絕對冇難度,問題只係睇吓贏幾多球啫,1.75倍「讓主」冇走雞!(now632台周一凌晨3:30直播)
華歷簡奴防守未遇考驗
由於要出戰歐超盃嘅關係,馬體會喺上輪聯賽輪空,今季兩戰西甲錄得1勝1和,絕唔失禮.喺歐超盃能夠大炒車路士,顯示出佢哋嘅火力同球員嘅質素,喺歐洲都屬於一線水平.特別係哥倫比亞國腳法卡奧,面對車路士都可以喺上半場連入3球,認真堅!今晚主場出戰防守力一般嘅華歷簡奴,睇怕又係法卡奧爭取士哥嘅良機,唔知佢又會唔會好似上場咁大演帽子戲法呢?
華歷簡奴開季3戰2勝1和,有7分喺手,睇落走勢唔錯,但佢哋頭兩場贏波嘅對手,只係實力平平嘅CF格蘭納達同貝迪斯.上場面對西維爾都和喎?鬼咩!唔輸要還神啦!如果唔係西維爾兩個12碼宴客,全場又瘋狂失機,輸咗九世啦!睇怕華歷簡奴嘅運氣都用得八八九九,除非隊波嘅防守力突然Upgrade幾級,如果唔係今場作客馬體會都幾大鑊!
張峰來料:馬體會(讓球主勝)
今季加盟日之泉JC晨曦的港腳張健峰,擅打左中場及左後衞多個位置,除了罰球有一手,最拿手係推介歐洲足球.


text:
就算你有打勻咁多集,佢咁多條線都未必記得邊個打邊個,邊個死咗邊個消失咗.又或者,你玩過第一集之後就冇乜點打,就算打又唔係集集打爆,但係見到今集《Biohazard 6》齊晒Leon同阿Chris又多女仲要嚟埋中國好想玩,咁都想了解番個故事嘛?以下就係正傳故事回顧,我知大家時間寶貴,盡量簡潔,不過都幾長,八月十五,寂寞的人有福了.
《Biohazard 0》
唔係第一集出,只係嗰排興玩前傳,佢又走去出番第0集咁解,不過話晒正傳,故仔都叫有啲關係.從前有個研究員叫James Marcus,佢本來係Umbrella負責研究T-virus出嚟嘅研究員.Umbrella,即係呢個故事嘅邪惡組織,睇落去你就知佢乜料.話說阿James Marcus研究完T-virus之後,就俾Umbrella創辦人Spencer覺得冇乜利用價值,殺咗佢棄屍啦,咁啱佢就俾感染咗T virus嘅水蛭咬咗幾嘢,死唔去就梗係返去報牛,佢仲將啲水蛭散佈喺一架Umbrella列車上面,整咗架喪屍主題列車.喪屍唔識開車,咁就梗係炒車啦,Raccoon市就派咗Stars Bravo小隊去現場調查喇,不過,死得嘅都死晒.
今集女主角,18歲嘅Rebecca Chambers出場,身為佗槍師姐嘅佢發現一輛囚車,為咗搵番Billy Coen呢條殺咗23個人嘅逃犯就四圍行,搵搵吓,竟然去到喪屍列車嗰度……見到喪屍嚇到飛街嘅Rebecca,好彩有Billy現身救咗佢,咁呢個時候仲邊有話邊個捉邊個吖?有個男人喺身邊個人定好多.就喺呢個時候架車就開動咗,仲撞咗去Umbrella嘅新研究設施,喺研究所入面,Umbrella要員Wesker決定走人,只係希望引班S.T.A.R.S.嘅Alpha小隊去洋館度測試生化武器,即係第一集嘅故事啦;而另一個William就決定繼續研究更強嘅G-virus,不過就開咗自爆裝置要炸咗個養成所,以免俾人有證據爆大鑊.
搞一大輪打一大輪,Rebecca發現Billy原來以前係軍人,只係俾上司人屈殺人,即係好人啦.最後,Billy同Rebecca就打贏咗今集最後大佬—諗住要執牛嘅James.最後養成所自爆,Rebecca放走咗Billy,話會同人講佢已經死咗,之後再向洋館進發喇……
Rebecca
Billy
Wesker
william
《Biohazard 1》
上一集講到Umbrella嘅Wesker決定引S.T.A.R.嘅Alpha team去洋館測試生化武器,點引呢?搵嘢食引?搵靚女引?原來,條Wesker同時係S.T.A.R.S.一員,仲係阿頭,即係入嚟做無間道,咁老點佢哋入去就得啦!使鬼引.咁都係打嚟打去搞一大輪,隊員Chris同Jill又打喪屍又打喪乜喪物之後就發現Umbrella係搞呢鑊粥出嚟嘅幕後黑手,仲知道Wisker嘅陰謀.最後Wesker被殺(當然之後又翻生,未死),Chris同Jill用火箭炮搞掂埋Tyrant,養成所爆炸,收皮.而Chris嘅中途仲救埋Rebecca添.
《Biohazard 2-3》
好喇,嚟到《Biohazard 3》喇.喂!第二集呢?以時間線嚟講,第二集係攝喺第三集中間嘅,所以,跟番個時間啦.Umbrella未死嗰件William成功研究咗G-virus,但俾總部追殺搶數據,最後臨死就打G-virus落自己度變大再變大,互揪期間,Raccoon City嘅地下水道研究所流晒啲T-virus出嚟,由變成喪鼠嘅老鼠傳播俾人類,搞到Raccoon City喪屍大爆發.第一集嘅女主角Jill靚咗好多,今集喺城入面救人,而同時亦遇到Umbrella派嚟救人嘅鏞兵Carlos,但呢條Carlos就唔知壇嘢係Umbrella搞出嚟嘅,仲好有正義感咁款.Jill同Carlos拍住救人殺喪屍期間,Umbrella派出生化名物Nemesis出嚟追殺S.T.A.R.S.隊員.咁Jill就中咗Nemesis招, 賴咗T virus昏迷咗,之後就等Carlos搵血清救佢喇.
Jill未醒之時,就係《Biohazard 2》故事開始,當時仲未靚仔嘅Leon出場,作為警察新仔嘅佢,未出發先興奮,喺城入面四圍救人,仲遇到另一關鍵人物Ada!Ada同Leon話係嚟搵未婚夫John(Umbrella研究員),實際佢係幫Wesker做嘢嘅,Wesker未死咩?係呀,又係臨死打咗T-virus落自己度,但又冇變喪屍,身體好咗,身手又好咗,人都青靚白淨咗.今集另一條線仲有Chris個妹Claire,佢嚟搵Chris,但原來大佬去咗歐洲調查Umbrella總部……仲有個叫Sherry,係研究到G-virus嗰個William個女,而G-virus樣本就係收埋喺佢條頸鏈度……
最後Leon發覺Ada係奸嘅,但又冧人哋,同時間Ada亦都對Leon動咗啲真情……最後Ada殺唔落Leon,但就俾Sherry阿媽Annette射咗一槍……Leon仲以為佢死咗,鬼咁傷心,當然,Ada原來未死……之後冇乜曲折離奇,飛!又打完一大輪,之後Leon同Sherry加埋Claire就走甩晒,
去番《Biohazard 3》,Jill醒返之後,同Carlos順利去到廢水處理廠打終極大佬第3形態Nemesis,搞掂之後,喺Jill同Carlos坐直機走人同時,美國政府都派戰機炸咗Raccoon City喇.
Jill大個女
Leon
Ada
Claire
Sherry
《Biohazard 4》
2004年,即係1998年Raccoon City炸爆之後第6年,Umbrella都冇晒動靜,靚仔Leon今集終於靚仔,變咗碧咸.至於故事,開端係美國總統個女Ashley俾人綁架,而紮咗職做咗總統直屬部門一員嘅Leon就奉命救人.去到歐洲一個小村落,咦喂!係喇!今集最大突破就係敵人唔係喪屍,係被寄生體Plagas寄生嘅人類,咁有咩唔同呢?行得跑得玩合作識立架生識諗嘢囉.之後一路查就識到個叫Louis嘅前警員,曾經幫邪教Los Illuminados工作過,識唔少嘢.之後救到Ashley,但就發現佢俾人打咗啲寄生體入去,咁又係走嚟走去搵解救方法啦.之後就搵到教主Saddler,原來捉人個女都係想搵啲錢營運個邪教,認真單純.又喺途中,Leon見到Ada喇!咁Leon變咗碧咸,Ada都要變李冰冰啦!今次高叉又低胸,妥好多.但佢點解會出現?原來都係繼續為Wesker撈嘢,佢哋想得到呢種寄生體力量.最後Louis犧牲咗,Leon打完教主條o靚Krauser,之後同Ada合力又打教主,贏咗之後Ada攞咗樣本又走人,又係殺唔落Leon之餘,仲俾咗條匙Leon,幫咗佢哋,而Leon就帶總統個女返去領功喇.到底Ada同Leon嘅關係會變成點?都係我想玩第六集嘅重點之一呀!中秋節流流,祝佢哋人月兩團圓.
Ashley
Leon
Ada
《Biohazard 5》
今集又輪番到Chris,而且仲去咗非洲,辛苦晒.話說Umbrella玩完後有唔少生化武器技術流到恐怖份子手上,咁政府就成立咗個反生化襲擊嘅組織BSAA.佢哋收到風話非洲一個地區會有生化襲擊,咁就派咗Alpha Team去啦,Chris帶頭,仲有個女黑人同伴Sheva幫拖.今次班非洲人賴咗嘅係叫Majini,係第二形態寄生體,口服,好方便.而呢個時候,Chris竟然發現第一集嘅同伴阿Jill都喺度!仲好似係敵人一方!回憶番,原來喺2006年,佢同阿Jill發現死極唔去嘅Wesker現身Umbrella創辦人Spencer間屋,喺追捕間,Jill為咗救Chris而攬住Wesker跳落懸崖,不過懸崖之嘛,梗係唔死得啦!喺調查呢個Uroboros計劃時,Chris遇返Jill,原來佢俾Wesker裝咗個高科技電子零件喺心口被控制!打贏之後,Jill都被救番,而Chris就繼續追查,當中亦講到Wesker嘅來歷,原來當年Spencer捉咗班小朋友研究T-virus,最後融合完唔死得嘅得番Wesker……之後Wesker殺咗Spencer,而佢個Uroboros計劃就係將T-virus同G-virus結合,製造「新人類」,想為人類進化……最後,都係打打殺殺變形態再打再殺,Wesker打輸跌落溶岩……死未?你話呢?玩第六集啦!
Chris


text:
面對由業餘球員組成嘅聖馬力諾,英格蘭要等到35分鐘先至開紀錄,最終贏5:0全賴曼聯雙星朗尼同韋碧克打救,踢得好唔好就見仁見智,只係知道足智彩開「-5」同其他莊家開讓五球半都泡湯,操盤手原來可以開到個盤絲毫不差,佩服佩服!
其實英格蘭開賽後都相當積極,又中楣又中柱,但遇着打「901」疊埋心水死守嘅聖馬力諾,都要踢到35分鐘先至靠朗尼嘅12碼領先,其後佢同韋碧克都梅開二度,加埋阿歷士張伯倫埋齋,最後英格蘭都以5:0贏波,暫時以3戰2勝1和得7分嘅成績,繼續喺世界盃歐洲區外圍賽第8組排榜首.
鶴臣當然唔會理咩「-5」同五球半嘅盤口啦,贏波攞3分佢就收貨架喇,不過場波都有少少唔愉快嘅場面,因為禾確特開賽早段就俾聖馬力諾門將撞到暈咁滯,起到身之後更加出現嘔吐跡象,即場已經送咗去醫院,仲要留醫添,聽講佢胸骨同肋骨都有傷,唔知阿仙奴領隊雲格有冇激死呢?
師兄中晒招,師弟阿歷士張伯倫就取得喺大國腳級別嘅第1個入波,眾所周知佢爸爸以前都係英格蘭國腳,並且係國家隊史上第2個黑人球員,20年前亦喺未改建嘅溫布萊入過波,依家佢個囝囝終於繼承衣缽,絕對係虎父無犬子.
朗尼國家隊入波超舒利亞
梅開二度嘅朗尼雖然曾經做過英格蘭隊長,但喺溫布萊戴上呢個臂章就係第1次,佢自言收起咗賽前同聖馬力諾交換嗰支錦旗留念,但場波完咗之後,佢件波衫同波褲都送咗俾對方球員,可能做隊長真係令朗尼成熟咗,呢位曼聯前鋒話好明白聖馬力諾球員好難得先嚟到溫布萊比賽,喉住英格蘭球員啲裝備都好正常,佢亦好願意送出嚟.
朗尼心情好梗係咩都易話為啦,佢呢場入完兩球之後,已經以31球超越咗舒利亞,成為英格蘭隊史第5位嘅射手,差9球就可以過埋奧雲,如果想挑戰卜比查爾頓就要入多19球,未必唔得架!同屬第8組嘅摩爾多瓦同烏克蘭就以0:0悶和,各得1分下唔止益咗英格蘭,仲益埋黑山同波蘭添.(本報訊)


text:
唔記得帶鎖匙,屋企又無人,係最痛苦嘅極刑!門口呆等,打電話叫人返嚟開門,等咗成粒鐘,先要俾人屌一棍才得其門而入,再聽寢邊人講佢幾唔得閒咁趕返嚟……呢樣嘢仲涉及到黑魔法,通常都會一個禮拜中兩次!不過Lockitron嚟緊會推出一個叫keyless entry system,有咗佢只要一部手機就可以開門,點解唔早啲出現呢?
keyless entry system基本可以對應晒iOS及Android手機,只要你喺門鎖位裝咗呢個箱仔,你就可以用App,通過手機Wi-Fi,在近距離作「遙控開門」!
另外佢仲有一個相當屎忽功能,就係如果你唔喺屋企時,假如有人敲你門,佢會經Internet發送信息過你(估計要屋企內長開Wi-Fi),話你知有人搵你,雖然佢唔識話你知佢係邊個!假如你覺得佢信得過,又或者預先知到佢係老竇老母,甚至老婆無帶鎖匙搵你求救,你亦可以經Internet發送「超遙距」開門指令!假如你係使用舊式手機(非智能手機,如舊款Nokia 8250),亦可透過SMS遙控開門.
再假如你係用iPhone 4S或5仔!咁就啱喇,佢有一個好好玩但唔實際嘅功能,就係只要你部手機開啟了藍芽,只要你在10米範圍內佢就會自動開鎖!聽落好似好聰明係咪,不過我可以大膽話你知,長開藍芽你部手機固然成日唔夠電,而且你入到屋之後又唔記得閂的話,就會變成今夜不設防,第二朝俾人發現係你唔記得閂門,你就知道乜嘢叫捉蟲入XX!
好!講返啲實際嘢,機價149美金,出年三月派街,依家有得網上預訂,唔怕死嘅你就買啦!


text:
- 芬憂解困 拜仁讓兩球
- 日期:2012-10-6 11:04:19
贏波即去啤酒節狂歡
芬憂解困 拜仁讓兩球
今晚德甲拜仁慕尼黑對賀芬咸真係一個悲喜交集嘅場合,因為拜仁班球員賽後就會出席慕尼黑啤酒節,門將紐亞仲話不醉無歸,但賀芬咸方面就有小將波利斯胡錫域徘徊喺生死邊緣,據聞職球員因為冇得探病而士氣低落,全隊冇人笑得出.
周中歐聯爆冷輸俾巴迪之後,拜仁的確係四面楚歌,呢幾日人人都向佢哋發炮,特別係針對教練軒克斯,而鬧得最激嘅就係舊將艾芬堡,佢直頭話軒克斯係無膽鬼,竟然換走文迪蘇傑換入比沙路,而唔係用晒呢兩個箭頭,又話馬加夫當年都敢將雲拜頓推上去做前鋒,軒克斯就唔敢.
其實輸波係全隊責任,當日空門失機嘅卻奧斯一樣要打屁股,幸好幾位大將好似拿姆,湯馬士梅拿同舒韋恩史迪加都話早輸好過遲輸,而家全隊都清楚係咩問題,可以即時解決,門將紐亞仲話一定要擒下到訪嘅賀芬咸然後開心做節喎!做咩節?唔係中秋,係一年一度嘅慕尼黑啤酒節.同過去幾年一樣,拜仁全隊都會出席呢項盛事,今明兩日就係嗰邊嘅閉幕禮,佢哋成班都會去做嘉賓飲餐飽,德國佬視啤酒如命,梗係開心啦!
不過拜仁嘅對手賀芬咸就笑唔出喇,因為佢哋陣中嘅新星波利斯胡錫域早前撞車命危,依家仲喺醫院深切治療部,醫生話生存機會好微,真係聞者傷心.雖然波利斯胡錫域係因為超速先搞成咁,但呢個時候都無謂去諗誰是誰非,最緊要保得住條命先,只可惜為咗備戰對拜仁嘅比賽,加上醫生建議唔好探病住,所以搞到班職球員好擔心,教練巴布亦承認冇人可以專注練波,大戰當前的確不利,所以唔好意思都要買拜仁「-2」喇,何況洛賓呢場仲要復出,攻力提升下好難唔炒.(周六18,有線61台周六9:30pm直播)
有時行起衰運上嚟,真係咩都唔如意架,雖然法甲嘅里爾未去到死人咁嚴重,但佢哋近6戰不勝又真係太頹喇,似乎個新主場唔多旺里爾喎,今晚同實而不華嘅阿些斯奧交手,沙洛文卡勞與馬雲馬田兩位星級球員都要繼續養傷,根本冇可能讓得起1球,捧阿些斯奧「讓客」和都收錢啦!(周六68,香港時間周日2:00am開賽)


text:
引用:
原帖由 Tiamo 於 2009-12-28 18:50 發表
我唔係一開始就打果句野
你先引用我同JOYCE 既留言,OK我唔知你咩野意思
之後我已經回答左你
it's not related to you
這事和你沒有關係
你回返我話你有你發表問題既權利?你UP乜?
我無話你無留言發問既權 ...
咁你話同我無關嘛 我咪問唔通我連問問題都唔得囉?
你話唔關我事 但係我就係想問個條問題咋啵
如果係街上面我都唔會咁問啦-,- 只係大家玩埋同一個壇我先敢出聲咋
你無話過唔問得但係我都係問緊同一個問題 我覺得你在意我引用左句野
我在意你話唔關我事
你講既野我覺得有少少唔岩先引用你個句黎問問題姐
咁你話唔關我事唔係同我講, 我都想講我係問緊大家依個問題
我想搵個人答我真正既答案
姐係咁 我引用左你句野搞到你以為我唔知有d咩意思既話
對唔住
我可以改番唔用引用
你係咁既性格我又改唔到你不過你話我可以繼續我既問題
其實係我唔想重複再重複問我既問題囉
同埋我真係無膠過囉 唔該你可唔可以收番你句說話?
我淨係想人答我問題咋 唔好意思
=.=我都無打算講落去 我份人係唔想俾人誤會d咩野姐
-我無惡意既
-我想問 乜金幣同魚可以送俾人既咩?
我係度問多次 上面引用既我del左佢 -.-!
唔好意思 係joyce個post度講咁多野
[ 本帖最後由 癲忻=3= 於 2009-12-28 20:08 編輯
]


text:
港男比港女善解人意
港男比港女善解人意
經我自己多次從現實及網上世界觀察發現得到,香港大部份既男仔
都比女仔更善解人意,更加懂得體惊他人…..
先講現實世界,識我既人都知道我係比較內向同埋鈍遲既人,有唔少
男仔都願意接納我這類人做朋友,但女仔就唔會,唔肯做朋友不單止,
做要踩多我兩腳,話我呢類男仔最令女仔討厭,因為女仔係鍾意男仔
做事爽快,果斷,最憎人[粒懦],其實我有反駁過佢地,但佢地則反話我從
來無正視過自己既弱點,死性不改,錯喇,邊個話我無努力過改善自己架?
我成日自己同自己玩com綿胎練反應,又不時朗讀報紙文章練口才,但出
來結果差我都唔想架…….
無錯,如果淨係得我一個遇到呢d事,當然不足以證明香港地,善解人意既女
仔係少之有少,但加埋我身邊某d人及有時在街上睇到既情況,就足夠講喇,
讀書既時期發覺好多時d男同學比人罵及比人圍串,好多時都有其他男仔出面幫拖解圍,但d女同學唔幫不單止,反而仲串埋一份,最興說什麼抵死一類既話,且見到人地愈比人串得勁,佢地就愈開心,幸災樂禍咁樣…..
論到網上世界,我點樣比人串大家都見到,但肯定串我既女仔多過男仔,而且我發覺,好多時d男仔串我還串我,但間唔中都會停一停,勸我唔好理人或叫我好好地為自己生活一類既說話,但d女仔唔係,由頭串到落尾,我愈嬲佢地就愈開心,從來都唔會企響我立場去諗……..
好多時d女仔第一次回應我,就會話我無反省過自己同埋無努力過就響度埋怨,
你點知我無努力過呀?講讀書,我絕對有盡過力,唔係我點解要考三次會考呀?好好玩咩!講識朋友,或者我果d[自嘲行為]真係有少少過火,但我對朋友真係無咩私心可言,但佢地不致於咁樣玩人係咪?講追女仔,雖然我只溝過一個,但我足足追左佢6年,6年內我不時打電話及[自製禮物]比她,但都不能獲得一次出街機會,最後朋友都無得做,咁點呀?咁叫無努力過咩?
最後,我記得曾有幾個會員pm過我,當中大部分都係男仔,女仔只有兩三個,男仔pm我既內容大都係問我近況及勸我要振作,比d信心自己,但d女仔pm內容則完全相反,佢地唔係鼓勵我,反而仲死口話我做錯,最記得當中有一個第一個pm就話咩佢呢幾日心情唔好忍唔住話我,話老細唔加我人工係我唔肯博命做野,又罵我憑咩資格轉工,仲話果個罵我既收銀阿姐罵得我好岩,睇到啦,我發覺d女仔真係完全唔識得體憬d男仔,我覺得,如果心地稍為好少少既女仔,見到人地唔開心,第1句一定唔係會叫人諗下自己錯咩….
而係一定會安慰同埋叫你下次唔好再理會害你果d人,況且,我講過好多次,出黎做野態度良好固然之係重要,但人總要為自己著想一下,講真,我做頭幾份工都好唔怕蝕底好底得諗架,有咩就盡力做到最好,唔理人工多定少,呢份工初期我都有盡力,當中有三個月時間什至係博命做team,咁又點呀?做左成年一毫都無加過,仲要猛咁比個收銀響背後插我,叫老細加又諸多藉口,你唔好話我貪錢怕蝕底呀,我而家係唔同佢博命架喇咁又點呀?鬼叫佢地孤寒,加果幾舊水都咁難為佢,好心啦,咁
都要話我,我就唔信你地出黎做野唔睇錢喇!係你地想插我先特登吹水話你地自己唔睇錢姐
而最後最後,有人曾回應我,佢話女仔的確係比男仔善解人意,但只限於兩種人,一種係同性(即係女對女),另一種係她們鍾意既男仔,即係話如果d女仔只當你普通朋友什至朋友都唔當,你休想佢會識得了解你,體惊你呀


text:
消防學堂 (香港)
香港消防處轄下有幾個消防學堂去訓練消防員,包括現有嘅消防訓練學校,第日嘅消防訓練學院,西九龍救援訓練中心,救護訓練學校,潛水基地,以及坍塌搜救專隊訓練場.
[編輯] 消防訓練學校以及消防訓練學院
消防訓練學校(英文:Fire Services Training School,縮寫FSTS)位於元朗八鄉,佔地約2.9萬平方米.消防訓練學校隸屬消防處嘅消防處總部總區,係消防處嘅主要訓練同培訓機構之一,所有新入職嘅消防員以及見習消防隊長都要「入學堂」接受基本及專門訓練,消防訓練學校亦係現職消防人員進行進階訓練嘅場地之一.
[編輯] 歷史
消防訓練學校喺1968年創立.
[編輯] 搬遷計劃
由於現代消防員需要面對比以前更複雜嘅緊急事故,需要速轉變嘅訓練,令前線人員能夠具備最先進嘅滅火以及救援技巧.但目前消防訓練學校漸見落後,設施唔夠,只配備基本嘅救火同救援訓練設施(包括3座訓練塔同1個操場);另外,馬鞍山消防局裏面嘅消防救護訓練學校(最多可以畀86名學員接受留宿訓練),使用率已經飽和,未能夠應付未來不斷上升嘅訓練人數;同時,該校嘅操場面積有限,最多可以容納40名學員同時使用,加上喺1986年創立,附設於油塘消防局嘅駕駛訓練學校以及位於啟德嘅臨時駕駛訓練場地亦相繼唔夠用.為提高訓練水平及專業質素,由2000年代開始,處方建議喺將軍澳百勝角起一座現代化,達到國際級頂尖水平嘅消防訓練學院(Fire Services Academy)[1].
2011年2月3號,香港政府決定斥資34億港元,喺將軍澳百勝角第78區起一座兼具消防,救護,及專門車輛駕駛訓練於一身嘅消防,救護訓練學校,咁做可以節省資源,並且方便教材調配,避免以往分散訓練所花費嘅時間[2].此外,消防及救護人員處理緊急事故嘅時候,經常需要緊密合作及互相配合.建議中嘅訓練學校就可以同時提供消防以及救護嘅訓練設施,令兩方人員有更多機會一齊操練,提高人員之間嘅合作性及協調能力.詳細興建計劃2011年2月10號喺立法會討論,當中計劃書刊以新加坡民防部隊嘅訓練學校作為主要比較嘅參考例子,另外亦包括瀋陽,廣東,澳洲,英國,瑞典及美國等國家地區嘅例子.
消防處喺2012年年中將建議提交到立法會工務小組委員會,並且向立法會財務委員會申請撥款.同年5月27號,消防訓練學院會起喺將軍澳百勝角第78區,邵氏片場後面,工程將於同年8月動工,預計2015年10月完工.消防訓練學院投入服務後,消防訓練學校將會關閉.
[編輯] 設施
[編輯] 現有
消防訓練學校起緊嗰時,有一座操場,三棟操練塔及設有飯堂嘅宿舍.為咗不斷改進人員嘅救援技巧,消防處喺2000年代多次為消防訓練學校增加添置訓練設施,包括3間模擬樓宇火警嘅煙火訓練室,一間煙火特攻訓練室,模擬車輛火警,變壓器火警同火幕牆訓練設施.處方亦喺2000年代尾起咗一座呼吸器訓練大樓,令學員可以喺受到監察同控制嘅濃煙密佈嘅環境下,接受更上乘嘅訓練.
[編輯] 第日消防訓練學院可能有嘅設施
「消防訓練學院」計劃佔地比現時嘅消防訓練學校大5倍有多,達到16萬1千平方米,備有全面嘅訓練組合以及多種獨立訓練場地同區域,分別用嚟進行唔同嘅特定訓練項目以及教授各種專門嘅技巧同知識.此外,消防訓練學院亦會引入環境保護設施同措施,包括設置地底水缸,用嚟收集操練用過嘅水循環再用,以及裝置排煙淨化系統,處理由滅火訓練時所產生嘅煙.
行政設施:
- 辦公室
- 會議室
- 面試室
- 茶水間
體能訓練設施:
- 健身室
- 跑步徑
- 室內體育館
室內訓練設施:
- 實火訓練設施
- 室內拯救池
- 火警意外調查訓練室
- 消防工程實驗室
- 化驗室
- 救護訓練模擬實境室
- 先遣急救員訓練室
室外訓練設施:
- 佔地5.5萬平方米嘅斜坡(比起現有嘅成座消防訓練學校範圍大一倍左右),畀學習人員操練同埋進行大型事故表演練習用途.
- 操場
- 高空操練塔:樓高12層,設有玻璃幕牆同高空工作吊船,可以提高高角度拯救專隊人員嘅訓練程度.
- 實火訓練大樓
- 室內實火訓練設施:上述訓練設施模擬唔同嘅火災場景,包括地庫,酒店,工業樓宇,住宅及卡拉OK場地等,可以營造真實火災,視覺,聲效以及人造煙霧等效果,令受訓人員能夠喺一個受到監察及控制下嘅火災環境中提升救火技能.
- 室內煙火特性訓練設施:由唔同模式嘅訓練室所組成,可以分別示範閃燃同回燃兩種經常出現喺香港樓宇火災嘅高度危險現象,可以加強人員喺極端危險情況下嘅應變能力同心理質素.
- 室外實際情況訓練場地:
- 模擬鐵路同隧道火燭以及拯救訓練嘅設施(包括車站以列車車廂):學員能夠學習有關處理鐵路同隧道裏面救火嘅技巧,調整派遣策略,密閉空間裏面工作嘅技巧,各種列車火燭時嘅救火方法,以及撤離民眾嘅方法.
- 模擬公路拯救區:可以為學員提供處理大型交通意外嘅訓練,學員可以透過上述嘅訓練設施嚟學習處理公路拯救嘅技術.上述訓練設施將會起喺一條模擬高速公路上面,呢條模擬公路上面有涉及各種車輛嘅交通意外,包括重型貨車,私家車同巴士等,為人員提供車輛穩定,切割技術同院前急救嘅訓練.
- 模擬運載燃料車事故訓練設施:可以加強學員處理油缸火警同爆炸嘅能力,呢個訓練設施會設有一架運載燃料汽車,車輛能夠模擬燃料車遇到交通意外之後洩漏燃料(例如液化石油氣或電油)嘅情況,重可以模擬油缸火災及爆炸.
- 模擬汽車火警事故訓練設施:學員可以透過呢個訓練設施學習處理各種涉及汽車嘅火警,訓練設施將會有一架車,呢架車能夠可以用汽體燃料模擬引擎,車廂以及油缸火燭嘅情況.
- 模擬船隻事故及水上拯救訓練設施:模擬船隻火燭場景,例如發動機,發電機及船艙等等位置嘅火燭.上述訓練設施主要包括發動機,鍋爐,高壓蒸汽以及熱油管道等,能夠提供唔同嘅場景畀學員訓練.
- 模擬油庫事故訓練設施:可以提高學員處理油庫火燭嘅整體救火技術以及學習點樣防止油庫火災蔓延.
- 模擬石油氣儲存罐訓練設施:學員可以學習處理石油氣罐因為壓力迅速增加而引致嘅爆炸同破裂事故嘅技巧,學員亦可以學習點樣作出適當嘅反應以防止滾起嘅液體擴展至蒸汽發生爆炸.
- 模擬加油及加氣站訓練設施
- 模擬飛機訓練設施
- 模擬坍塌搜救訓練區:可以畀坍塌搜救專隊用嚟做冧樓以及密閉場地嘅搜索拯救嘅密集式訓練[3][4].
- 模擬化工廠訓練設施
- 模擬塔式起重機事故訓練設施
駕駛訓練大樓:
- 講學室
- 模擬駕駛訓練室
- 車輛配件貯存室
- 室外駕駛訓練場
- 以及支援設施:
- 車房
- 貯物室
- 超過570個床位嘅宿舍
- 飯堂
- 廚房
- 廚房貯物室
- 貯物櫃
- 更衣室
- 消防器具貯存室
- 危險品倉
- 制服室
- 急救室
- 洗手間
- 淋浴間
- 機房
- 停車場
- 以及支援設施:
教學大樓:
- 樓高40層嘅救援訓練大樓(包括課室,資源中心,現場指揮系統訓練中心,消防裝置及設備示範室,以及修理工場)
公眾教育中心:
[編輯] 訓練
[編輯] 消防學員
消防學員初級訓練包括基本救火技巧,揸火燭車同埋應用各種救火同救援裝備,煙火特性訓練,呼吸輔助器訓練,救護學,體能訓練,消防條例,消防法例,防火,物理以及燃燒科學等[12].
[編輯] 見習消防隊長
見習消防隊長除咗要學基本救火同救援技巧外,亦要接受指揮同領袖才能嘅訓練.見習期內,見習消防隊長要接受延續訓練,例如火警調查訓練以及管理學概念課程等.
[編輯] 見習消防隊目
見習消防隊目(控制)需要接受初級訓練,以及為內部聘任嘅消防隊長提供入職培訓[13].
[編輯] 濕碎嘢
[編輯] 消防棺材車
消防學校裏面泊咗一架1957年出廠嘅退役消防車,呢架車配備一副可以「拆落嚟,靠梯腳兩個大轆四圍走,伸展到60英呎高」嘅手動救生梯,故此有名為「大樓梯」.現時,「大樓梯」車嘅唯一用途係做殉職消防人員嘅棺材車.
[編輯] 消防處西九龍救援訓練中心
消防處西九龍救援訓練中心(英文:Fire Services Department West Kowloon Rescue Training Centre)位於西九龍渡華路8號,同民眾安全服務隊總部接連,喺2006年11月6號啟用.西九龍救援訓練中心係消防處嘅主要訓練及培訓機構之一,主要功能係加強前線消防員嘅救火技巧.西九龍救援訓練中心亦提供持續訓練課程,包括模擬隧道同迷宮裏面進行搜索及救援,並喺唔同情況下進行真火訓練,以加強消防人員處理各類型火災同其他災難的技巧[14][15].
[編輯] 建築
西九龍救援訓練中心由2006年11月6號起啟用,訓練大樓用咗超過9,000萬港元起,其餘設施用咗超過2,000萬港元.
西九龍救援訓練中心同民眾安全服務隊總部連接,操場,攀石牆及瓦礫堆等都係共用設施.西九龍救援訓練中心嘅訓練大樓有9層,由地下至4樓都設有最先進嘅救援及滅火訓練設施,其餘5層就用作救援塔.為咗提高消防人員應付唔同類型火災嘅能力,訓練大樓內其中兩層更設有真火訓練室,入面有14個唔同嘅火場環境同相關室內模擬物,包括住宅區,酒店區,工業區以及卡拉OK等[16].
為咗準備應付可能發生喺香港海洋公園纜車,昂坪360,貨櫃碼頭同埋吊船等嘅嚴重事故,大廈倒塌及唔同類型嘅救援工作,西九龍救援訓練中心已經備有高空拯救工具及重型拯救工具,畀拯救人員靠繩索自由上落.此外,訓練大樓設有迷宮式搜索訓練場以及位於大樓地下嘅全長52米嘅模擬隧道等,用以提高消防人員喺密閉同狹窄空間內進行搜索同拯救等嘅技巧.
此外,救援中心設有嚴密嘅監察設施,以確保受訓者嘅安全,包括紅外線感應器,壓力感應器同閉路電視等等[17].
[編輯] 消防處救護訓練學校
消防處救護訓練學校(英文:Fire Services Ambulance Command Training School)喺1992年創立,位於沙田馬鞍山鞍山里1號,附設於馬鞍山消防局.消防處救護訓練學校隸屬救護總區,係救護總區嘅主要訓練及培訓機構之一,所有新入職嘅學校救護員都要喺呢度接受26個禮拜嘅基本救護學以及專門嘅輔助醫療嘅留宿訓練,消防處救護訓練學校亦係現職救護人員進修同進階訓練場地之一,以及現職消防人員嘅急救及救護訓練,複修同進階訓練場地之一.
[編輯] 訓練
救護學員同見習救護主任都需要接受26個禮拜嘅初級訓練,內容包括救護學,相關法例,情緒智商管理,步操,紀律,體能訓練及隨救護車實務練習等[18][19].
[編輯] 消防處潛水基地
消防處潛水基地(英文:Fire Services Department Diving Base)係消防處潛水組嘅訓練基地,位於九龍昂船洲政府船塢.基地耗資逾1.44億港元建造,2009年10月竣工,土地面積達2,182平方米,建築面積達5,550平方米,樓高4層,係亞洲最先進嘅消防潛水訓練設施.
[編輯] 沿革
2008年,受到龍鼓水道撞船意外啟發,消防處引入模擬沉船嘅強化訓練,初步模型將於2010年底完成.
潛水組嘅消防員現時可以喺最深水底42米處執勤,但係由於嗰時起緊嘅屯門至赤鱲角連接路會有深達80米嘅海底隧道,故此基地亦新設模擬水深100米嘅深潛模擬器作訓練.展望一兩年內引入混合氣潛水裝備後,潛水組就有能力喺一百米水深嘅地方執勤.
[編輯] 設施
消防潛水訓練基地設有多項設施,包括深8米嘅潛水訓練池,最高流速達每秒1.5米嘅急流池,水中焊切缸,及高1.8米嘅巨浪製造器.為配合政府飛行服務隊協力喺海上搜救,基地亦特設模擬直升機下壓風力嘅巨型風扇同埋絞盤吊運裝置等.另外,基地設有全東南亞唯一一座價值過千萬港元嘅深潛模擬器,可模擬水深達百米嘅水壓環境,畀潛水組做訓練.此外,基地設有兩個加壓室,一個作訓練用,另一個就用作醫院管理局對病人作加壓治療,亦可以為器官移植者進行高壓氧治療[20].
- 急流池,可以製造每秒達0.5至1.5米嘅急流,令受訓人員儼如置身急流之中,進行拯救行動練習.
- 潛水訓練池,深8米,長25米,闊11米嘅潛水訓練池內設有巨型球體製浪器,能夠上下擺動,製造高達0.8米嘅大浪.
- 深潛模擬器,可以模擬水深達百米下嘅水壓環境,讓受訓人員能夠適應喺深海壓力環境下出現嘅氮醉情況.
- 巨形風扇及直升機絞盤,用嚟模擬直升機在海面上救人嘅情況;巨形風扇所製造嘅風速可達每秒10米,相等於UH-60黑鷹直升機嘅下衝氣流.
- 焊切缸,深4.5米,直徑3米,令受訓人員能夠模擬喺水底下用萬能剪進行爆破,年內亦將會引進水底燒焊訓練[21].
[編輯] 消防處坍塌搜救專隊訓練場
消防處坍塌搜救專隊訓練場(英文:Fire Services Department Traning Ground for Uraban Search & Rescue Team)係消防處坍塌搜救專隊嘅訓練基地,位於香港上水彩順街.訓練場耗資500萬港元建造,2011年9月15號啟用.面積達2,770平方米.坍塌搜救專隊訓練場可以模擬唔同種類嘅建築物受災後嘅環境,可以用作訓練人員喺狹窄,坍塌樓宇,以及密閉場地中使用各種爆破,搜索及拯救等工具,進行城市搜索及拯救.[22]
[編輯] 設施
坍塌搜救專隊訓練場嘅建造係參考過世界級消防訓練學校嘅專門訓練場館,坍塌搜救專隊訓練場被劃分為13個以不同顏色識別嘅區域,每個區域都有單層或多層嘅建築物,布置咗模擬各類坍塌場景,包括學校,辦公室,工廠,車場以及有坍塌危險嘅混凝土牆等等[23].區域之間以長約75米嘅迂迴管道連接,形成一個迷宮.管道內外會因應唔同嘅模擬情況,而放置種類數量唔同嘅雜物,用嚟訓練人員喺狹窄環境中前進,同埋穩固隨時倒塌嘅瓦礫嘅能力,同時提升人員喺各種複雜嘅坍塌現場中進行搜索及拯救嘅能力以及效率[24][25][26][27].此外,坍塌搜救專隊訓練場有一幢高3層嘅樓宇,畀人員練習高角度拯救[28].
[編輯] 參考/註釋
- ↑ 消防處將聘370人強化裝備
- ↑ 西貢區議會 關於遷建消防處消防訓練學校
- ↑ 將軍澳建新消防訓練學校 《星島日報》 2012年6月18日
- ↑ 將軍澳建新消防訓練學校
- ↑ 34億元建三合一消防校
- ↑ 重建消防訓練學校暨重置消防駕駛訓練學校
- ↑ 消防訓練學院
- ↑ 消防處二零一零年工作回顧
- ↑ 消防擬將軍澳建訓練校
- ↑ 消防訓練學校重建計劃
- ↑ 立法會保安事務委員會 消防訓練學校重建計劃
- ↑ 消防訓練學校
- ↑ 消防訓練學校
- ↑ 滅火與救援訓練
- ↑ 消防處二零零六年工作回顧
- ↑ 政府致力提高救援服務質素
- ↑ 真火訓練場消防可「實戰」
- ↑ 消防處救護訓練學校
- ↑ 消防處救護訓練學校
- ↑ 消防潛水訓練基地 亞洲最先進
- ↑ 消防潛水基地 培育泅水銅人
- ↑ 消防斥資五百萬建坍塌搜救訓練場啟用《商業電台》 2011年9月15日
- ↑ 消防處於上水設坍塌搜救訓練場今啟用 《東方日報》 2011年9月15日
- ↑ 坍塌搜救訓練場啟用 《太陽報》 2011年9月16日
- ↑ 專隊訓練場提升坍塌搜救效率
- ↑ 坍塌搜救訓練場 《星島日報》 2011年9月16日
- ↑ 消防建坍塌場訓練搜救 《明報》 2011年9月16日
- ↑ 坍塌搜救訓練添場地 《東方日報》 2011年9月16日


text:
鐵甲威龍
《鐵甲威龍》(Robocop)係美國美高梅電影公司(Metro Goldwyn Mayer)及獵戶座電影公司(An Orion Picture)聯合出品嘅英語電影,屬於科幻式嘅警匪片.全個電影系列共有三集,另外亦有推出電視單元劇同埋卡通片,而以下所介紹嘅只係關於電影方面.
[編輯] 電影資料
[編輯] 制作
出品機構:
- 美高梅電影公司(Metro Goldwyn Mayer)
- 獵戶座電影公司(An Orion Picture)
導演:Pual Verhoevan
編劇:Edward Neumeier,Michael Miner
主演:彼德.韋拿(Peter Weller),南西.愛倫(Nancy Allen)……等.
[編輯] 簡介
第一集劇情主要講述鐵甲威龍誕生嘅前後同埋遭遇,而第二集同第三集都係講述鐵甲威龍所遇到嘅事同埋本身人性嘅心路歷程.
呢套戲入面其實隱伏咗好多社會問題,畀觀眾好多討論空間,比如:人死後其實重有冇可能變成機械咁嘅方式而繼續生存呢?經過死亡變成咗另一種存在方式之後,又會唔會重有前身嘅記憶?劇中嘅私營大財團 OCP 一直以接管底特律市為目標而千方百計,導致社區遭到蠶食,現實會唔會發生?又會有咩後果?……等.除此之外,戲裏面重會時不時穿插住一啲似真還假嘅新聞報導同埋廣告,其中嘅訊息好多都關乎我哋週圍發生緊嘅環境,好似臭氧層出現減退,汽車排放廢氣問題,太空戰略計劃嘅問題……等,睇吓睇過嘅人有幾多領會.
[編輯] 第一集劇情大綱
梅菲(Murphy)係一位新調任到底特律市(Detroit City)嘅機動警察,之不過喺佢第一次同拍檔露薏絲(Lewis)出勤時就出咗意外,俾一班控制區內罪惡,以卡雲斯(Clarence)為首嘅壞蛋幫殺死咗,至於露薏絲就俾人打暈跌咗落倉底逃過一劫.
喺之前,擁有當地規劃兼有警隊管理權嘅大財團 OCP 公司正研究緊發展機械警察,因為當中總裁迪.鍾斯(Jones)嘅全機械設計ED-209喺示範操作時失控殺死咗其中一個與會主任,財團主席感到非常失望,於是選用咗另一位技術主管波比(Bobby)嘅人類改造鐵甲戰士嘅計劃.因為咁,死咗嘅梅菲即刻被送到手術台,經過工程師嘅一輪改造之後,新一代擁有鐵甲身軀,但仍保有部份人類器官嘅半機械超級警察---鐵甲威龍(ROBOCOP)正式誕生.
鐵甲威龍嘅程式設定裏面,有三個佢一定要遵守嘅主要法則:
- 為公眾服務
- 保護無辜嘅市民
- 維持法紀
但係原來設定其實重隱藏咗第四項嘅保密法則,只有少數 OCP 高層先知道.因為經過洗腦嘅關係,鐵甲威龍嘅記憶庫裏面只有電腦輸入嘅資料,至於所有關於梅菲前身嘅記憶基本上已經冇晒,之但係工程師意料唔到嘅係,威龍居然會發夢,重夢見到梅菲記憶中嘅點滴同埋被殺嘅一刻,加上露薏絲從威龍無意識嘅慣性動作之中認得佢就係梅菲,於是威龍覺得非常困惑.後來喺出勤任務嘅時候,威龍遇返先前殺過梅菲嗰班人嘅其中一個,而呢個叫艾繆(Emil)嘅惡匪因為聽到威龍嘅口頭禪 (Dead or alive, you're coming with me)同之前梅菲同佢講過嘅一樣,衝口而出話認得佢,呢一吓令威龍更加震憾,為求搵出原因,於是威龍返去警察總部翻查電腦檔案,終於搵出殉職警員梅菲嘅資料,後來更從點點湧出嚟嘅記憶之中知道自己就係梅菲.
威龍因為被殺變咗改造人而扯火,於是誓要搵出卡雲斯班人渣出嚟繩之於法.期間,提出改造人計劃嘅波比因為一時得意不知收歛而成為咗鍾斯嘅眼中釘,結果俾鍾斯收買咗嘅卡雲斯殺死;及後當威龍搗破製毒工場時當場捉到卡雲斯,不過卡雲斯為求自保,於是爆咗喺背後操控犯罪嘅其實係鍾斯.威龍捉咗卡雲斯返差館之後就隻身前往 OCP 大樓要拉鍾斯,但係鍾斯已經胸有成竹,佢除咗擁有威龍嘅行動追蹤器知道威龍會嚟之外,重有一樣秘密殺着,就係佢預先加咗喺威龍程式裏面嘅第四項法則;當威龍入到鍾斯嘅辦公室想進行逮捕嘅時候,突然第四法則啟動令到機件癱瘓控制唔到行動,原來呢項法則係用嚟限制威龍唔可以作出對抗 OCP 高層嘅行為.鍾斯一心要毀滅鐵甲威龍,希望財團主席會重用佢嘅全機械警衛計劃,於是派出佢嗰隻全機械警衛ED-209向威龍襲擊,威龍本身已經癱瘓緊,重俾隻機械怪嘅重型炮火猛打,唯有且戰且退咁走到停車場,好彩遇到駕車嚟營救嘅露薏絲,最後逃離咗追捕,去到一個荒廢工場暫避.
OCP 嘅副總裁辦公室入面,鍾斯將個追縱器交咗畀保釋出嚟嘅卡雲斯,重供應咗最新式嘅重型炮畀佢嚟對付威龍,於是卡雲斯拿拿林召集佢嗰幾個手下,一齊去到荒廢工場夾擊威龍,不過威龍亦都早有準備,經過一輪游擊戰之後,呢班匪幫最終都俾威龍消滅晒.
威龍負傷返去 OCP 大樓,直闖入會議室,當時包括鍾斯嘅一眾高層正喺度開緊會,威龍因為受到第四法則限制唔可以對鍾斯作出逮捕行動,於是向財團主席同一眾官員展示鍾斯曾經親口承認派人殺死波比嘅錄影片段,鍾斯知道自己仆咗街,於是掹鎗狹持財團主席要求畀直升機佢走佬,財團主席一嬲之下即時宣佈炒咗鍾斯,而威龍程式第四項法則嘅限制即時解除,就地將鍾斯正法.
財團主席安全脫險,隨口就問正要離開嘅威龍:「靚仔鎗法唔錯吖,你叫咩名?」
威龍回頭一笑:「梅菲.」
[編輯] 第二集劇情大綱
底特律市(Detroit City)嘅警察因為唔滿意管理佢哋嘅大財團 OCP 公司削減咗四成嘅警員福利而進行罷工,減薪背後嘅原因其實係之前 OCP 公司自願巨額貸款咗畀底特律市政府,而佢哋睇準市政府係冇可能喺限期內清還欠款,咁就可以引用借貸合約中其中一項「合約期滿後市政府如仍未清還欠債,可接收底特律市管理權及資產」嘅抵償條款;為咗達成將底特律市私有化嚟重新改造賺更多嘅錢,OCP 公司甚至利用警員罷工嚟製造市內治安混亂,等將來有藉口話要清理區內嘅罪惡,可以名正言順咁接收底特律市.
同時間,一種稱為「核靈」(NUKE)嘅毒品已經充斥整個城市,毒品集團直頭無法無天到公然喺記者會刺殺反核靈嘅衛生局長,而被通緝嘅集團首腦兼核靈教派領袖簡恩(Cain)更囂張到喺電視公開發表錄影聲明,話只要邊個想繼續快樂佢一定會滿足大家.
市內有差唔多九成警察罷緊工,所以市內嘅罪案幾乎冇人理,啲道友要搵錢買毒品就趁亂週圍搶嘢搵錢,就連啲賊仔呢頭走去搶人嘢嗰頭可以即刻俾另一個賊仔打劫返;雖然係咁,但仍然有一個好特別嘅警察,佢唔理咩警員福利咩係 OCP,一於盡忠職守繼續打擊罪惡,佢就係半機械身體但擁有人類心腸嘅鐵甲威龍,當然重有佢喺第一集時一齊出勤嘅好拍檔露薏思(Lewis).
威龍喺毒品拆家嘅口中知道咗核靈製造工場嘅位置,於是隻身前去展開拘捕行動.工場裏面除咗好多守衛同埋黑市勞工喺度做緊嘢之外,核靈集團嘅首腦簡恩同埋佢嘅幾個頭號馬仔都喺度,威龍衝入工場鎮壓晒所有抵抗,但就俾簡恩佢哋趁亂走甩咗;當威龍巡視犯罪現場嘅時候,見到一個大約十零歲嘅細路拎住鎗指住佢,呢個叫賀寶(Hob)嘅細路原來亦都係簡恩嘅馬仔之一,佢因為一時走唔甩所以暱咗喺度,不過威龍嘅偵緝程裏面係唔容許佢傷害婦孺同埋細路,賀寶睇穿咗呢點,所以對威龍開咗一鎗之後乘機走埋,威龍當場呆咗喺度,而威龍嘅記憶庫裏面就勾起咗佢前身梅菲對個仔嘅回憶.
因為威龍重有梅菲生前嘅記憶,所以佢間唔中會揸車去到梅菲遺孀嘅住所度遠遠咁偷望梅菲太太同埋個仔,搞到梅菲太太愛倫(Ellen)成日覺得梅菲重在生,重用不人道理由入稟法院控告 OCP 公司改造咗佢老公;受到 OCP 公司嘅壓力,亦為咗要令愛倫死心,威龍忍住心痛咁向梅菲太太否認自己係梅菲,話自己只係一件機器,而呢個身體係用嚟悼念梅菲嘅英勇.
喺一次跟踪嘅行動之中,威龍見到一個叫達菲(Duffy)嘅警員竟然同賀寶仔有接觸,佢除咗收黑錢提供警察嘅行動線報畀核靈集團之外,原來亦俾核靈毒癮控制住,威龍展開拘捕嘅時候向達菲進行迫供,於是爆出咗簡恩嘅大本營係喺一個荒廢工場;威龍隻身去到呢個工場,點知原來簡恩佢哋一早有埋伏,最後俾簡恩同佢班手下肢解拆散,重將威龍嘅散件掉喺警局門口示威.威龍嘅電路受到嚴重破壞,生物系統陷入癱瘓,生命危在旦夕,而 OCP 為咗要令社區嘅壞治安得到持續,達到接收嘅目標,希望救威龍嘅同時,亦令威龍減低打擊罪案嘅效率,於是由 OCP 新嚟嘅女技術支援主任茱莉安費絲(Juliette Faxx)出馬,將好多好多九唔搭八嘅指令硬塞入威龍個命令區入面,例如:講嘢唔准有警官口吻,如果唔係親切嘅說話就唔好講,要有親善形象,遵守交通規則,唔准衝紅燈…等一大堆,企圖令威龍變成一個親善大使.當親善威龍孖住露薏絲出勤去到搶劫案嘅犯罪現場時,明明個賊佬向佢哋開鎗想逃走,威龍重慢慢同人講道理,但係有個人喺禁煙區食煙佢就開鎗嚇人,重俾啲細路喺佢後面噴油整蠱;威龍潛意識都覺得自己好唔妥,於是氣沖沖咁去到警局門口嘅發電站度打開閘門,冒險伸手將幾萬伏特嘅電力傳入自己身體,想將所有指令刪除;喺警局門口罷工遊行嘅警察見到威龍嘅自殺式行為,即刻掉底晒啲標語去幫佢脫離險境,威龍解釋自己係執法者而唔係親善大使,而眼下嘅痛處就係核靈,呢番言論令到班警察非常慚愧,於是由威龍帶領下大舉出動去搗破核靈集團,行動令到簡恩重傷被捕,重喺一架運金車入面搜出咗幾億元嘅毒品錢,之但係賀寶同埋另一個女爪牙安琪(Angie)就趁亂開住另一架運金車走甩咗;本來安琪諗住去劫犯,但賀寶仔竟然用核靈威脅叫佢唔好理簡恩,想自立門戶.
喺之前一段時間,OCP 老總裁對於新升職嘅技術主管莊臣(Johnson)發展新一代半鐵械警察嘅進度好唔滿意,原因係其他殉職嘅警員都唔願意再生成為機械人,搞到一啟動就唔受控制咁自毀,新技術主任費絲為咗搏上位,於是就乘機獻計,老總裁見個舊嘅計劃冇乜進展就畀個機會佢去嘗試;費絲初步計劃係要搵出邊類人會願意同埋適合成為機械人,最後目標喺死囚嘅身上,佢認為班死囚橫掂都係要死,畀個機會佢哋重生成為不死嘅機械人一定唔會抗拒,於是喺上述嗰次嘅搗破核靈行動之後,被捕嘅簡恩就係成為咗費絲嘅理想對象,而且佢知道簡恩毒癮好深,係可以用毒品嚟控制佢聽話.
因為搗破核靈行動之中搜出嘅係犯罪嘅贓款,市政府係冇權動用成為政府資金,底特律市長古錫(Kuzak)為咗搵錢喺限期前要還畀 OCP 公司,無厘頭就搞咗個籌款晚會,目標係還款額三千八百萬美元,之不過市民嘅反應都好冷淡,做咗大半晚都只係籌到四千元左右;突然古錫接到安琪電話,話會捐出一大筆錢足夠市政府還債,重安排古錫同賀寶會面,商討捐款條件.當古錫同助手兩個人去到一個舊貨倉同賀寶傾生意嘅時候,外面忽然來咗架大貨車,重走咗個機械人落嚟,佢扯開貨倉門係咁搜索市長古錫嘅位置,目的係要暗殺古錫唔畀佢得到呢大筆資金;核靈爪牙見勢色唔對就即刻向呢個機械人開鎗,而佢亦以重火力還擊,最後啲爪牙瓜晒老襯,個場亦都炸到亂七八糟,好彩古錫無意中發現個排水窿,於是即刻捐入去沖咗出海灣逃走咗;隻機械人繼續搜嚟搜去始終搵唔到古錫,但就畀佢見到安琪正喺度注射核靈頂癮,安琪開頭嚇一嚇,但個機械人慢慢伸出機械臂,個面部顯示器重模擬出簡恩生前嘅樣貌對住佢笑,原來呢個就係由簡恩改造而成嘅 OCP 新一代機械警察.安琪因為見返簡恩覺得好開心,不過呢個機械簡恩突然反面無情,一出手就將安琪擊殺,而喺一邊偷睇嘅賀寶見到咁就即刻逃走,諗住匿喺架運金車裏面,點知俾機械簡恩發現咗,重亂鎗向住架車狂掃;當威龍接報嚟到鎗擊現場時,發現賀寶喺架運金車裏面俺俺一息,當賀寶話咗畀威龍知係邊個搞成咁之後就死埋.
OCP 老總裁喺新落成嘅 OCP 大廈舉行新市鎮規劃記者招待會,市長古錫逃過大難後嚟到會場,當見到老總裁為大家介紹新一代機械警察時成個人嚇咗一大跳,因為呢個機械人佢已經見過,發現暗殺嘅幕後真兇原來就係 OCP,但因為佢同賀寶嗰單交易其實係唔見得光,所以唯有忍住唔敢出聲.演講時,老總裁拎咗好大支核靈出嚟向記者宣佈要剷除毒害嚟迎接新市鎮,點知Robocain突然有反應想搶支核靈,呢個時候威龍拎住支大炮鎗嚟到會場向機械簡恩挑釁,機械簡恩即刻解除自己嘅武器限制嚟向威龍開火,重射傷在場好多人;不過經過一輪戰鬥之後,威龍再一次贏得勝利.
事後老總裁俾記者圍住問今次嘅死傷事件點負責,但佢一於闊佬懶理上車走人;露薏絲問威龍:「就咁畀佢甩身?」,威龍答:「有咩辦法,我哋只不過係普通人類嚟.」
[編輯] 第三集劇情大綱
OCP 同日本一間大企業想喺底特律市重建,但啲居民唔肯走,重用武力反抗.OCP 叫鐵甲威龍去捉班地下反抗組織,但佢冇捉到,重幫班市民反抗.而威龍個拍擋就俾OCP射死咗.但因為第四條法則,佢唔可以殺死嗰個OCP高層,所以機件開始癱瘓,嗰個OCP高層重攞支鎦彈射去鐵甲威龍度.之後班地下反抗組織就救咗鐵甲威龍走,重揾人整返好鐵甲威龍個心口同胸甲,而且刪除咗第四條法則.
當鐵甲威龍出去揾OCP啲人打完返嚟之後,發覺啲人唔見晒.突然有一個由日本送嚟嘅忍者機械人出現咗,重斬咗佢隻手臂.鐵甲威龍嘅能源因此流失,鐵甲威龍即刻裝番個武器打爆個忍者機械人.鐵甲威龍揾到個叉得電嘅飛天裝備之後,就飛去OCP救人.呢個時候,OCP 因為唔夠人手而將啲犯人攞出嚟做兵力,反抗組織面對咁強烈嘅火力而節節敗退.鐵甲威龍就過咗嚟幫反抗組織,然後再去救人.鐵甲威龍飛去OCP之後,見到嗰兩個俾人捉走嘅女人,同兩個忍者機械人.其中一個女仔控制咗嗰兩個忍者機械人,令佢哋斬爆對方.救完人之後,日本企業嘅總裁就向佢鞠躬.
[編輯] 主要出場人物同埋演出者
- 梅菲/鐵甲威龍(第一,二集):彼德.韋拿(Peter Weller)
- 安妮.露薏絲:南西.愛倫(Nancy Allen)
- 鐵甲威龍(第三集):羅拔.巴奇(Robert Burke)


text:
穩定島理論
穩定島理論係核子物理中嘅一個理論推測,核子物理學家推測具有「魔數」數目嘅質子同中子嘅原子核嘅化學元素特別穩定.假如呢個猜測係啱嘅話,咁樣特定嘅超鈾元素嘅同位素比其它同位素要穩定,呢啲同位素嘅放射性衰變過程可能好慢.
穩定島理論最初係西柏格提出嘅.佢認為原子核中嘅核子同原子核外嘅電子一樣係分佈喺唔同嘅「殼」裏頭,實際上每個殼就係一組相近嘅量子能級.唔同殼之間嘅能量嘅差別比較大.假如一個原子核中嘅質子同中子正好填滿一個殼嘅話,咁樣每個核子之間嘅結合能就最大,因此呢個核就最穩定,呢個核比佢附近核子冇填滿或超出一個「殼」嘅同位素要穩定得多.
飽和嘅殼嘅中子同質子數稱之為「魔數」(亦叫「幻數」).一個可能嘅中子魔數係184,可能嘅質子魔數係114,120同126,亦即係,298Fl,304Ubn同310Ubh可能比較穩定.呢個同位素到而家重未俾人合成.但係 Fl 嘅帶有114個質子同少過184個中子嘅同位素比元素週期表中鄰近嘅元素嘅同位素嘅衰變要慢得多.
處於穩定島嘅元素好可能依然係放射性元素,只係佢哋相對於佢附近嘅同位素「比較穩定」,雖然有人懷疑有啲同位素嘅半衰期可能大於一日或甚至更加長,但好可能佢嘅半衰期依然細過一秒,而喺目前發現嘅元素之中,289Fl嘅半衰期係30秒,285Cn嘅半衰期係11分鐘,Lv嘅半衰期有0.05秒,同附近嘅元素比起嚟係好得驚人.


text:
科學
科學(來自日文翻譯.英文:science,源自拉丁文 scientia)係指有系統咁得到知識.佢係基於體驗,實驗,方法同自然.科學亦都引申到所有由研究得來,有紋有路嘅人類知識.中文之前譯格致,來自《大學》中嘅格物致知,卽係探究事物原理,從而得到知識.
科學家堅持科學研究一定要跟足科學方法.科學方法就係一個獲取同埋評估知識嘅過程.佢假設咗一切出於自然嘅嘢都可重覆驗證.科學唔理任何唔可重覆驗證嘅嘢,而叫呢啲嘢做超自然.無咁嚴格咁講,科學係用來描畫所有有系統嘅研究.專門一科用上面方法嘅都可以叫科學.呢度集中講科學嘅定義.
科學各門可以分為兩大類:
數學同其他科學有同有唔同.有人會分佢出來,叫形式科學.數學同其他科學一樣咁嚴格,咁有結構.主題都係講數量,結構,空間同變化.但係,佢搵結果嘅方法就好唔同.科學唔可以無咗數學,數學甚至引發其他科學有重大突破.科學上嘅發現,過程講解,社會科學裏面人係點想點做,為呢啲整假說,理論,定律都無可避免要用到數學.
[編輯] 語原
英文叫科學做 science,來自拉丁文 scientia「知識」,「學問」.拉丁文有一句 scientia potentia est,就係『知識就是力量』咁解.佢傳到中國叫格致,來自格物致知.康有為由日本引入科學一詞.
要知道一直到啟蒙時代,拉丁文 scientia(同佢響其他文變化)都係有系統或有記錄嘅知識.個意思係好廣泛.有啲話都一直保留呢個意思.
公元1600年到1800年,科學叫自然哲學(natural philosophy),以別於研究人嘅行為同互動嘅道德哲學(moral philosophy).到1800年就讓位畀自然科學.之後自然科學就縮到家下嘅範圍,即係包括物理科學同生物科學.而道德哲學就變咗做社會科學,家下因為佢都跟科學方法,都邊歸埋入科學.而今時今日嘅道德哲學,就係哲學一支,專講道德(ethics).


text:
澎湖縣白沙鄉中屯國民小學
1.民國十一年四月創設港尾公學校中屯分教場.2.民國三十五年三月奉令獨立改稱為中屯國民學校.3.民國四十四年八月奉令增設大倉分校.4.民國五十七年奉令正名為澎湖縣白沙鄉中屯國民小學.5.民國五十八年完成遷建至現在校址.6.民國六十四年四月大倉分校獨立.7.民國七十五年起因學生數逐年減班曾減至四班.至八十五學年度增為六班.
- 澎湖縣七美鄉雙湖國小
- 澎湖縣望安鄉將軍國民小學
- 澎湖縣馬公市中正國小
- 澎湖縣白沙鄉吉貝國民小學
- 澎湖縣湖西鄉果葉國民小學
- 澎湖縣馬公市蒔裡國小
- 澎湖縣馬公市文光國小
- 澎湖縣湖西鄉成功國民小學
- 澎湖縣馬公市中興國民小學
- 澎湖縣白沙鄉赤崁國民小學
- 澎湖縣馬公市文澳國民小學
- 澎湖縣湖西鄉龍門國民小學
- 澎湖縣西嶼鄉外垵國民小學
- 澎湖縣湖西鄉隘門國民小學
- 澎湖縣西嶼鄉竹灣國民小學
- 澎湖縣望安鄉花嶼國民小學
- 澎湖縣湖西鄉沙港國民小學
- 澎湖縣白沙鄉後寮國民小學
- 澎湖縣湖西鄉湖西國民小學
- 澎湖縣講美國民小學
- 澎湖縣馬公市馬公國民小學
- 澎湖縣西嶼鄉小門國民小學
- 澎湖縣望安鄉望安國民小學
- 澎湖縣湖西鄉西溪國民小學
- 澎湖縣西嶼鄉赤馬國民小學
- 澎湖縣馬公市風櫃國民小學
- 澎湖縣白沙鄉港子國民小學
- 澎湖縣馬公市五德國民小學
- 澎湖縣白沙鄉鳥嶼國民小學
- 澎湖縣立合橫國民小學


text:
勞煩大師幫忙解夢
第 一 個 夢 :
有 一 個 男 人 坐 係 電 腦 前 打 機 既 時 候 突 然 見 到 個 女 人 ,
點 知 係 一 個 機 械 人 但 係 好 似 佢 老 婆 .
之 後 無 啦 啦 佢 老 婆 揸 住 把 " 都 " 好 似 想 殺 左 個 男 人 ,
之 後 個 男 人 又 拎 起 把 " 都 " 殺 死 左 佢 老 婆 ,
拖 條 屍 入 廁 所 放 係 浴 缸 到 , 之 後 出 返 去 睇 電 視 ,
又 記 返 起 佢 老 婆 係 廁 所 , 跟 住 入 去 睇 , 發 現 冇 左 ,
跟 住 又 係 咁 搵 都 搵 唔 到 , 當 佢 一 出 個 門 口 ,
佢 老 婆 條 屍 就 趺 左 落 黎 !
第 二 個 夢 :
發 現 自 己 做 完 心 臟 手 術 之 後 返 醫 院 檢 查 ,
之 後 其 中 一 次 個 醫 生 話 比 我 聽 有 " cansa " ,
之 後 又 叫 我 去 美 國 cheak 清 楚 啦 , 點 知 cheak 完 之 後 真 係 有 !
之 後 不 斷 重 複 喱 個 動 作 5 次 到 啦 . . .
突 然 之 間 有 個 醫 生 走 入 黎 話 比 我 聽 如 果 早 d 比 佢 知 道 既 話 可 能 會 幫 到 我 ,
又 話 自 己 好 叻 做 喱 d 手 術 , 之 後 我 問 個 醫 生 仲 有 幾 耐 命 ,
佢 就 話 比 我 聽 得 返 三 個 月 , 之 後 我 就 好 唔 捨 得 ,
日 日 係 到 喊 , 我 啊 媽 又 好 無 助 咁 坐 係 到 睇 住 我 喊 ,
到 左 我 就 死 個 日 有 好 多 人 黎 左 ,
個 陣 我 好 辛 苦 , 但 係 又 死 唔 去 , 醫 生 又 幫 唔 到 我 ,
最 後 咁 又 起 身 .
問 題 :
1 ) 其 實 點 解 我 會 發 喱 d 夢 ?
2 ) 發 完 之 後 又 好 似 喊 緊 咁 , 點 解 ?


text:
反正都已成事實,講下舒服d,好多字嫁,睇唔慣多字,唔好入
係幼稚園識左好多同學,仲做埋好好既朋友,一齊玩呀,訓覺咁,好開心嫁
最難得係差唔多所有既同學都讀同一間既小學
開頭都好地地,但係到左小3果年就成為我一生既轉捩點
小3岩岩開學無幾耐,我仲記得係9月5日小息果時
見到個受傷既女仔,係埋一二角係咁喊,都無人理,之後就識左佢
果時佢真係好cool既女仔,佢無咩同學同佢玩呀傾計咁
不過同佢傾落去,又真係幾好傾,我初時岩岩接觸佢以為無人同佢玩,係因為佢好衰果d人
但係傾耐左,完來佢唔想跑黎跑去咁玩,因為佢有左 血小板過小 e個病,佢自細都要食藥
就係咁同佢傾傾下就傾左一年咁耐,
小4果年我地2個仲比d同學話,我地拍拖
其實我地果時都唔知咩叫拍拖,唔好話拍拖,連拖手都未識
但係我地比d同學咁話下話下,老師同校長就好快知道左e d野
仲話比我地聽咁細個唔好拍拖呀,e樣果樣,我果時點知咁多野,
意見接受,態度照舊,我果時心入面諗,我識朋友,關你地咩事,咩拍拖識鬼咩
但係日子耐左,d老師係咁話我地,
有一日,我忍唔住同佢地講:係呀,我地係拍拖,關你地咩事,
(e句係11月5日講,就係e句,開始左一段好長既戀愛)
咁當然個女仔無反對la,我同佢果時心都係諗住,唔想無左e個朋友
有得就必然有失,我當時咁講左,就梗係後患無窮,d老師又捉住我同個女仔咁話,仲通知埋佢既家長
唔好話咩野,間小學就反對咁細個拍拖,d家長就唔洗講,就算係中1,2好多都唔比拍拖la
d同學又係咁樣,拎我地黎做話題,我叫d之前同我一樣係幼稚園升上黎既同學唔好講
但係佢地反而講得仲勁,果時既感覺好似被朋友出賣咁,
咁既情況,直到小6畢業,過左小4-小6,e3年,比d老師話足3年既小學生涯
但係我同個女仔無受任何人影響而分開,而梗加比任何人更早咁學識珍惜
到左中學果時,我同個女仔分開左2間唔同既中學度讀
我聽其他人講,好似我地一分開左讀2間唔同既學校,就會好快散咁
我果時真係好驚會失去左你,但係好好彩,我地既努力,辛苦無白費
雖然受到好多人既反對,但係我地仲可以起埋一齊
直到完左中3果年
你要飛到去外國讀書,我估都估唔到,e d事會發生係我地2個人之間
你離開左我半年,e半年唔知點解,
我樂觀,鐘意傾計既性格變得悲觀,只係想同你傾計......
奇蹟終於發生左係我身上,我估都估唔到,你會為左我放棄外國讀書,
我好開心,我發夢都估唔到,但係睇住你獨力承受屋企人既壓力等等,我心入面真係好難受......
我地咁樣由小4既9歲拍拖,拍到e家既19歲,真係足足拍左10年拖
你成家要移民去澳洲,e個消息就係我地識既9月5日,e個日子
岩岩過左既06年11月5日,估都估唔到就係我地散既日子,
我聽完之後,就好似係我斬左我既手腳,
我真係好想你留係我身邊,唔好走,但係怪我真係好無用,
到頭來要你安慰番我,我已經唔希望有奇蹟你會番黎我身邊
我只希望你能夠健康咁生活落去,
我唔會唔記得我地所有既時間,
係醫院見到你準備入手術室做手術,只要你安全,我真係願意用我條命去換
但係到左你出番黎無事,我就係度諗,我可唔可以自私d,同你起碼一齊
係日本,悉尼,一齊去旅行去玩,好多好好笑既野,你堅持唔跟旅行社去你諗住你識多國語言就無問題,
咁真係無問題,但係人地都唔明你講咩,跟住你用筆寫比人睇,真係笑死
仲有第一次收花同介子,攪到我鬼咁難睇,又要我公開示愛,其他野
好多我地既回憶,我唔會忘記
朋友話我知你成日黎e個論壇,如果你睇到唔洗覆我,只係希望你唔好,好似以前咁傻
睇完之後唔好喊呀,我知你睇完實喊嫁,傻女
好好地同屋企人一齊,唔好再為我放棄咁多野la,我唔係你身邊,記住準時食藥呀


text:
特別行政區
特別行政區係指為咗特別嘅目的或者係區別於其他地方行政單位而去設立嘅地方行政機構.
[編輯] 中國嘅特別行政區
[編輯] 歷史上嘅特別行政區
中國嘅海南建省以前曾經係特別行政區.中華民國亦都計劃過將海南劃出廣東以建省,並且喺1948年首先去設立特別行政區.中華人民共和國攞到海南之後,首先同廣東合併,再喺1988年建省.
[編輯] 而家嘅特別行政區
喺中華人民共和國嘅地方行政亦都設置咗特別行政區.而家有兩個特別行政區:香港特別行政區同埋澳門特別行政區,當地政府嘅領導叫做行政長官或者係特區首長.
中華人民共和國憲法第三十一條授權全國人民代表大會建立特別行政區,並且制訂基本法以給予特別行政區喺一國兩制嘅原則之下,各方面(除國防及外交)實行高度自治.
[編輯] 特別行政區嘅起源
中華人民共和國特別行政區概念最初係為咗去解決台灣問題而提出嚟,北京政府曾經向台北政府表示如果願意接受「一國兩制」嘅方式去統一,將可以俾一個特別行政區嘅地位俾佢,並且指出設立嘅特別行政區可以自行處理文化同埋經濟事務,制定國際貿易嘅政策,參與世界貿易組織,並且可以保留自己嘅軍隊.但係由於呢個建議同台灣當局嘅中華民國身為一個應當有權參與聯合國運作,完全獨立自主嘅民主國家嘅觀點有衝突,所以遭到中華民國政府嘅拒絕.


text:
地下鐵
地下鐵,又叫地下鐵路,地鐵,狹義上係指起響地底(包括過海隧道)為主嘅城市鐵路系統;但係廣義上,因為好多呢類系統為咗配合建築嘅環境,或者會有起喺地面(包括天橋同隧道),所以通常涵蓋咗都會地區各種起喺地底同地面上嘅高密度交通運輸系統[1].因為咁樣,好多地下鐵都有專用路權,呢個係地下鐵同輕鐵嘅分別之一.
[編輯] 史
世界上第一條地下鐵係喺1863年通車嘅倫敦地鐵,佢嘅興建係為咗解決當年倫敦嘅塞車問題.嗰陣時電力未普及,所以即使係地下鐵亦都只可以用蒸汽機車去行.因為機車釋放出嚟嘅廢氣對人體有害,所以嗰陣時嘅地鐵隧道每隔一段距離就要有通去地面嘅通風槽.
到咗1870年,第一條鑽挖式嘅客運地鐵又喺倫敦通車,由倫敦塔左近越過泰晤士河.但係呢條地鐵唔算成功,幾月後便唔再服務嘞.而家最早鑽挖式地下鐵就喺1890年通車,亦都喺倫敦,連接市中心同埋南部地區.最初起地鐵嘅人打算用纜車,但係最後用咗電力車,令到佢成為第一條電動地下鐵.倫敦嘅地下鐵亦都喺1905年全數電氣化.
1896年,嗰時屬於奥匈帝國嘅布達佩斯起咗歐洲大陸嘅第一條地下鐵,全長五公里,十一個站,至而家重用緊.
法國嘅巴黎地鐵喺1900年開通,最初嘅法文名「Chemin de Fer Métropolitain」(法文直譯即係「大都會鐵路」)係由「Metropolitan Railway」直接譯過去嘅,後來縮短成「métro」,所以而家好多城市軌道系統都叫metro.俄羅斯嘅地鐵亦都用咗呢個名,不過佢用咗西里爾字母,叫MeTpo.
[編輯] 施工
喺地底掘隧道並唔容易,而且需要極多嘅錢同埋時間,至少亦要幾年時間至可以完成.
[編輯] 明挖回填
- 內文: 明挖回填式隧道
掘地下鐵隧道最簡單直接嘅方法係明挖隨填(又叫做明挖回填).呢種方法即係喺街道上面挖一條大坑渠,然後喺嗰條大坑渠入面鋪軌道,起隧道結構,等到隧道有足夠嘅承托力之後先會重新鋪路面.
除咗條路俾人掘開咗之外,其他嘅地下結構(例如電線,電話線同水管)都要重新再鋪過.
起呢一種隧道嘅物料一般係混凝土或者鋼,但係舊啲嘅系統就會用到磚同鐵.
[編輯] 鑽挖法
- 內文: 鑽挖式隧道
另一種方法係先喺地面某一度掘一個豎井,再喺井底掘隧道.最常見嘅方法係用鑽挖機(潛盾機,盾構機),一邊掘一邊將預先準備好嘅組件安裝喺隧道嘅牆壁上面.對於建築密度高嘅地方或者冇辦法做到明挖法嘅地方(例如水域),鑽挖法甚至係唯一可行嘅建造方法.
呢種方法嘅優點係對街道交通或者其他地下設施嘅影響好細,甚至可以喺水底起地鐵(倫敦,紐約,東京,香港同首爾呢啲城市嘅城市軌道系統都有好多越過河流或者海港嘅隧道);隧道嘅設計亦有比較多嘅創作空間,例如車站會比站同站中間嘅隧道高一啲,有助列車離站嘅時候加速同埋喺入站時減速.
但係呢種挖法又唔係冇缺點嘅,除咗成本高之外,重要經常留意地下水嘅影響;另外喺一啲比較硬嘅岩層開挖,可能要用到炸藥.地底空氣供應問題甚至隧道坍塌亦有可能搞到工人受傷,甚至死亡.另外喺建築密度高嘅地方進行鑽挖法嘅時候除咗要留意避免影響工地四圍嘅建築結構之外,有時亦要統籌嗰邊嘅公用事業,將地底嘅水喉,輸電管線搬走,以騰出地方去起列車通道.
[編輯] 例子
[編輯] 參攷
- ↑ Urban Mass Transit: The Life Story of a Technology,2006,Greenwood Press,ISBN 978-0-313-33916-5


text:
打仗理由
打仗理由(casus belli)係指聲稱有權開戰嘅理由,不論係真定係假.打仗係紛爭嘅一種,就算係硬搶都要有個理由去拗.中國古代打仗都要求出師有名.
[編輯] 正義仗
- 內文: 正義仗
亞里士多德,西塞羅同埋聖奧古斯丁就有提出正義仗嘅觀念[1],一般認為打仗係最後嘅選擇,而且需要打仗理由.有時為咗證明打仗係迫於無奈,政府喺訂立外交政策時要確立戰爭條件,為可能打仗做準備,一旦到咗就宣佈打仗理由說服其他政權.
基於自身利益,多數人都會唔講理由而好自然咁抗拒打仗嘅,而且冇人想不明不白死喺戰場,無論係進攻定係防守都一樣.畀個理由嘅目的有時唔係說服其他政府,而係說服民眾,令佢哋冇咁抗拒打仗同徵兵,例如納粹德國嘅教育主張民族統一最重要,不惜要人民犧牲都要侵略捷克,利用社會價值內化加強打仗理由嘅說服力.
好多時作為宣傳戰,宣稱嘅打仗理由唔一定係真,因為合乎道德嘅打仗理由未必夠渲染力,而夠渲染力嘅打仗理由亦唔一定合乎道德.
[編輯] 詞語嘅使用
Casus belli係拉丁文,但係要到咗十七世紀後先多人用,主要原因係主張正義仗先至係道德興起(正義仗論,相對有利益無道德嘅現實主義,同埋永遠唔主動打扙嘅和平主義)
[編輯] 聯合國
聯合國憲章大大限制會員國可以用嘅打仗理由嘅範圍,主要指防止侵略同埋聯合國行動.另外,聯合國亦保留權力向非會員國嘅侵略行為作出制裁同干預,因此,打仗理由喺現代社會係好重要.
[編輯] 流行文化
喺電腦遊戲 Europa Universalis 同埋佢嘅續集,喺無指定打仗理由下開戰會令社會穩定度下降,導致國家容易動亂同稅收減少.呢個特徵喺其他電腦遊戲唔常見,例如三國志 (打機)唔使講就可以開拖,就算要正式宣戰嘅電腦遊戲,正式宣戰嘅代價都好細.


text:
歐霸盃分組賽今晚開打,黑柴兩位歐陸戰友Louis同Alwin都認為,呢個賽事遠比歐聯開放,多支歐陸弱旅希望藉呢個舞台揚名立萬,而四大聯賽勁旅就視呢個盃為磨練新人同觀察後備球員狀態嘅場合,戰情唔會好似歐聯咁緊張,亦冇咁膠着,所以都集中向大盤埋手,希望今晚一齊食大茶飯.
紅軍二線兵搵年青人駁火
今晚Louis揀咗三場有好分頭嘅歐霸盃大盤畀大家參考,首選場次係A組瑞士年青人主場對英超利物浦.主隊波如其名夠晒年輕富朝氣,無論對任何對手都充滿進攻意識,面對急於攞番自信嘅紅軍會係對攻好戲,2.15倍入球大係Louis出擊重心.
大家睇見Louis推介利物浦大盤都會存有問號,呢班波近期都係開細盤多,尤其喺歐霸附加賽兩戰蘇超弱旅赫斯,無論演出同入球數字都令人失望.不過目前情況唔同,從上仗佢哋主場對赫斯都派出大部分主力,可見佢哋唔係有心放棄歐霸盃,只係對手用901戰術,令組織能力一般嘅紅軍好難咬得入,但今場對手踢法完全唔同,須知兩隊都處於死亡之組,同組嘅安治同烏甸尼斯都非泛泛之輩,想爭呢組出線,兩隊都要以三分為目標.
紅軍踢完今仗不足三日要喺聯賽硬撼死敵曼聯,今仗一定會玩輪換,但基於聯賽成績低迷,今晚遇弱旅點都要喺對曼聯前攞番氣勢同信心,德國小將前鋒耶斯爾於國際賽表現一流,今晚好大機會會落場爭士哥.
年青人有前冇後
不過,今場捧大盤嘅主要原因係主隊年青人嘅踢法,佢哋任何時候都有前冇後,就算喺水準唔高嘅瑞士超級聯賽,成績都大起大落,皆因前面入到波之餘,防線亦曳,所以表現同成績飄忽到暈.佢哋上圈首回合作客領先丹超米迪蘭特三球,以為坐定粒六,次回合返主場都幾乎晚節不保,真係估佢唔到.佢哋抽到呢組擺明係最弱球隊,但好在全無壓力,今晚主場必會爭取主動,唔會好似赫斯咁龜縮,有利紅軍打反擊,入球大有好分頭咪錯過.
紅軍史達寧人細鬼大
利物浦嘅17歲翼鋒史達寧人細鬼大,被爆16歲已經搞大過兩個女人個肚,佢現任女友23歲嘅Melissa更喺兩個月前為佢誕下囡囡,證明佢無論場內場外嘅「表現」都比同齡後生仔大超班!
Louis 推介:


text:
高加索人
高加索人通常喺唔同場合嘅意思唔係幾一樣,但係都同出自歐亞大陸西半部同中南部,非洲北部有相似體格同相貌特徵嘅民族有關.
科學咁嚟講,其實世界上係無種族呢樣嘢嘅.世界各大地理區域嘅人群間嘅差異其實細過人群內部個體間嘅差異.但係地理區域仍然係有某啲好表面嘅特徵可以話係分出大地理區群體嘅標準.自十九世紀以來,歐亞大陸西半部到北非同南亞,包括印度各民族,歐洲各民族,伊朗同中亞(包括新疆)大多數民族,北非大多數民族,甚至有啲西非,東非有啲懷疑同中東,歐亞民族有啲關係嘅民族(好似埃塞俄比亞嘅閃語係民族,西非嘅豪薩-富拉尼民族,東非嘅尼羅特種族等),都被認為係擁有共同嘅「高加索種族」嘅特徵.當然,呢種定義,主觀性好強.所以當代自然人類學通常唔同「高加索」定科學嘅定義.
而家喺非科學文獻中,尤其係北美嘅社會,政治,法律語言中見到嘅「高加索」一詞,通常只係指而傢世界上以歐洲血統為主嘅人口.咁就反而通常排除咗十九世紀科學著作中認為代表咗高加索特徵最典型嘅中東人,北非人同北部印度人.但係北美社會通常為咗語言嘅「政治正確性」,被迫放棄喺力求中立嘅法律,新聞,禮貌語言中用好似「白人」,「歐洲人」,「雅利安人」之類負面政治包袱比較多嘅表示歐裔人口嘅名詞,而採用「高加索人」呢個相對生僻嘅所謂「科學詞彙」,以至造成歧義.
廣東話入邊通常唔用「高加索人」呢個唔通俗嘅名詞稱呼歐洲裔人.而家用得比較多嘅係「西人」,因為呢個係比較中立同禮貌嘅叫法.如果唔加特殊解釋,「西」通常會被理解成西方國籍嘅歐洲裔人,而唔係遞啲種族.但係,粵港人通常重鍾意用「鬼佬」或有「鬼」字嘅名來稱呼高加索人.呢個詞有啲歧視性質,但唔係好惡意.有時連西人自己都欣然接受被稱為「鬼」.但係呢個詞主要係太粗俗,唔適合文雅場合使用.另外,「白」喺需要說明種族嘅時候用得比較多,其實無負面意義.「白種人」就相對生僻,主要用喺書面語入邊.「洋人」係清朝成日用來稱呼西人嘅用語,今日粵人好少用.中國北方人通常用來指歐裔西方人嘅「老外」屬於北方詞彙,廣東話入邊唔會好慣用.


text:
農夫 – 全民皆估
農夫 – 全民皆估
全民皆估
主唱:農夫
作曲:DJ Tommy
填詞:農夫
編曲:DJ Tommy
監製:DJ Tommy
歌詞
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
6:一路押韻 一味靠估先過癮
唔駛講運 我唔駛返工剩係瞓
估估下陳師奶又去旅行
我有股份就唔需要帶現金
C:只因喜歡買出買入 又賺一筆 腳踏實地
6:邊有實利 C:炒賣投機 6:經濟起飛
人人人人無啦啦話呢隻股會升
升高啲高啲咁先好反應
6:俾個冧把我我都唔明 但係好過睇通勝
6: 啱啱 C: BB
6: 開始 C:入市
炒股票有賭未為輸 金融風暴已經係歷史
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
6:你男友 C:玩藍籌
6:賺唔夠 C:轉紅籌
6:炒孖展 C:高風險
有對兄弟會借錢
人人人人無啦啦話呢隻股會升
升高D高D咁先好反應
C:咪學360 郁郁下會停 跌到渣都冇得剩
6:醫生 C:護士
6:學生 C:教師
炒股票好過中3T 陸叔話你知呢件事
投機 最好 全港靠賭
由今朝早要撈 變到唔駛再撈
投機 最好 全港靠賭
由今朝早要撈 變到唔駛再撈
陸叔:
我覺得個市呢即係好快趣就會 如果跌到咁上下呢應該係 會作出反彈
而且呢係即係唔應該係會覺得係會跌穿嘅
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
買喇買喇買買買買買買硬
買買下個個買個個有讚冇彈
冇買 (就有難)
買多幾隻股票估下會賺
C:嘩 發呀


text:
色狼住院日記 :第四天
1點:色狼已經開始頂唔住啦,於是我哋開始陪佢傾計,好等佢分散注意力
2點:同佢傾計已經唔可以分散啦,佢又攰又餓,我哋衹好沖咗杯麥片俾佢,睇到佢食得好急個樣就知道,佢已經餓到唔多掂啦,但係佢仲一路要扮到,食少少都得咁樣,佢係唔想留夜嘅人太過擔心
3點:仲有一個半小時多少少,色狼就可以動啦,但係佢已經頂唔住啦,頭上好多冷汗係咁出我哋後來乾脆就幫妳脫光,好等佢散熱又不停咁幫佢抺身,又要幫佢鬆下身上已經過硬嘅肌肉
3點半:佢已經頂唔順啦,佢終於昏睡咗啦
4點:佢咁次連張被都整濕埋,冇計啦,要幫佢抺身啦,抺完之後一睇,成桶水係黑色嘎!
4點半:他終於動啦,但是已經12個小時未動過身體,佢宜家個身體已經硬直得太耐啦,我哋衹有輪流咁幫佢分別動下身體"五肢"
五點:佢終於俾我哋氹到瞓啦,佢成樣好殘好攰嘅樣,我哋都趁有時間去合合眼!
七點:醫院開始搞衛生啦,色狼又被人吵醒我哋都可以搞下個人衛生啦
八點:護士查房,護士幫佢換藥,護士話,個傷口收得好好,可以落床行得嘎啦,當我哋聽到嘅時候,我哋個個隻眼缎那椴淮淼募俾乒乓波都要大換藥衹不過係換張邦迪上去
九點:醫生查房,果個衰人醫生話,一陣做返個檢查,如果冇乜嘅話,下午就可以出院嘎啦!聽完之後我哋都傻嗮,都唔知係唔係個醫生報仇咁報啊
十點:佢爸爸媽媽都嚟咗,看到佢面色好返好多,佢哋都放心少少
十一點:係醫院吃中午飯,收到住院清單,色狼睇完之後好想殺人,不過有礙於有傷口,所以不便發作


text:
手提電話
手提電話,或者流動電話(英文Mobile phone),簡稱手提,手電或者手機,係可以周圍都講到嘅電話,唔使喺固定地點用.除咗好似傳統電話咁可以用來傾之外,新一代手提電話可以用來打短訊,收發電郵,甚至可以上互聯網,影相錄片同埋打機.
手提電話係一推收發站來維持通訊,站連住公共電話網絡,咁樣,呢推站組成手提電話網絡.站與站之間訊號係會重疊,以免通訊中斷.早期叫手提電話網絡做蜂窩,因為網絡覆蓋就好似蜜蜂竇裏面嘅格,一個貼住一個.六角型分佈可以起最少嘅站,最大覆蓋率.英文蜜蜂竇一格格叫Cell,所以英文又叫做Cellular phone.
有一啲電話都好似手提電話周圍傾,不過就唔係用手提電話網絡.衛星電話就係一例,係直接同天上面嘅人造衛星轉駁.呢類一般都唔當係手提電話.
早期手提電話都幾大部,大細同水壺差唔多,重有人整電話型嘅水壺賣,所以啲人就叫佢做水壺,因為只係有啲錢嘅人先會用,所以就係身份象徵,啲人就叫佢做大哥大.
另一講法係,香港電視節目星星同學會有集搵咗洪金寶做嘉賓,話大家叫成龍做「大哥」,洪金寶輩份重高過佢,所以大家叫佢做「大哥大」;而佢又自稱係香港第一個擁有手提電話嘅人,所以手提電話就因為佢而有「大哥大」之稱 [未記出處或冇根據].
再有一講法係,手提電話重未有正式名嗰稱,香港人習慣叫「室內無線電話」做「無線電話」,同時亦有部份人叫手提電話做「無線電話」.無幾耐,有套叫《英雄本色》嘅港產片,片中有個叫「大哥大」嘅角色成日揸住呢種手提電話,所以啲人就叫手提電話做「大哥大電話」.


text:
開倉及展銷店舖資料庫
話說上個月29號去左ToonsIand童裝開倉買野, 買左好多好開心! 其中有一條Pooh Pooh牛仔褲係買比3歲既仔, 買左返來之後發覺褲側面的金屬扣係生鎸及氧化左(買個陣睇唔到), 於是叫工人用手洗條牛仔褲及試下用白潔布輕輕力"省"下生鎸的金屬扣, 點知工人一浸水, 一開始用手搓下條褲, 條褲竟然好似白紙咁脆弱, 一撕就開!!! 我工人示範比我睇佢做過d咩, 真係好似搣紙咁輕力, 就將條褲搣爛左!!!!
工人覺得可能係因為條褲擺得太耐, 所以咁脆弱!!
勁嬲!!!!
所以提醒各位買的時侯要睇清潔先好買!!
原來捲髮棒都有開倉, 唔錯
我上個week跟個friend去佢紅磡公司附近睇捲髮棒開倉, 真係好平好抵. 因為我之前行ixquare, 見有個牌子既捲髮棒/夾直板, 要成千幾蚊!!!!! 呢到開倉都有d牌子我都識, revlon / bed head / toni & guy / VS ..., 都係幾十蚊至百幾蚊. 個場幾decent, 因為個sales話平時呢處係佢地OFFICE, 而佢地係做出口, 唔係本地sell既.
我買左一支中curl, 一支大curl, 兩支都有牌子 (revlon 同埋 wigo). 夾埋都係兩百蚊, 買完佢會即場同我試機, work既至擰走, 都幾公道. 其實當時買完都諗, 自己會唔會用....
個SALES比左條U-TUBE LINK 我跟住整. 練習左兩日, 有d成績, 我c6都讚好睇:
Curl前: (我大半年後去salon perm過, 但已經散晒)
Curl後: 我用中curl捲既
我之前都pm左比其他JM 佢地個地址同電話, 我見有d JM 話, 除左自己去之外, 原來可以電話落單, 之後courier到office. 超正!!
我有佢地張flyer, 但唔sure做到幾時, JM你地自己打去問下啦.


text:
我仲有可能嗎?
:()
同女朋友係同事關係, 拍左大約有一年拖喇. 佢係一個大我一年既女仔, 但我同佢開頭係冇問題, 一齊每日都係開開心心咁過, 會一齊返工放工, 一星期見足6日, 但我同佢當時都冇任何問題, 亦冇嘈過.
大約拍左10個月左右喇, 佢突然同我講佢mother唔鐘意我, 話我細過女朋友照顧唔到佢. (可能係佢mother覺得我搵唔到錢同唔成熟...) 佢開始同我冇咁多街出, 亦好少打比我. 佢話想分開一下比d時間大家. 咁岩果時女朋友識既一個好熟既男同事要離開公司, 之後個死人男同事又成日約女朋友去玩喇.
之後過左1周年, 佢同我既生日時, 出去佢都唔比我拖佢... 之後越來越少電話同一齊返工放工. 次次約佢出去都係話自己tired, 忙, or約左人. 問佢幾時可以再出去佢就話等佢完左project sin... 唉.
都覺得有d怪, 問佢係唔係有人追果d佢又話冇... 咁我信佢喇.
有次咁岩比我知道左佢原來成日都有同果個走左既男同事傾電話同sms, 仲係send左句"i love you"比女朋友... 當時問女朋友佢話係果個人同佢示愛... 咁我叫佢以後唔可以再搵佢喇, 佢又話唔好, 只係當佢係朋友, 唔會拍到拖.
過左一排女朋友忙完左project, 我亦比左封信去講我既心聲想去感動佢令佢放心同我一齊比我照顧佢. 佢係對我好番gei, 有plan約出去街, 但就約左之後佢會臨時又話唔得... 我真係好唔開心. 有次聽到佢電話約人, 問佢同咩人出去, 佢唔肯講! 我真係忍唔住喇, 我忍唔到佢再係咁呃我. 同佢嘈左兩句之後兩日冇搵佢. 突然一日收到佢sms話同我做番朋友...
唉
之後問番一個朋友, 佢話我知道原來女朋友之前係同左果個男同事一齊左幾個月ga...(同我講分手之後佢都同左果個人分手) 女朋友覺得我唔上進照顧唔到佢. 可能係佢唔想直接同我講分手吧... 但中間又拖住拖住我可能又怕我唔再理佢冇人再對佢好. 但最後佢覺得可能我check得佢太多太緊吧? 我真係唔知道...
就係咁,係我終於知情下同佢正式咁分手,都有1個月時間. e一個月我好痛苦, 知道佢呃我係有唔開心但都係嬲佢唔落, 我真係好想同返佢一齊. e家仲係同佢一齊做野, 有時見到佢都會唔知點好...
我可以再一次感動到佢嗎?


text:
Travel
聽清楚,不容錯失,講清楚...
大家知唔知道以上呢幾個字係邊位大歌星唱的歌呢﹖
就係我最愛的"樂壇天后容祖兒小姐"啦!我好開心呀,佢個演唱會終於會係10月26號-10月29號舉行啦...真係好開心.
今日我返到公司個時,Lawrence話比我知容祖兒己經登咗報紙講幾時開演唱會時,我即時都好雀躍啦,因為Matthan優先訂發,而佢仲要話比我知佢今日打電話係可以通個度先令我想死呀﹖跟住我今日大部份時間都係打電話訂飛都冇咩時間做過嘢.
我今朝其實己經叫了Alice托她的老細攞飛,但係她只是說我盡量,我當然需要自己親力親為啦.但係到三點幾個時,我終於都靠自己的一雙手打去訂了飛啦,就係10月29號$400的飛呀,但係我估差不多五點的時候,alice打比我話她老細亦攞了飛,不過,我一定會要她的個啲,我最想係越前越好啦,因為我最想係見到joey啦,不過,我都唔知幾時先可以買到另外的兩張飛呀....其實我都有啲擔心架....
其實我記得係聖誔之後我哋同恩,gary去唱k時見到本milk己經知道joey今年係會十月開演唱會,我曾經好想係你陪我去睇架,我唔知有冇同你講過,但係你而家連人都同我失去聯絡,其實我飛我就一定仲有機會搵得到,最重要係你肯唔肯陪我一齊去睇呀?
我現在只要你的一句,如果你真係會陪我睇的話,幾多號我都會再睇一次,因為我真係好想睇多一次呀,但係我都唔知搵咩人去睇好﹖因為我啲朋友仔個個都話貴呀....所以我都好想你陪我架﹖唔知可否願望成真呢﹖


text:
Capcom隻PS3/Xbox360喪屍動作遊戲《Biohazard 6/Resident Evil 6》喺10月2日(日版10月4日)推出,呢排差唔多日日有新片咁濟,睇試玩片睇到個人飽飽滯滯!啱啱今日輪到香港Capcom搞Event,雖然現場試玩嘅章節都玩過晒睇過晒,不過唔緊要!因為大會搵嚟周秀娜扮遊戲女角Ada Wong,見到佢迫爆晒件低V恤衫試玩遊戲,簡直係生化危機中嘅清泉,我o依家唔驚喪屍喇!你哋都入嚟開心吓,睇吓片先啦!
今日(29日)Capcom就喺香港唯港薈宴會廳搞咗個《Biohazard 6》特別發佈會,現場擺咗四部大電視俾傳媒試玩,每部旁邊仲有短裙Game girl望住你打機,搞到我個人周身唔自在,搞到我專心唔到呀煩!既然專心唔到打機,去飲飲食食social下啦,有生化蛋糕仲有用試管裝住嘅生化飲品,睇完相你就知佢哋幾有心思.好喇,開始喇,先嚟講明今次行版內容係照舊跟歐美版《Resident Evil》,即係最血腥嗰隻,亦照慣例跟雙封面,照顧一班喜愛日版叫《Biohazard 6》嘅崇日機迷,好鬼體貼.另外,廠方亦話今集會有中文對白喺遊戲出現,咦?呢排咁興嘅喂?不過斷估多唔過《Sleeping Dogs》,同斷估冇粗口.
之後就輪到今日主角—製作人小林裕幸先生出場……咪噓住,人哋遠道而嚟,仲做埋訪問(另文有得睇),我有拍手o架!講完一輪就輪到周秀娜出場,娜姐一貫摶命,性感Ada Wong有幾性感有幾Ada睇相就知,而佢都講咗兩句對隻遊戲嘅感受,條片有得睇.另外仲有埋娜姐試玩片段,佢試嘅係Ada Wong一段,搵個入口都搵一輪,真係好cutie!唔睇就笨!


text:
引用:
我估... 黑聖杯會殺左 Saber
娶個女人純粹係做個樣only, 因為人民心目中嘅王應該係個男人, 同埋應該要娶個王后 (小說入面都話從無人質疑Saber係男定女, 亦無人理會佢個樣點解一路無變, as long as 佢帶俾佢地勝利同埋做一個公正嚴明嘅王). 為左維護人民心目中理想嘅王嘅形象, 所以要一個王后.
而Lancelot 搞王后, 原本係因為見王后同個女人結左婚好lonely好慘, 又唔可以同人講, 所以好同情佢同愛上左佢
佢俾Saber發現到嘅時候好內疚, 而Lancelot 其後出走亦是圓桌騎士分裂的導火線, 佢寧願Saber懲罰佢去贖罪. 但Saber偏偏因為當佢係好朋友所以放過佢.
Lancelot一方面覺得Saber令佢心愛嘅女人痛苦, 想恨佢. 一方面又覺得自己令圓桌騎士分裂同搞王后係對唔住Saber, 亦有違騎士道, 想Saber罰佢贖罪... 但Saber最後偏偏出於友誼而放過佢, 令佢恨佢唔落. 而呢個結果反而令佢無法宣洩佢心入面嘅懊悔同怨恨, 一直痛苦落去. 所以Lancelot最後選擇左發狂成為Berserker.
只要自己唔再係騎士, 唔再有理智, 就唔需要再謹守騎士嘅精神, 唔需要再受君臣之道同友誼嘅束縛. 只需要盡情將心入面嘅憤恨,懊惱,痛苦發洩出黎就得. 所以佢一見到Saber呢個令佢痛苦嘅對象, 就非常執著咁要殺死佢.


text:
聖約翰座堂
聖約翰座堂(St John's Cathedral)係香港一基督敎堂,喺中環花園道,門牌四到八號.堂歸香港聖公會香港島教區,係主教座堂.
[編輯] 史
聖約翰座堂笪地,開埠之時,係歸入英軍駐地.香港政府成立後,地係Chinese Secretary嘅寫字樓.佢西北無遠,係當時督憲府,一直上山見政府合署.
之後,香港政府批地畀英國聖公會.一八四七年,聖約翰座堂奠基.一八四九年落成同祝聖.座堂乃香港最舊嘅西式教會建築物.地權上,係香港唯一不動產,係自已保有,卽英Freehold地.座堂主樓有三.座堂本身,一八四七年起成,係維多利亞時期,哥德式建築.副堂一九二四年落成,而新座寫字樓,一九五六年加建.聖約翰座堂道木門,取材自添馬艦(HMS Tamar)艦身.艦喺香港保衛戰時,英軍自行炸沉,以免落入日軍手中.
座堂係教區首堂,因該堂內置有主教座位.香港日治時期,拎來做日本人會所.現時教堂,已列為香港法定古蹟,受法列保護.遊客亦到以觀光.為咗避免冷氣水氣,引致白蟻侵蝕,破壞古物古蹟,座堂無冷氣.座堂除咗有主教專用位,重有法政牧師同座堂牧師專用位,亦有英國殖民年代留落,鑄上英國皇室徽號嘅會眾位,係留畀香港總督同英國皇室用.皇室有時會途經香港,禮拜時畀佢哋坐.香港主權移交之前,座堂會掛英國旗,之後已拆.目前座堂日日有崇拜.亦有早堂晚堂,而話有英國話,廣東話,普通話同菲律賓話都有.崇拜者,來自世界各地,係國際座堂.
[編輯] 禮拜及打理
一啲聖日,座堂有唱頌大聖餐禮,香港聖公會香港島教區,香港聖公會澳門傳道地區嘅按立聖職聖禮同詩班節,亦喺座堂搞.現任聖約翰座堂署理座堂主任牧師,卽英文Dean,係白嘉榮法政牧師,英文the Revd Canon David Pickering.佢自二零一二年三月廿六號,受命出任署理座堂主任牧師,直到八月新任座堂主任牧師謝子和法政牧師履新為止.
[編輯] 其他史跡
堂邊花園,有啲英軍紀念碑,亦有英軍葬於此.
[編輯] 聖約翰座堂牧區轄下禮拜堂
[編輯] 特殊用途
由於禮拜堂鄰近政府總部,所以每逢基督徒團體示威遊行,佢哋結束時,都會唔分宗派,包括天主教,到禮拜堂花園感恩禱告,然後解散.


text:
翡翠台
翡翠台(Jade),係無綫電視嘅旗艦頻道,喺1967年11月19號正式啟播,大部分時間都係用廣東話播放,部分嘅節目就會利用麗音技術(模擬版本)或者係多重AC-3位流(數碼版本)同時以普通話或者英語等語言播放.翡翠台多元化嘅節目包括新聞,電視劇,綜藝,動畫同埋訪談節目等.主要嘅競爭對手係亞洲電視嘅本港台.
[編輯] 收視
通常翡翠台最高收視嘅時段係星期一至五晚21:35-22:35,平均收視去到32點,佔全港電視觀眾80%以上,而喺其他時段翡翠台都有比較高嘅收視.主要原因係大部份香港觀眾都認同翡翠台嘅節目製作質素總括嚟講都比同樣係免費電視嘅中文頻道本港台好.另一方面,有啲觀眾認為,翡翠台嘅畫面質素好過本港台,對於呢啲見解,曾經有觀眾喺2007年6月30號晚進行比較;嗰晚翡翠台同本港台都係同時播放同一個節目--慶祝香港回歸祖國十週年文藝晚會,觀眾喺睇翡翠台嘅畫面一陣之後,再將畫面轉到本港台,有啲觀眾認為,本港台轉播嘅畫面差過翡翠台.
從90年代到而家,香港成立咗唔少新嘅收費電視台,例如衛星電視,有線電視,寬頻電視等等,但係整體觀眾人數同影響力仍然遠遠唔及無綫,箇中嘅原因,係翡翠台所製作嘅免費節目嘅質素已經可以滿足到大部份香港觀眾,而唔駛再花費收睇收費電視(無線電視本身亦都有開辦收費電視,叫做無綫收費電視,但係開台到而家都係蝕).因為咁樣,造成無綫有唔少高忠誠度嘅觀眾,形成慣性收視;呢種情況喺世界上實屬罕見,喺其他國家同地區,電視行業競爭激烈,幾乎所有電視台都“勢均力敵”,並冇出現好似香港咁樣由一間電視台(就香港嚟講,就係指無綫)「一台獨大」嘅情況.
無綫擁有慣性收視嘅最佳例證,係喺90年代,無綫電視曾經因為發射站故障而令到所有觀眾都睇唔到呢個台嘅節目三十分鐘,畫面剩係見到雪花(無訊號畫面),仍然成功取得五成幾收視.
慣性收視帶嚟嘅結果,係無綫嘅製作同藝員團隊因為咁樣而日益龐大,並且擁有先進嘅電腦設備同擁有兩個金曲頒奬典禮,香港小姐,歌唱賽事,台慶同埋其他大型節目等.
[編輯] 翡翠台全港模擬電視訊號發射頻道同埋頻率
[編輯] 數碼同步廣播
翡翠台喺2007年12月31號正式開始以地面數碼訊號同步廣播,並用81為台號.數碼廣播嘅翡翠台內容同模擬廣播嘅一樣,但係會以16:9輸出,字幕亦都可以閂咗佢.
[編輯] 中國廣東省收睇翡翠台
翡翠台覆蓋範圍覆蓋成個廣東省同埋廣西省梧州市農村(廣西成個省嘅電視信號係由省台嘅數碼電視壟斷,用嚟轉播中央電視台同各地中共所辦嘅電視台頻道,目前剩係得梧州市農村地方可以睇到香港嘅電視台).
[編輯] 廣州
廣州而家有兩間有綫電視台,一間係「廣州市有綫電視」(即係「市綫」),由「廣州電視台」負責接收衛星信號播出,另一間係「廣東有綫廣播電視網絡股份有限公司」(以前叫做「廣東省有綫電視台」即係「省綫」)係由「南方電視台」負責接收衛星信號播出.監管廣州市有綫電視嘅政府機構係「廣州市新聞出版和廣播電視局」,監管廣東有綫電視嘅政府機構係「廣東廣播影視局」,呢兩間政府機構都有網上投訴項目,如果觀眾發現翡翠台或者明珠台等等境外電視台被插播圖標廣告,有綫電視就係犯咗法,觀眾可以立即舉報投訴.喺廣州,「省綫」插播嘅本地廣告比較少,所以不時都可以睇到香港翡翠台嘅原裝廣告,而「市綫」就將翡翠台當做自己嘅電視台一樣,喺黃金時段猛播本地廣告,而且就算本地廣告播完,亦都仍然唔退出嚟,而係繼續播宣傳自己廣州電視台節目嘅宣傳片.
[編輯] 廣東其餘地區
廣東省入面其他城市收睇到嘅翡翠台節目都係嚟自廣州「省綫」,呢個信號就係喺廣州市播放嘅信號,當呢個信號傳送到下面縣市嘅時候,就會再畀當地市級電視台,縣級電視台,同埋鎮級電視台層層插播,結果往往會導致插播廣告超時,而且由於插播廣告嘅質素參差不齊,通常最底下嘅電視台插嘅廣告最為「嘔心」.
[編輯] 收視服務及費用
而家廣東省嘅觀眾如果想睇翡翠台,一定要同所在城市嘅有綫電視台申請報裝有綫電視服務,並以有線電視型式接收電視訊號,每個月畀大概20蚊人民幣嘅收視費(廣州地區¥26.5).不過,地方有線電視台仍然會插播本地廣告以增加收入.
[編輯] 播放內容
節目播放方面,中國大陸收睇翡翠台嘅節目同香港收睇嘅一樣(但係因為地方電視台將嚟自廣州嘅有線電視插播廣告遮蓋,所以節目嘅開頭同結尾小部分時段會被剪咗),但喺廣告時段同埋播放中國大陸敏感嘅政治消息時,地方電視台會插播廣告或者預先錄好嘅香港政府宣傳片(1998年之前係測色版畫面).中國大陸民眾會將呢類插播叫做「Cut 咗」(源自英文cut).
[編輯] 海外版本
喺洛杉磯有線電視同三藩市有線電視播放,以粵語轉播,著重提供南加州嘅訊息.除咗全日轉播香港,美國同國際新聞之外,另外有當地新聞同社區消息.資訊性節目包括財經報導同時事談討節目.另外有連續劇,娛樂新聞,兒童節目,音樂節目,生活資訊,旅遊節目等等.重有翡翠美東台同翡翠美西台,都以粵語轉播為主.翡翠美東台畀觀眾收睇TVB劇集,馬拉松式不停播放,畀班觀眾一次過睇幾集.TVB劇集分時裝同古裝兩大類.時裝劇包括動作,喜劇,合家歡,浪漫愛情,科幻等等.而古裝劇集就包括參考自中國文化歷史同文學巨著嘅功夫武俠片同歷史巨獻,翡翠美西台提供多元化節目,多數係TVB製作.除咗轉播香港,美國,同國際新聞外,更加有全新嘅TVB劇集,娛樂綜藝,社會民生,兒童節目,卡通片同埋資訊旅遊節目.娛樂節目更加包括音樂節目以及娛樂新聞.
[編輯] 網上直播
電視廣播有限公司網站裏面嘅MyTV有直播翡翠台各節新聞嘅功能,同埋24小時直播互動新聞台嘅節目.
[編輯] 參閱
[編輯] 節目內容投訴
- 香港:香港廣播事務管理局 [1]
- 大陸廣東:
- 廣東省廣播電影電視局[2](負責廣州市同埋成個省嘅有綫電視違例插播廣告嘅投訴處理)
- 廣州市新聞出版和廣播電視局[3](剩係負責對廣州市有綫電視違例插播廣告嘅投訴處理)
[編輯] 資料來源
- 香港電視廣播服務頻率表 [4]


text:
囝囝出世之後,有一個問題我成日都諗:到底我對自己個仔既「關懷程度」,點樣先算係一個「合適水平」呢?
我嘗試從身邊既人既「觀感」,去理解老婆同我對孩子既「關懷程度」到底算唔算過火.得出嚟嘅結論,我覺得其實有點搞笑.
1) 有些朋友認為老婆同我太緊張個仔啦,算得上係怪獸家長級別.呢班朋友之中,大部份都並未為人父母.
2) 另有些朋友則認為我對個仔太過carefree,對佢未來嘅準備闊佬懶理,還苦口婆心地勸我哋兩公婆:「CK,你地咁樣唔得㗎…」.當然,會咁樣勸我嘅朋友,一般都有兒有女,亦為自己子女既教育勞心勞力過.
3)上咗年紀,比我輩份高嘅「老人家」最搞笑.當我哋星期六帶囝囝返playgroup嘅時候,佢哋就會話我哋對個仔太過緊張啦,我哋做小孩子果陣果嗰年代,佢哋做阿爸阿媽嘅,邊會有咁多地方俾我哋去上堂?冇堂上我哋咪一樣係咁樣長大?但係當囝囝返到屋企果陣,佢哋又會話我哋太過闊佬懶理個仔啦:「你睇?佢隻手都凍晒你都唔俾多件衫佢著?點做人老豆啊你…」
*****
囝囝響一歲半左右,就開始有返playgroup.正正係呢個動作,有d朋友認定我係個「望子成龍」既家長.「咁細個你就要佢學呢樣學果樣,仲唔係望子成龍嘅怪戰家長?」朋友笑我.
我只承認我查實係個好懶嘅家長,望子成龍,怕且有排都未輸到我.未有小孩子嘅朋友,唔明白小朋友嘅精力可以有幾旺盛.你唔搵啲地方俾佢發洩出嚟,夜晚大家都冇覺好瞓.我必須承認嘅,係我的確係條大懶蟲,幫囝囝燃燒佢嘅精力,最簡單嘅方法其實可以係帶埋個仔落樓下公園喪跑兩個鐘.懶惰嘅我將呢件事情「外判」,所以我幫囝囝報咗個「小童足球班」同「游水班」,志在消耗佢超旺盛既精力,順便俾佢做吓運動,佢又開心,我又輕鬆.
笑我「望子成龍」嘅朋友聽完我講之後,好似有啲明白.當然佢地只知道我哋呢啲「疑似怪獸家長」,會響個仔好細嘅時候就帶個仔去上乜堂物堂,但背後嘅目的係乜,佢地都會直覺地認為,必定係我哋好想個仔「快人一步」,學到三萬個英文字,八國語言,未入幼稚園就要學識計微積分…
我同好多其他班上面嘅家長吹水,實情大家帶囝囝囡囡去上堂,都唔係真係想佢哋學到d乜嘢.響呢個年紀同佢哋「返學」,主要都只係想消磨下佢哋既時間,叫做有啲節目安排俾佢哋.佢哋響堂上面玩得開心,父母就乖乖地繼續俾錢.講真,送佢去上堂踢波,唔通真係期望佢大個做球星咩.
我只係覺得,今時今日嘅社會,大家工作壓力其實都大,放咗工之後,自己剩餘嘅精力已經所餘無幾,要自己用心用力再去為子女諗下有啲乜嘢可以玩可以做,對好多人嚟講已經有點奢侈.外面現成有人設計埋program去「娛樂」你個仔,懶惰嘅家長如我,自然亦樂於「外判」.我哋嘅參與,就只係一齊陪佢上堂.
係咪其實有啲不負責任?嘿嘿,可能都係㗎.
不過,自己真係懶嘛.
連結:人在中環


text:
有精神科醫生表示,細個坐唔定,大個無記性!善忘同無耐性表現好可能係患有專注力失調喎!而脫星Taylor Stevens就話自己有呢個病,不過佢就唔肯求醫,更自創醫療方法,一唔集中就夾奶,夾到今日有對HH爆奶添,咁係有幸定不幸呢?
專注力失調咪以為等閒事,據專家話呢個病影響一世o架!好似櫃員機撳錢唔記得攞,讀書唔集中十幾年都畢唔到業,更有師奶同細路行商場,被其他嘢吸引連個仔都唔見埋!所以有病都係求醫穩陣,可惜Taylor Stevens就一於少理,繼續用自創方法控制病情,當事人解釋係怕食藥有副作用,令佢對天然爆咪有機會縮細喎!Taylor Stevens話:「我自小就知有專注力失調,試過好多方法都改善唔到,直到發育時期,當咪咪急升到HH Cup,每次我有唔集中情況,只要雙手夾吓對咪咪就會即時變得集中,起初我唔明白點解,到長大後方明白呢啲叫快感!」阿妹話愈夾愈集中,愈夾就愈有快感,自此就用呢種夾咪咪方法控制病情喇!
Taylor Stevens有對天然HH大奶,梗係夾得爽啦!問題係一般囡囡連B奶都冇,咁點學你夾兩夾就變專心先?但阿妹就唔多認同:「大咪可以夾,咁細咪咪自摸囉!只要發現自己做嘢唔專心,男或女都可以夾吓,而細咪咪嘅囡囡不妨用雙手刺激咪咪,相信一樣有功效,同埋摸得多,咪咪得到足夠運動,話唔定可以升Cup添!」
但Taylor Stevens表示呢種自摸方法,功效會隨住時間慢慢減退,因此發現捽完摸完都無法集中專注力,就要用升級版執劑解決喇!「以我為例,夾咪方法大大話話都有十幾年,我發現習慣成自然,即使依家做事好集中,雙手都會不期然咁夾吓對奶,喺公眾場合畀人睇到真係好尷尬!反而依家我有更好嘅提升集中方法,就係同人埋身肉搏,須知道搞嘢係兩個人嘅事,若然你唔集中,對方必定會撳住你嚟砌,到時冇高潮都唔怨得人!所以為咗有快感,一埋牙我就瞓身砌,保證自己一定高潮出現為止!」
網址:taystevens.com/
簡介:想睇Taylor Stevens落床砌就好難喇,皆因佢暫時只拍女同四仔.反而細佬更想介紹佢個人網站,事關阿妹日日有奶夾,免費同大家分享,而且佢仲好勤力,每日更新網誌,食過乜,玩過乜,摸過幾多次都話晒畀大家知,正!
出生日期:1987年9月20日
三圍:36HH-27-36
身高:5呎4吋
撰文:祖


text:
香港公營機構
香港公營機構即係指由香港政府出錢成立同營運嘅半官方機構,佢哋負責特訂公共服務,或者需要較多社會人士參與嘅工作,不過就唔算係政府部門.
呢啲機構多數 (唔係全部) 都係根據法例成立(喺呢個情況入面又可以叫做法定機構或法定組織).雖然佢哋嘅職能同政府部門好似,但唔屬於政府體系,成員亦唔算係公務員,所以會比起政府部門有較多自主權;同時又為咗確保政府對佢哋有影響力,所以主要決策者都係由政府或行政長官邀請社會人士擔任(多數係義務性質).有啲機構雖然以商業模式運作,甚至已經上市,不過主要資本仍然屬於政府(好似地鐵有限公司,九廣鐵路公司),咁都仍然算係公營機構.
注意:公營機構同公用事業係有分別.公用事業係指提供重要公共服務嘅機構(好似電力,電話,運輸等),佢可以由私人擁有,並以盈利為目的.
[編輯] 職能
可分為幾類:
- 負責特定公共服務:例子有制訂公共房屋政策的房屋委員會,管理香港國際機場嘅香港機場管理局,調查同調解歧視事宜嘅平等機會委員會等,或重要嘅公共服務(例子:九廣鐵路公司).
- 執行某些監管職能:例子有地產代理監管局.
- 作為政府的諮詢機構,為政府提供意見
- 按法例需要成立嘅上訴委員會或審裁處
- 法定嘅慈善機構
- 某些地區組織
[編輯] 財政來源
可分為兩類:
- 受政府經常資助:呢類機構負責需政府經常資助嘅公眾服務,好似醫療同教育.例子有管理全港公立醫院嘅醫院管理局,同大學教育資助委員會.
- 按商業原則運作:呢類機構跟商業原則運作,提供收費服務.例子有香港鐵路有限公司(大股東係香港政府),香港機場管理局.


text:
来源: 芒果网 时间:2009-04-28
荷蘭每兩年就會舉行一次亞洲電影節,佢哋所選擇嘅都唔係一啲好新嘅電影.例如今年代表香港嘅電影係楊千樺同白靈嘅"餃子三更2之一"及何超儀同田原主演的"蝴蝶".
我冇去睇"餃子",因為對嘉賓白靈嘅興趣不大,反而去咗睇"蝴蝶",首要原因係响香港上映時我都打算去睇,但係因為太忙一直都冇時間睇.今次主角何超儀特別邀請到場做嘉賓,如是者亨利佢攞咗假陪我去阿姆斯特丹一趟...佢去睇呢套戲主要係去玩追字幕..哈哈..anyway
呢套戲感動到我嘅反而係主角同佢阿媽阿爸嘅關係...睇到感動到落淚...有啲胸息(home sick)嘻嘻... 完場之後近距離見到何超同埋見到佢老公陳子聰都有嚟(原來佢哋兩個响前幾日睇完吳彥祖套"神秘電影"首影之後就飛過嚟嘅..)我呢個香港人當然會做一啲一般香港人鍾意做嘅嘢,就係同佢哋影相喇~~
其實認識何超嘅第一次唔係响佢嘅電影,係响佢細個嘅時候,我諗係佢15或16歲時响電視睇到佢响某個慈善籌款節目嘅表演,佢當時係打扮到成個Madonna咁又唱又跳,雖然唔係好記得當時嘅影像,但係仲記得當時佢係肥妹仔一名,當時何超嘅表演都唔錯,至少佢夠膽打扮到成個娜姐咁兼且又跳得... 噢,我昨晚應該問佢仲記得冇嗰個情景..哈哈
新增回應


text:
殺星LeoKaiser 係第5輯變形金剛Victory 的狂派角色, 可以話係撒拉斯坐下第2把手,由6隻Brest Force合體而成( leozack, Guyhawk, Hellbat, Jargua, Killbison, Dillhorn, 筆者記得當年Victory係無記映既不過唔記得哂D譯名了.) 佢同大部份狂派合體巨人唔同,合左體之後係醒目左而唔係變左白痴 (雖然Victory套野比較白痴,但殺星既表現係可以既.) Leokaiser本身意識強勁, 合體後絕無其他巨人可能發生既手手腳腳唔配合搞到要分體既情況.連史達都差D死響佢手上.
講返件玩具. Brest Force既意思, 似乎係"心口力量" 點心口力量法?就係成員之中每一個成員都可以由心口到飛一件同時可以變槍 又可以變其他野既小型變形金剛出黎, 而殺星部隊成員, 就個個都可以心口放動物!!!!由獅子 到鷹!!!應有盡有!!!隻動物可以變返武器比機械人用!論創意就無當年Headmaster , Powermaster咁出, 不過多D野過邊個都無所謂既.但當"隻野"變左武器就隻隻個心口都好似唔見緊D野咁.
佢地分別係leozack既獅子 Guyhawk既鷹 Hellbat既蝙蝠
Jargua既黑豹 (但筆者覺得似老虎) Killbison既野牛 Dillhorn既犀牛
殺星本身各成員變既都係D武器夠哂狂派Feel. F14, F18, F16戰機 , 鑽地車, 坦克同4驅戰車, 已經係一套完整既空陸戰鬥部隊! 已經唔係power master 同head master時代只識變怪物!!!進步好多了!!!!又有戰鬥機械成份又有野獸戰士成份, 真係受歡迎既都比佢殺哂.
F14/leozack
F18/Guyhawk
F16/Hellbat
轉地車/Dillhorn
4驅戰車/Jargua
坦克/Killbison
戰隊咁款.....!~~~!
細機械人本身隻隻都幾跟Szie, 應大隻既大隻( 兩隻牛比D雀同虎都大隻DD), 成隊人整體配合都真係一流.雖然Brest Force可以變武器玩. 但機械人變左心口真係無咁有型.
殺星合體既位置有哂指定位置, 左右腳既戰車, 左右手既F16 F18 心口既F14 同腰既4驅戰車都唔可以亂插,有指定位指, 所以佢於TF 日版玩具之中只係合體, 唔係Scramble city系列 ( Scramble city系列係手腳可以互換).大巨體後身型比例一樣非常好ok前睇後睇都可以.加埋色彩配合靚, 雖然唔係罕,但唔怪得長期係最貴既巨人之一.
合體既處理都算唔差, 除機械人頭同支槍型武器外, 拳頭腳板全部都唔洗另加入, 只係DBrest force要抽起哂, 接合容易, 連結都緊同企得穩.本身配件都唔係好多 除四驅戰車既兩側飛彈外, 只係得返大合體同個頭盔同D Brest force, 合體之後既槍係由坦克兩支槍加四驅戰車既兩側飛彈合體而成( 真係唔好哂野!!!). 佢算係唔多件但D件全部好玩, 但全部件都有用, 唔易唔見件, D Breast force都有排你玩啊!!
又講下可動性, 唉咩都唔洗講廿年前產物, 又可以分體, 又可以合體, 又可以變形, 可動性已經係完全唔得, 細機械人本身得對手可動, 大機械人好少少手肘關節可動...之後無得可動.....同現代變形金剛比真係差一大截.只可以企響度, 更無任何合金成份 ( 變形金剛絕少有金屬成份, 而且佢賣變形唔係賣合金洗鬼有金屬成份咩!) 卡通之中Leo Kasier有支幾節棍型武器, 但玩具唔知點解唔出比佢...敗筆.
Victory系列唔知點解張Bio card印左響個盒條利度...如果要極張Bio card要剪....
1隻20年前既玩具點解咁貴? 技術同現代野無得比喎?關鍵係唔再出啦, 但第2係在於人物角色響套野既影響力, Leo Kaiser於劇中真係重戲, 又好打又忠心, 點你都會記得佢.而且又有哂野獸同武器既給引力, 通常儲Victory都唔可以無左佢, 又無美版...點有得唔炒飛天?


text:
好多嘢,政府越打壓,佢嘅聲音就越壯大.好似每年6月4日嘅維園燭光集會,又好似民間獨立音樂表演園地Hidden Agenda.轉戰觀塘同牛頭角工廠好幾年嘅Hidden Agenda,一直喺警察同消防嘅滋擾下苟延殘喘,但係佢哋嘅生命力超強,死唔斷氣之餘,最近仲衝出香港,揚名海外.
事緣Hidden Agenda今年玩自拍,將佢哋過去被打壓嘅故事製作咗一套紀錄片《Hidden Agenda》.咁啱今年8月威尼斯建築雙年展嘅香港館講到「活化工廈」嘅問題,就邀請咗Hidden Agenda將紀錄片拎去威尼斯播放.
咁都未算威,下個月《Hidden Agenda》仲會登陸日本,唔係釣魚台,而係東京同大阪.Hidden Agenda成員Kimi話,《Hidden Agenda》將會喺東京一間叫Uplink嘅書店Cafe度搞放映會.Uplink係已故日本劇作家兼電影導演生前開設嘅電影文化交流場地,到時Kimi都會出席,講述Hidden Agenda嘅血淚史.雖然呢啲放映會並唔係好似康城影展咁威威,但係Kimi話,好難得佢哋可以同世界各地經營民間音樂場所嘅同好交流.
希望呢套獨立影片唔會成為Hidden Agenda臨死前嘅回顧片,不過Kimi就好憂心.佢話𠵱家高速公路轉入觀塘工業區嘅路牌都變咗做「商貿區」,啟德又話要「起動東九龍」,好似Hidden Agenda呢啲咁嘅民間文娛場所,好難再喺市區搵到又平又靚嘅地方.Kimi慨嘆:「我哋搞好多文化活動,建立香港同外國樂隊音樂交流嘅機會,都叫做建設香港,但係因為政府嘅政策,搞到我哋好難生存落去.」唉!只可惜生活是一堆挫折,只可惜生命是必須妥協……
吳爽


text:
有冇JM係東區醫院做產檢同生BB架? 交流下!
我9WK第一次去見姑娘, 13WK見醫生
佢有俾早期OSCAR我, 不過我就唔到時間所以去左私家做
13WK見醫生時佢有幫我檢查乳房同陰道, 仲攞左D組織去化驗
因為我在私家做結構, 所以我冇在東區做
20WK, 24WK, 28WK都有見醫生, 下一次係32WK見
26WK飲糖水(因為太重所以提早左飲, 原本係28WK飲)
整體來說, 我覺得東區的姑娘同醫生都好NICE同好專業
而且每次都唔駛等好耐, 非常好
見到你地個個都講產檢,咁我都唔講咁多~~咁講生bb啦~~
幫我開刀係有經驗既女醫生,病房好清靜,姑娘好好,好多床位,所以唔使擔心訓走廊~~4月果陣食雪印,唔知e+有冇改, 同埋生完bb,bb會係bb房,唔會放係你床邊(好多公立都係生完12個鐘會比番你睇) ,只係餵奶入去餵就走得,餵完出番尼可以休息~~
有個姑娘比較男仔頭, 好似好惡咁, 但喺BB房睇住佢餵BB時, 其實好鍚D BB架!
日頭你可以擺BB係你張床隔離, 如果你精神OK, 夜晚都可以擺自己隔離,
不過有時怕BB嘈到其他媽媽休息, 佢地會比你推返去BB房!
餵人奶的話, 見你夠鐘都無過去接BB, 佢地都會黎提你去餵仔!
東區的產檢都有初期唐氏, 結構,都幾好
不過見醫生個part 就麻麻地,,
可能只係聽bb心跳,,按下個肚..冇得照下bb
我而家報咗聯合, 不過太多人, 見東區好似少人d, 如果下胎有機會會轉另一間醫院囉
同埋D醫生好鐘意將D野有咁嚴重講到咁嚴重,所以唔好一味信晒佢地,有問題時不防睇多一兩個醫生...過來人經驗之談
絕對係呀!! 我住過聯合同東區, 東區房d 廁所真係...得人驚! 又無廁紙,抹手紙, 抽氣又差, 廁格內無垃圾桶! 連廁所洗手盤上面都只係有一樽用淨好少既洗手液, 真係好可怕! 總之覺得唔乾淨喇!!!
反而聯合又乾淨又有廁紙又有洗手液!!
而醫生方便, 我果晚先見一個女醫生, 佢話我流血無野可以做, 瞓都無用, 我真係覺得佢有d唔掂!!! 隔兩粒鐘再有個好似高級d既男醫生幫我照, 佢就好好多喇, 佢叫我最緊要休息同瞓多d!!!!


text:
葡萄牙
葡萄牙(Portugal),又叫葡國,官名葡萄牙共和國(República Portuguesa),係西歐一國.佢響伊伯利亞半島西邊,響歐陸來講係最西面嘅.葡國本土隔離係西班牙,西面就係大西洋.葡萄牙嘅歷史長久,不過國家畀羅馬天主敎敎宗承認係一國嗰時就要等到1143年10月5號.
[編輯] 史
葡萄牙早喺幾千年前就有人定居.1139年就建立咗個葡萄牙王國,行君主制度.
十五世紀係葡萄牙人最威水嘅時候.佢哋不斷向外擴張,不停咁做船去海上探險.就係咁葡萄牙喺海外攞咗好多資源返嚟,經濟一度去到頂點.
隨住英國,荷蘭同西班牙相繼崛起,葡萄牙喺16世紀就開始衰落.葡萄牙成日同佢哋打仗,打到咩都冇晒.1910年葡萄牙王國結束,正式行共和制度.
[編輯] 地理
葡國本土隔離西班牙,西面係大西洋.如果以航海嚟講,葡萄牙係由歐洲直接經大西洋美洲,好有優勢.佢響大西洋亦都有亞速爾羣島同馬德拉羣島.
葡萄牙北部係山地,中部沿海地區有好多漁村同度假勝地,而南部就係丘陵地帶.
[編輯] 經濟
葡萄牙嘅經濟向來都唔係好好.一般嚟講佢嘅農業重發達過製造業,工業產品雖然好多化工同石油,但最出名嘅係用水松木製造嘅軟木塞,即係酒樽蓋.十五世紀嗰陣葡萄牙有好多殖民地,好似巴西,掌握咗好多原料資源,不過而家大部份殖民地都獨立咗,所以葡萄牙已經冇呢方面優勢.
葡萄牙貨幣目前係用緊歐元,係歐元創始國成員之一.
[編輯] 出面網頁


text:
10月7日晚開始條腰好似M到咁勁痛,痛到個肚都繃繃緊.
10月8日晚條腰都係咁痛法,訓o左幾個鐘頭就醒o左.
10月9日朝早老公收工返o黎,一齊食早餐之後,其實想訓覺,點知10點開始個肚有D乸住乸住咁,大約15~20分鐘一次,根本訓唔到,仲同Tina,Cheris,芝Go佢地講電話同Whatsapp,問下使唔使咁早入院,點知12點半同Cheris講完電話,去廁所就見到有幾滴紅,就入房同老公講洗個頭就入院,點知老公佢應o左我又訓返… =.=”
下午2點鐘去威記7F登記入院,大約5~10分鐘痛一次,但都唔係好痛,仲有講有笑,不過過o左探病時間,老公唔可以陪我,我一個人o係待產房張床同Tina佢地Whatsapp;入院時問姑娘係咪可以做無痛分娩,姑娘話入o左病房再同病房姑娘講,入到病房,姑娘話要落產房先睇情況.
過o左成個鐘頭,已經2~3分鐘痛一次,都冇人o黎同我檢查,仲俾姑娘問返我而家開o左幾多度,我自己點知自己開o左幾多度喎~ 跟住o黎同我檢查o既係西洋女醫生,一D都唔覺得好彩,佢好後生,抽血D手勢又乸西,搞到我一手都係血,都唔知佢係唔係trainee冇乜經驗,幫我檢查開o左幾多度時淨係識得用鉗,整到我好痛,根本check唔到,後來換返個港人醫生幫我用手指check,先check到原來開得1度.
下午4點半穿水,都仲未好痛,仍然係2~3分鐘痛一次;Whatsapp話俾老公知,點知佢冇反應,唔知係咪返o左屋企訓著o左.
過左20分鐘,已經開始1分鐘痛一次,開始比之前痛,唔想講野,Whatsapp搵唔到老公,要Tina幫我打俾佢,點知Tina幫我搵o左佢成大半個鐘頭佢都冇聽電話.
傍晚5點半醫生檢查話開到2度.
差唔多6點老公先出現,o個時已經痛到連Whatsapp都覆唔到;因為我要求做無痛分娩,姐姐俾定套產房衫我換,準備去檢查睇下適唔適合做無痛,我痛到要老公o黎到幫我先換到衫;跟住開始痛到發癲,一痛就咬老公隻手,扯枕頭,打枕頭,扯自己頭髮,扯老公衫褲(爭D想拆埋佢祠堂),扯床欄,扯自己衫褲,咬自己隻手……總之將我身邊掂到o既野都想摵爛哂佢,痛到想毁滅全世界!!!!
夜晚7點幾,我又痛又眼訓,一痛就喊哂咁聲,成個人震哂,姑娘話7點半可以去產房檢查有冇得做無痛,雖然由待產房推去對面房都只係等o左十幾分鐘,但都好似等o左成個世紀咁耐…
原來對面7E都唔係產房,由於我由早餐之後開始冇食過o野,其實我帶左麵包去醫院但冇食到(因為我冇諗到咁快就痛得咁密,痛密左就食唔到),所以同我吊o左支鹽水,然後姑娘問同我打止痛針好唔好,我都係問佢有冇得做無痛分娩,佢話兩樣o野冇衝突,我記得個個朋友都話止痛針冇用,不過我都係打o左,打o左支針之後,唔知係我本身眼訓到暈,定係打o左支針之後好想訓,定係我痛到暈,總之就係覺得減低o左痛既程度,不過真係減得好少;係呢段模模糊糊期間,我唔痛就唔知係訓著o左定暈o左,子宮一收縮身體就好自然咁用力屙,雖然我知呢個唔係用力o既時間,但我真係控制唔到…
夜晚9點落產房,我問係咪有得做無痛,點知助產士話我已經開到5度,開得咁快,做o左無痛都係嘥…… =.=” 我話點都做o左先啦,佢話無痛只係令到我冇咁痛,話我而家咁想屙,做左無痛就屙唔到,係都唔俾我做~
一直都係「唔知訓o左定暈o左→子宮一收縮就控制唔到身體好自然咁用力屙」,迷迷糊糊望下個產房有時得我一個人,望下個鐘唔知呢個狀態要維持幾耐,個人癲喪咁 “典” 到斜哂,有時助產士入o黎望下我,叫我唔好用力屙住,會逼到個B頭仔有個冠,但我根本控制唔到,然後我覺得佢地已經冇我咁好氣.
夜晚11點,助產士同姑娘入哂黎,話我已經開到10度,可以用力屙;咁我push啦~ 我仲記得聽產前講座個姑娘教個姿勢,但唔知係咪因為我由早餐之後冇食過o野,定係我之前喊到冇哂氣,我push左幾次,阿B個頭仔都縮返入去,仲俾助產士鬧,話我嗌哂D氣冇氣屙,叫我合埋把口收聲,我肉隨砧板上,冇得反抗,唯有乖乖就範;o係我push既同時,助產士伸隻手想幫阿B個頭仔出o黎,點知佢隻手一撬我下面,我道氣就泄左,個B頭又縮返入去,幾次都係咁,個助產士又鬧我,話我咁樣點生呀……跟住助產士準備幫我剪會陰,唔知係咪因為我之前打o左止痛針既關係,明明個個都話陣痛會痛過剪會陰所以唔覺痛,我就覺得剪會陰好痛喇~ =( 我望下個鐘,都11點幾,超低能咁諗唔知我dum唔dum到波鐘去生雙十B!XDDDD
終於,夜晚11:37,Alien出世喇!成七磅半,勁!!!!!!!
後記(一):生完之後,我好好奇咁問姑娘俾我睇下個胎盤係咩樣,原來胎盤好似一件7成熟o既西冷扒~ XD
後記(二):今次未能夠「成功爭取無痛分娩」,我果然唔係做建制派既材料!XDDDDDDD


text:
化學
化學,字面解即係變化嘅科學,係古時西方鍊金術嘅一個分支.現今人所謂嘅化學係指由原子層面研究物質嘅學術.研究化學嘅人叫做化學家,就循住呢個方向去解構各種物質嘅結構,特性同埋變化,物質之間嘅關係,以及當兩種物質相互影響而發生改變嘅時候能量嘅變化.
化學主要研究原子同埋原子嘅組合,例如分子,結晶體同埋金屬,呢啲都係日常生活經常見到嘅嘢.現代化學指出,一種物質嘅特性好取決於佢喺原子層面上嘅結構.化學同埋物理係現代自然科學之中兩科算得上係最重要嘅學科.
化學響粵語重有另一個意思,當形容詞用,可以形容一尐産品品質唔好,易爛,唔禁用.例句:「新買嗰隻鑊好鬼化學,用兩用就裂鬼咗喇!」
[編輯] 化學概論
好多人叫化學做「中心科學」(Central science),因為佢將科學嘅其他分支,例如物理,材料科學,納米科技,生物學同埋地質學連埋一齊.化學嘅好多專科都同其他科學學派有重疊嘅地方.不過呢啲分支又好獨特,例如特強物科嘅製作,藥物嘅製作同生命過程嘅研究.
化學其中一個基本嘅成份係佢嘅研究涉及物質.所謂嘅涉及可以係兩種物質互相影響,亦可以係物質同其他無實體嘅嘢,例如能量,之間嘅影響.傳統嘅化學好多時都係講兩種物質相遇,變化,亦即係一般人成日講嘅「化學反應」;又或者係一種物質變成另一種物質個過程.呢啲變化有時會用到電磁波,當中電磁波負責激發化學作用.不過有時化學都唔一定要講反應.光譜學研究物質同光之間嘅關係,而呢啲關係並唔涉及化學反應.
研究化學嘅人叫做化學家.喺化學家嘅概念裏面一切物質都係由原子或者比原子更加細粒嘅物質組成.一堆原子合埋之後可以成為各種其他嘢,例如分子,離子或者結晶體.地球上一切嘅嘢,生活入面一切嘅物件同埋物質,佢哋嘅特性都係受化學特性同物理特性所掌管.
鋼之所以咁硬,因為佢入面啲原子組成咗一個好大嘅結晶,每粒原子都同隔離嗰粒黐到勁實.木燒得著,因為佢同空氣入面嘅氧一超過特定溫度就會自動發生反應,發光同發熱.水係液體,因為佢入面啲粒子嘅活動程度大過固體而少過氣體.人曉睇嘢,因為眼入面有啲遇光會變化嘅蛋白質,同個腦傳送訊息.
正因為化學有咁多嘢好讀,無人有能力知晒所有嘢,亦都無人可以同化學嘅界綫落一個好準確嘅定義.大部分化學家都係化學入面每瓣都知少少;但係就算係知名嘅化學家其實都只不過係比其他人喺化學其中一個範籌知多少少.
化學入面有好多唔同嘅分支,而每位化學家通常都係精一兩瓣;喺中學教嗰啲化學,化學家就通常叫做「普及化學」.普及化學算係化學咁多個門派嘅大導論,幫學生選擇專修邊瓣.好多普及化學教嘅概念其實都唔多完善同埋唔多精確,不過就好有用.好多時化學家都會用呢啲簡單嘅念來解釋一啲極度複雜嘅嘢,因為佢哋都知道要畀一個好詳盡嘅解釋係一件好難,接近無可能嘅事,就算解得出都無人聽得明.
雖然佢有鍊金術嘅根底,但喺歷史上化學係一門無乜歷史嘅學說.英文「化學」(Chemistry)一字就係直接由「鍊金術」(Alchemy)走出來.
[編輯] 歷史
最早嘅化學要算係人類對火嘅研究.對於當時嘅人來講,火有能力將一樣嘢變成另一樣嘢,所以成為當時人最有興趣研究嘅現象.如果無火,人類唔會發現到點整鐵同埋玻璃.後來,當人發現咗金呢種貴金屬之後,好多人變成研究點樣將其他嘢變成金.呢啲研究促成咗一種原科學(protoscience)-鍊金術嘅誕生.之後,各界鍊金術士又發明咗好多化學生產過程,為現代化學嘅誕生鋪路.現代化學係由1873年拉瓦錫(Antoine Lavoisier)提出質量守衡定律(conservation of mass)開始出現.接住落來化學家發現咗各種化學元素,為後來門捷列夫(ДMи́Tpий ИBáHoBич MeHдeлéeB,Dmitri Mendeleev)建立元素週期表奠定基礎.1901年,諾貝爾化學獎成立,認定化學對人類嘅貢獻.
[編輯] 化學嘅分支
化學分為幾個大門派,喺佢哋之外又有好多跨越門派嘅研究方向同項目.
- 分析化學係一門研究物質樣本,從而分析佢哋入面啲化學成分同埋物理結構嘅科學.分析化學通常都會用一啲各個化學門派通用嘅實驗工具同埋方法.呢啲通用嘅方法喺理論化學以外嘅各個門派都會用到.
- 生物化學係研究生物入面各種化學物質,化學作用同埋物質之間嘅互動過程嘅科學.生物化學,有機化學同埋藥物化學之間嘅關係十分之密切.生物化學好多時都會俾人同分子生物學同埋遺傳學一齊研究.
- 有機化學即係人類對有機化合物嘅研究,簡單啲來講即係碳化合物嘅科學.有機化學主要研究呢啲碳化物嘅化學特性同埋物理結構.
- 無機化學係一門對無機化合物嘅研究.有機同無機中間條界綫其實並唔絕對.有機金屬化學就係一門介乎有機同埋無機中間嘅化學.
- 有機金屬化學係研究一啲有碳同金屬原子之間嘅化學鍵嘅化合物嘅化學分支.
- 物理化學係從物理角度分析各種化學作用根底原理嘅化學門派.物理化學家對一個化學作用最有興趣嘅係當中能量嘅轉變同埋化學作用中間嘅力學.熱化學,反應速度,電化學,統計力學以及光譜學都係物理化學入面常見嘅課題.物理化學同分子物理有好多重覆嘅地方,而物理化學家甚至會用微積分去解釋化學現象同埋訂立化學方程.物理化學有時又同量子化學同埋理論化學關係密切,擺埋一齊來講.
- 理論化學係從數學或者物理嘅純理論去解釋各種化學現象嘅門派.第二次世界大戰之後,電腦嘅高速發展促成咗計算化學嘅進步.由還原論(reductionism)個角度來睇,其實理論化學根本就係物理而唔係化學.
- 計算化學其實嚴格來講係一門藝術,因為佢旨在用電腦程式來解決化學上嘅問題,結果做做下越做越理論化,最後變咗藝術.
- 熱化學係研究各種化學反應途中化學能同其他能量形式之間嘅轉換嘅化學.
- 電化學係研究各種因為電力推動而發生嘅化學作用或者會喺運作途中產生電力嘅化學作用嘅科學門派.生活中常見嘅各種電池就係電化學嘅研究成果.
- 光化學研究各種化學物質,尤其係原子同埋細粒嘅分子,同光之間嘅互動.
- 聲化學研究化學品同埋聲音之間嘅互動.
- 藥物化學研究化學物質點樣用喺藥物入面,從而改變藥物嘅功效,做出醫病嘅作用.佢其實係幾個化學門派,包括有機化學,生物化學,物理化學,同埋幾個唔屬於化學嘅科學門派,包括藥理學,分子生物學同埋統計學撈埋嘅結果.
- 量子化學用量子力學同埋其他純理論手段解釋各種化學現象.量子化學家,通常即係量子物理學家,鍾意用一粒原子入面電子同埋質子嘅排列以及佢哋之間嘅空隙有幾闊來說明點解一個化學反應會咁發生.
- 核子化學研究唔同嘅次原子粒子點走埋一齊,形成一個原子核,同埋研究一個原子核入面啲嘢點變化.
- 天文化學研究外太空嘅化學物質,分析佢哋嘅成分,結構同地球上面嘅物質有咩唔同.
- 大氣化學係一種對地球大氣層同埋其他星球嘅大氣層嘅研究.大氣化學都會研究環境變化途中發生過乜嘢化學反應.
- 環境化學從化學角度研究自然環境入面生物嘅變化.
- 綠色化學研究點樣從化學角度減低污染.
- 資訊化學用電腦去解決化學上嘅問題.
- 地球化學研究地殼入面各種物質嘅化學特性,解釋佢哋嘅構造.
- 石油化學從化學角度研究石油同天然氣嘅特性與及煉油技術.
- 高分子化學研究啲好鬼大粒嘅分子,即係高分子,例如發泡膠點樣造出來同埋有啲咩嘢特性.高分子化學亦都會研究點樣令到一大堆細細粒嘅分子黐埋變成一粒高分子.
- 超分子化學研究共價鍵以外各種化學鍵,例如氫鍵,范德華力(van der Waals force),抗水效應(hydrophobic effect)嘅運作.
- 化學工程研究點樣將化學品或者其他物料變得更加有用.
[編輯] 基本概念
[編輯] 命名系統
喺化學入面,呢個命名系統係指將各種化學品命名嘅方法.呢啲命名系統畀咗每一款嘢一個好有系統嘅名.有機化合物會根據有機命名系統改名,而無機化合物就會根據無機命名系統改名.
[編輯] 原子
一粒原子即係一舊由一個有正電荷嘅原子核同埋一堆帶負電荷嘅電子組成嘅粒子.原子核入面有質子同中子.一個原子入面嘅電子組成佢嘅電子殼,而電子殼入面個負電荷會啱啱好平衡到原子核入面個正電荷,令到成個原子呈中性.
[編輯] 元素
- 內文: 元素
一種元素即係所有原子核入面有一樣咁多粒質子嘅原子嘅統稱,例如氫呢種元素入面所有原子都係得一粒質子.呢個概念掉轉來諗又得:所有原子核入面有六粒質子嘅原子都係碳,所有原子核入面有九十二粒質子嘅都係鈾.元素呢樣嘢又有另外一個方便嘅定義,就係所有唔可以用化學方法再去分解嘅嘢都係元素.
喺咁多種列舉元素嘅方法入面,最常用同埋最方便嘅莫過於元素週期表.週期表根據原子序數來排啲原子,而原子序數就係一粒原子入面質子嘅數量.因為佢個奇怪擺法,擺埋一齊嘅元素,無論係同一個直行,同一個橫行定係純粹喺附近,都有一啲大致上固定嘅關係.
同一種元素可能有好多個唔同嘅同位素.佢哋除咗相對原子質量有些少分別,或者有啲因為大多,大少質子而導致原子核唔穩定之外其他嘢大致一樣.
[編輯] 化合物
化合物係一啲以唔同元素用固定比例結合而成嘅物質.呢個成份嘅比例決定咗佢嘅化學特性.例如水係用氫同氧以二比一組合而成,結果佢三個原子之間就造咗一個104.5°度嘅角度出來.唔同化合物同埋元素之間嘅變化叫做化學反應.
[編輯] 分子
一個分子係化合物嘅最根本組織,唔用化學方法拆唔開.大部分分子都係由兩個或者以上原子組成,但係都有啲特例,例如氦氣分子,得一個原子.呢啲原子,如果多過一個,係由化學鍵黐埋.
[編輯] 離子
- 內文: 離子
離子係原子做完化學反應之後嘅結果,佢哋比起正常嘅同一款元素少咁啲或者多咁啲電子.正離子(例如鈉離子Na+)同埋負離子(例如氯離子Cl-)夾埋可以成為一個電荷中性嘅鹽(例如食鹽NaCl).有啲離子係由幾個原子組成,而佢哋進行化學作用嘅時候又唔會散開,例如磷酸鹽(PO43-),銨(NH4+).
[編輯] 化學品
化學品代指一切有確實化學構造同埋化學成份嘅物質,所以又叫化學物質.佢哋可以係元素,化合物或者混合物(mixture).日常生活入面,我哋會遇到嘅嘢多數都係混合物,例如合金,空氣同埋生物.
[編輯] 化學鍵
化學鍵係一種將一個化合物入面唔同原子黐埋嘅力量.化學鍵有好多種,當中共價鍵,離子鍵同埋金屬鍵比較常見.好多時一個原子嘅穏定氧化數可以幫人推測一個化合物嘅結構.不過,當啲嘢越來越覆雜,氧化數就再唔能夠用來幫人估計化合物嘅結構,到時就需要拆開個化合物,用量子力學研究.
[編輯] 物理特性
物質有時會係液體,有時會係固體,有時會係氣體,呢啲叫做物質嘅相態.一件嘢軟唔軟,透唔透光,透光嘅話佢個折射率(refractive index)係幾多,呢啲都係一件物質嘅物理特性.總言之,物理特性即係一樣物質唔靠化學作用都可以斷定到嘅特性.
[編輯] 化學作用
化學作用係一個令到一種物質變成另一種物質嘅過程.嗰個改變既可以係令到一大堆細細粒嘅分子賴埋一舊,變成一粒巨型分子,又可以係將一舊巨型分子拆返散成為一堆細細粒嘅分子,甚至係同一個分子入面啲原子走位,成個分子個嘅原子總數無變過,都叫化學作用.無論如何,大部分化學反應入面都會涉及化學鍵嘅形成或者消失.
如果一樣嘢同氧做完化學反應,我哋就話佢俾人氧化咗.一種酸同一種鹼做化學反應,令到雙方嘅腐蝕性都無咗,咁就叫中和.通過化學反應,物質又可以由一款變成另一款.化學家同藥劑師大量生產化學品就係一個例子.
[編輯] 定律
化學入面有唔少定律,當中比較出名同埋比較重要嘅有:
[編輯] 引用資料
- 朗文化學詞典,朗文(香港),1997


text:
北極狐
北極狐(學名:Alopex lagopus)屬於犬科嘅北極狐屬.別名藍狐或者白狐.北極狐額頭同面窄,嘴尖,耳圓,尾毛蓬鬆,尖端白色,身體略細過赤狐.北極狐嘅毛皮響國際毛皮市場上可以話係暢銷嘅高檔商品,因此北極狐成為人類爭相獵捕嘅對象.因為佢隻腳好似野兔腳,所以學名意思解作「有野兔腳的狐狸」之意.
[編輯] 主要特徵
北極狐毛皮嘅長又軟且厚,所以北極狐可忍受嚴寒.冬天毛色為白色,夏天就轉為灰黑色.北極狐能夠喺零下 50℃ 嘅冰原上生活.北極狐嘅腳板底上長咗長毛,所以可以響冰天雪地上行走,又唔滑.
雄性北極狐平均體長 55 厘米,尾長 31 厘米,體重 3.8 公斤;雌性 53 厘米,30 厘米,3.1公斤.肩高響 25-30 厘米之間.
[編輯] 食啲乜
北極狐嘅食物包括旅鼠,魚,鳥類同雀蛋,果實同北極兔,有時仲會漫游海岸捕捉貝類,但主餐多數係旅鼠.當北極狐聞到旅鼠窩嘅氣味或者聽到旅鼠窩裏面啲旅鼠尖叫時,佢就會迅速咁挖掘喺雪下面嘅旅鼠窩,當挖得差唔多時,北極狐會高高咁彈起,藉著跳起嘅力,用腳將旅鼠窩壓扁,然後將窩裏面嘅旅鼠一網打盡.喺極度肚餓嘅情況之下,白狐甚至會自相殘殺.
[編輯] 分佈同習性
北極狐分佈於北冰洋沿岸地帶同一啲島嶼上嘅苔原地帶.北極狐喜歡響丘陵地帶築巢,而北極狐嘅巢一般有幾個出入口.當遇到暴風雪時,北極狐可以呆喺竇裏面一連幾日唔出嚟.北極狐年年都為佢嘅巢穴進行一啲維修同擴展,以便長期居住.夏天,當食物多嘅時候,北極狐會將部分嘢食收埋響巢穴裏面.冬天,當巢穴中所儲存嘅食物消食晒嗰陣,白狐會跟蹤北極熊,揀食北極熊所食凈嘅冷飯菜渣.所以冬天時北極熊身後總會有 2 到 3 隻白狐靜雞雞跟蹤.但當北極熊非常肚餓時,佢亦都會攻擊北極狐.
近年,因為氣候暖化,原產溫帶嘅赤狐亦都開始「北上」,因為身型較大,赤狐有能力殺死較細隻嘅北極狐.
[編輯] 繁殖動向
響香港,香港濕地公園現時有北極狐模型,而香港海洋公園響2007年亦有北極狐嘅活體展覽.


text:
政情:張文光推馮偉華落火坑
早已決定放棄競逐連任立法會教育界議席嘅民主黨(白鴿黨)張文光,一早就部署栽培香港教育專業人員協會會長馮偉華做繼任人,仲想馮入黨參選.估唔到張文光呢個如意算盤真係打得響,唔單止喺年幾前成功令馮偉華坐正做教協會長,農曆新年前仲成功逼到馮加入白鴿黨,下一步好大機會循教育界參選進身立法會.一直對參選扭扭擰擰嘅馮偉華就暗示話:「我老婆仔女一直反對我參選,不過依家已經接受現實」.
馮偉華尋日喺傳媒聚會上公布,佢喺農曆新年前夕正式加入白鴿黨.不過,被問到係咪有意參選立法會時,佢又欲言又止,只係話未決定,但會積極考慮喎.
講番轉頭,其實馮偉華一直以來都唔係太想加入白鴿黨,點解突然又入咗黨呢?佢坦言:「由我做普選聯開始,已經有人游說我入黨,而張文光就係游說得最勁嗰個,當初仲部署叫我做教協副會長,去到做會長,再入黨……」.
佢接住又話,喺佢應承做教協會長時,都開始諗應唔應該加入白鴿黨,「以往我對入黨好猶豫,但見華叔(司徒華)和張文光動員好多盟友嘅票支持,令我明白日後如果要參政,入議會,係唔可以單打獨鬥,因為會好難,好吃力,到時黨友嘅支持好重要!」原來佢除咗要過到入黨呢個個人難關之外,馮偉華如果真係要參選立法會,仲要過埋老婆仔女嗰關.
馮太與子女焗接受現實
馮偉華笑笑口話:「我老婆仔女一直反對我參選,不過依家已經接受現實,因為覺得我反正參唔參選,都有咁多嘢搞,成日都唔喺屋企.」為咗分擔教協嘅職務,馮偉華除咗新聘請咗個助理外,仲新任命佢港大嘅舊同學葉建源做教協總幹事,似乎為參選立法會鋪定路.如果馮偉華真係參選,張文光就真係守得雲開見月明,可以全身引退,專心處理番教協會務,而馮就展開議員生「捱」喇!


text:
"Apple關仁隱事"一齊諗
2011年10月23日
自從「大躉」過檔「老實公司」後,人氣同聲勢都差過以前好多,不過佢就成日以為自己仲好似以前咁紅,擺晒巨星款,做訪問又諸多要求,搞到神僧鬼厭,不過佢恃住同傳媒高層熟絡,所以就利用呢啲關係做聲勢,等圈外人以為佢仲好掂,但圈內人就揞住半邊嘴笑.大躉之前開演唱會,各大傳媒因為唔當佢係一線歌手,所以就講明唔做即日新聞,點知大躉嗰邊收到風後就即打電話畀傳媒高層,仲逼各大傳媒要將佢嘅演唱會趕做即日新聞,搞到人人計劃大亂鬧爆佢.
「大躉」= 巨基
「老實公司」= EGG
2011年10月23日
一向爛滾嘅姐仔殺手「慕尼黑」近排居然修心養性去結婚,有人問關仁點解慕尼黑結婚,會一啲名人明星都冇到賀,話晒慕尼黑都做過雜誌,又開女模公司,同名模女星拍過拖,點都有啲女模,公關,名牌高層會到吓.查實,慕尼黑個朵都臭咗好耐,佢當年開雜誌忽然執笠,連員工嘅人工,佣金都唔找.仲有俗語所謂「喺嗰度食唔好喺嗰度屙」,佢開女模公司,就專溝自己旗下嘅洋妞,搞到間公司亂晒龍!
「慕尼黑」= 周立璟
2011年10月23日
「凸眼金魚」甫出道就標榜自己係唱得之人,短短幾年已經可以進軍紅館,仲連續開咗幾場,真係犀利過唔少實力派歌星.不過凸眼金魚喺香港嘅叫座力還可以,但係一離開香港,去到其他地方嘅叫座力就差啲,好似凸眼金魚嚟緊會過大海去馬交開騷,平時有叫座力嘅歌星開騷,要觀眾畀埋錢買船飛過大海入場睇梗冇問題,但關仁八到話凸眼金魚啲演唱會飛,減到幾百蚊包埋船飛入場都冇人吼.
「凸眼金魚」= GEM
點評
2011年10月24日
飲食節目最興出埠搵料,外景拍攝亦最受觀眾歡迎,但一旦出埠開支就增加,電視台一般會贊助節省經費,咁主持人啲交通費當然亦慳得就慳.不過廚神「翼翼」覺得自己升咗呢,出埠拍嘢唔肯坐經濟艙,寧願自己貼錢轉坐頭等或商務艙.關仁聽聞,翼翼以前試過出完埠會拖數,有次佢同女主持一齊出埠,佢要求人哋幫佢貼錢改機位,點知返咗香港一直拖數唔肯支付差額,追咗成年都追唔番,關仁覺得翼翼平時食咁多好嘢,咁有口福,但就好冇口齒囉.
「翼翼」= 幟哥
點評
2011年10月25日
好多富豪都經過艱辛先發迹,佢哋嘅奮鬥史都聽過唔少,不過,佢哋唔少生活習慣都十年如一日,關仁最近同朋友傾偈,就八到富豪「忠實」原來除咗好鍾意打高爾夫球之外,仲好鍾意揼骨.忠實好鍾意去一間舊式嘅理髮店幫襯,佢次次去剪個靚頭之餘,仲會乘機鬆一鬆,佢好鍾意搵幾個店中嘅女仔幫佢揼吓骨,實行四手到六手出動去幫忠實鬆骨,每次起碼揼佢一粒鐘以上,忠實揼完骨就會笑住咁走,貼士當然好闊綽啦,所以理髮店見到佢呢位上賓光臨都好好招呼.
「忠實」= X嘉誠??
2011年10月26日
「球星」早排掂大老闆開戲畀佢拍,希望可以憑套戲喺啲頒獎禮攞到提名過吓癮.不過,球星喺內地出席新片記招時,就俾個主持笑佢唔識做戲,當時球星強顏歡笑,但返到後台就發老脾,仲哭訴話俾人蝦.球星所屬公司即刻向記招搞手問罪,個主持知道闖禍亦想搵球星道歉,但冇人睬佢.最後要搞宣傳間公司嘅最高領導人嚟香港同球星公司解畫,知情人話領導人一落火車已經有人喺火車站等佢,佢足足俾人噴咗一個鐘口水,先拆掂件事,個主持最後都斟茶認錯,不過就永不錄用.
「球星」= Joey
點評
2011年10月27日
公仔箱嚟緊又開部豪門恩怨重頭劇,家落實咗搵「跑車」,「開心綿羊」同「跑馬」幾個姐仔孭飛.不過,關仁收到風,原本呢部劇最初係搵「醜醜」搭舊年生完女嘅「可人兒」,以及 07年生咗個女嘅「胃山」孭飛.醜醜係影后,胃山都攞過視后,佢哋兩個加埋可人兒算係份量十足嘅花旦,加上呢部劇係可人兒生 B後首部復出劇集,理應夠晒睇頭.
原本佢哋都應承咗公仔箱接呢部劇,點知佢哋收到天書後,覺得個古仔老土兼唔掂,預計會好似之前幾部大製作咁收視仆直,所以不約而同推咗,公仔箱惟有搵番自己友孭飛囉.
豪門恩怨重頭劇 = 名媛望族
「跑車」= 法拉
「開心綿羊」= 楊怡
「跑馬」= 馬賽
「醜醜」= 靚靚
「可人兒」= 郭可盈
「胃山」= 陳慧珊
2011年10月28日
關仁好鍾意睇粵劇,任白直情係關仁嘅超級偶像,不過,好多出名大老倌陸續退落嚟,搞到粵劇界青黃不接,好彩呢十幾年粵劇界都出咗個後起之秀「明飛」.有粵劇資深人士同關仁講,明飛為粵劇犧牲好大,十歲跟師傅學戲,十幾歲開始入戲棚,全部時間同青春都放晒喺粵劇度.而粵劇俾人感覺古老,明飛仲要演小生,成日喺台上女扮男,搞到明飛家 30幾歲都冇人追,只係 15歲讀書時拍過一次拖.就連「 Chok父」有次見到明飛着咗套西裝裙,都語重心長同佢講:「好心你打扮似番個女仔喇,冇人追㗎.」
「明飛」= 蓋鳴暉
點評
2011年10月30日
「豬扒冠軍」自從卸任之後,由於資質有限,所以公司暫時都只係分佢做啲主持工作,但係觀眾嘅反應就麻麻,好似之前佢有份主持個飲食節目,觀眾同啲網友彈多過讚.
口齒不清唔肯改
啲觀眾勁插豬扒冠軍口齒不清又作狀,但佢一於你有你鬧,佢有佢繼續落去,對啲評語完全聽唔入耳.好似豬扒冠軍之前主持個直播節目,表現依舊,唔少同場嘅幕後人睇到佢講台詞啲作狀嘅台風,真係忍唔住遮住半邊嘴喺度笑!咁又係,忠言逆耳,希望豬扒冠軍有朝一日會醒,可以反省一下啦!
「豬扒冠軍」= 陳庭欣
2011年10月30日
吹水王女模「劉備」嘅吹水神功認真天下無敵,佢同有錢仔拍拖咁耐,經常同條仔打傳媒心理戰,一時扮慘,一時又公開向男友示愛,搞到男友頭暈暈,乜都應承.劉備今年終於夾到男友結婚,為咗催谷人氣到婚期,佢最近又自編自導大肚傳聞,扮買 BB衫,又扮面腫陀仔,動作多多,難怪未入門嘅另一個哎吔阿嫂,長期憎到佢爆炸啦!
「劉備」= 豬腳趾奇
點評
2011年10月30日
男子組合「旋轉」近日復合出新碟,之後仲搞埋演唱會,講真佢哋都冇乜叫座力,所以喺宣傳方面都要落唔少工夫,成員「艾力光」同唔少大牌歌手都稔熟,特別係同「扮型」稱兄道弟.當年「扮型」同「忽得妹」結婚,都係得佢同女友有份見證,估唔到今次「艾力光」為咗谷演唱會票房,仲擺啲老友上枱,佢哋嗰邊因為擔心冇記者採訪,四圍打畀各大傳媒,話旋轉一陣喺記招度有嘢爆,搞到班記者即刻飛撲去採訪.好心啲藝人唔好成日話傳媒炒作啦,佢哋自己咪一樣鍾意借人過橋!
「旋轉」= Swing
「艾力光」= Eric Kwong
「扮型」= 停風
「忽得妹」= PG
2011年10月31日
阿花同阿癡真係幾鬼姊妹,阿花同整容先生拍拖後,知道男友前女友小天使搭上內地帥哥蛋糕後,一直好唔妥對方,有次佢同阿癡講起小天使壞話,阿癡周圍問人攞蛋糕電話,然後打畀蛋糕,話佢同啲咁嘅女人一齊,叫佢最好小心啲,遲早俾人飛.
蛋糕事後都覺得莫名其妙,因為同阿癡未見過面,大家連普通朋友都唔講得係,但阿癡咁唐突打電話嚟數臭佢女友,蛋糕都冇聽完佢講嘅嘢就收佢線.阿花精人出口,阿癡真係有啲笨,咁蠢俾人利用.
阿花 = Sa
阿癡 = Gill
小天使 = Angelababy
整容先生 = William
蛋糕 = 海綿蛋糕
點評
內地影后「搭船」之前到香港宣傳電影,順便出席內地電影節喺香港舉行嘅活動.咁啱電影節入面有香港女演員「一剔」嘅片,自然要一齊出席活動.不過搭船好嫌棄呢位拍過三級片,但今日已從良嘅一剔,佢一早同公關講明唔會同佢合照.
好衰唔衰班記者見到兩個靚女,即刻要求合照,搭船就企硬唔肯,覺得自己係影后,冇理由同二打六女星影相,咁一剔都好識做行開,剩番搭船同套戲嘅導演喇.點知閃光燈一閃,有個黑影插咗入嚟,原來係去而復返嘅一剔,呢鋪搭船真係冇仇報.好在主辦單位知佢㷫,入席食飯時隔離咗佢哋咋.
「搭船」= 秦海璐
「一剔」= 温碧霞
http://lux.hexun.com.tw/2011-10-20/134385348.html


text:
抽到荃基好唔好?
各位~~~我唔會介紹補習社或興趣班, 唔使 PM 問我呀, 我係唔會覆架~~~
“中華基督教會基慧小學” 有專屬校區啦 Click here
點評
反而去過其他學校, 個人感覺校長有好多問題都有迴避的
有,你可以上學校網頁睇係學生服務找校車資料,深井應該係坐一號校車.
點評
妳住深井的嗎?
點評
我無好詳細問呀! 我係喺佢地開放日, 見過佢地圍繞主題有寫作,報告,參觀呢d. 如果係新年, 會寫揮春,食賀年食品,模擬年宵, 邊玩邊學. 係咪只有主題週先有, 定平時都係就唔清楚. 不過個主任就好堅定咁講佢地係活動教學lor! 活動教學會多d討論同思考有關主題ge嘢, 而傳統就單向d講書聽書做練習. 不過現今的學校都應該無絕對傳統了, 唔多唔少都會滲d活動教學ge嘢, 有幾多就間間唔同lor.
你係咪仲叩緊第一志願呀, 我覺得你可以照叩, 但touchwood 叩唔成功的話, 荃基絕對讀得過, 老師校長都好有愛心, 又係小班教學. 佢都係我第二志願, 見幾個小朋友喺果處讀, d家長都讚好.
回覆:B.B.Lam 的帖子
點評
阿仔而家係荃基讀p.2,學校經常會攪D活動關於佢哋果級課程有關嘅活動,例如今年阿仔數學學緊貨幣,學校就為二年級學生攪咗一個數學科活動日,安排全級二年級學生參加買賣活動,每一個學生於活動日一個星期前帶一件玩具回校交給老師,當日學生會扮演不同各色,如店鋪員,買家,銀行職員等等,每個學生會由老師手中給他們貨幣,學生帶回校的玩具老師一早已貼上價錢,令學生在活動中除認識不同貨幣外,還可學到不同知識.令外中文科,英文科,數學科,常識科都會有專題練習,全部都會分組進行,考學生思維同合作,在課本上學唔到嘅知識!
每年考試後學校更安排不同活動給學生參與活動.
回覆:hoiyan 的帖子
點評
學校每年兩測兩考,上下學期各派一次成績表,測驗計30%考試計70%,成績表上有班名次同級名次,每班二十三人至二十五人不等,每級有四班.我要坐校車,因我住葵涌


text:
公益新闻中心公益新闻中心公益新闻中心公益新闻中心
2011-01-05 14:00:03 来源:
跟贴 条
核心提示:公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻
公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心公益新闻中心
关于 的


text: 186免費視訊 咪咪甜心視訊網 UT網際空間聊天室UThome 咪咪甜心視訊網 免費聊天firework 咪咪甜心視訊網 慾望城市免費影城 咪咪甜心視訊網 A片-成人情色網站 咪咪甜心視訊網 性感內衣丁字褲批發加盟招商網. 咪咪甜心視訊網 免費聊天交友網站 咪咪甜心視訊網 硬梆梆亞洲免費影片 咪咪甜心視訊網 情色網站 咪咪甜心視訊網 0509免費視訊聊天秀 咪咪甜心視訊網 愛上女主播視訊聊天室 咪咪甜心視訊網 a片 咪咪甜心視訊網 美女遊戲 咪咪甜心視訊網 免費聊天交友網 咪咪甜心視訊網 168免費視訊網 咪咪甜心視訊網 正妹交友聊天室 咪咪甜心視訊網 情色貼圖網 咪咪甜心視訊網 TVNET影音交友聊天室 咪咪甜心視訊網 愛上女主播視訊聊天室 咪咪甜心視訊網 SHOWBAR電話視訊交友 咪咪甜心視訊網 丁字褲美女寫真 咪咪甜心視訊網 聊天聯盟 咪咪甜心視訊網 丁字褲/吊帶襪 情趣用品 咪咪甜心視訊網 情色視訊 咪咪甜心視訊網 台灣辣妹自拍 咪咪甜心視訊網 虹彩妹妹-美女影音交友-視訊聊天室 咪咪甜心視訊網 台灣辣妹!!!!! 咪咪甜心視訊網 情色電影下載 咪咪甜心視訊網 優酷網-台灣第一視頻網站,提供視頻聊天 咪咪甜心視訊網 youdao影音視訊聊天室 咪咪甜心視訊網


text:
廉政公署 (香港)
廉政公署(簡稱廉署;英文簡稱ICAC,Independent Commission Against Corruption)係香港一個專門打擊貪污嘅獨立執法機構,響1974年2月14日成立,初期叫做總督特派廉政專員公署.直至到公署成立,香港政府部門貪污問題好嚴重,尤其係負責執法嘅警隊至嚴重,根本無部可以對抗貪風,因此當時香港總督麥理浩先至會建立廉政公署.直接用港督個名同權來打擊貪污.
未有公署之前,警隊都曾經有一個反貪污小組,但係鑑於警隊貪污嚴重,如果對某人作出調查,有機會連調查員自己亦會被揪出嚟,因此佢嘅效力實際上只係好少.而事實上,唔少警員亦因為各種原因而被逼對貪污妥協,加入行賄和受賄嘅行列.
廉政公署成立初時,民眾本來對廉署冇任何期望,事關過去政府有關反貪污嘅行動都係以失敗告終.但係呢次成立廉政公署,由於係直接向港督負責,因此喺行動上得到唔少方便,以致好快就喺民間建立聲譽同埋威信.但初期對於警隊嘅調查,由於牽連甚廣,令到警隊內人心惶惶,最終引起警員嘅不滿,因此當時廉署人員成日同警員發生衝突.及後宣佈係1977年以前貪污較輕嘅可以獲得特赦,衝突先至平息.
[編輯] 連出去
Category:廉政公署 (香港)


text:
名人「滴滴仔」官仔骨骨,仲天生一副明星相㖭,唔怪得咁多女黐埋身,呢頭離婚冇耐嗰頭又結婚,好在佢同第二任老婆都幾恩愛,呢幾年都冇聽過佢再傳緋聞,以為佢老婆執到一個又靚仔又有錢又知書識禮嘅筍盤啦!點知前排關仁有朋友喺中環見到佢兩公婆,滴滴仔揸住架靚車停咗喺度,同一個貨車阿伯嗌交,仲炒蝦拆蟹粗口橫飛㖭,真係聽到關仁朋友O晒嘴,估唔到一個上流人,竟然可以咁爛口,完全唔顧自己嘅身份.關仁朋友坐住架保母車,咁啱喺度等車位,即時較低車窗睇戲,原來滴滴仔同貨車佬爭位,估唔到為咗咁小事就爆粗,真係失禮人.
「滴滴仔」= 大劉個仔劉明煒??
關仁隱事:
「姐姐」冇得升要脅辭職
最近包庇下屬嘅女高層「姐姐」一向好識耍手段,當年佢嘅老頂「旺旺」退休之後,姐姐一心以為自己終於可以坐正,做部門話事人.點知嗰時嘅老細「圓圓」諗縮數,唔肯升姐姐,原因係旺旺人工高,如果升咗姐姐坐旺旺個位,即係要畀旺旺份人工姐姐,圓圓算過度過之後,決定加小小人工去升姐姐嘅下屬「湯湯」,等湯湯同姐姐同一級數,可以互相制衡.姐姐知道自己冇得升職,一怒之下曾經遞信辭職玩嘢,但到頭來都係留番低冇走.
「姐姐」= 曾勵珍
「旺旺」= 汪岐
「圓圓」= 方逸華
「湯湯」= 梁家樹
點評
「阿爆」喪鬧辣㷫「偏鋒」
「阿爆」俾人話拍劇時向女演員「小小」動粗,其實受害人點止一個?聽講阿爆N年前已經得罪過監製「偏鋒」,當年偏鋒好睇佢,每次開劇都預埋佢一份,但有次阿爆唔知係咪前一晚飲完酒宿醉未醒,竟然大膽到喺錄影廠入面指住偏鋒嚟鬧,當時好多台前幕後都在場,搞到偏鋒咁冇面,梗係即時嬲爆趕佢出去,仲話明以後都唔用呢個人.但小小就慘啲,冇權冇勢梗係唔敢出聲,而另一個原因,係小小覺得家自己上緊位,寧願喺朋友面前日喊夜喊,但都話要忍一時之氣.
「阿爆」= 張永豪
「小小」= 劉蔚萱
「偏鋒」= ??
點評
單親媽咪「高妹」雖然同身家億億聲嘅「大蟲」生咗個女,但從冇來往,原本有個有米媽咪照住,但聽聞佢同阿媽反咗面,所以早排咪同個女回流香港,惟有再拍番嘢努力搵錢養女囉!初時高妹返嚟都叫做有啲新鮮感,大婆台都畀咗一堆工作佢做,可以食老本買番間屋同乖女相依為命,都過咗一段唔錯嘅日子.但係好景不常,新鮮感過咗,大婆台漸漸冇乜嘢畀佢撈,咁又係,佢咁鬼高拍劇都幾難搵小生襯到佢,加上啲戲又唔係特別好,好快就越嚟越少嘢做,錢搵少咗都咪話唔閉翳,好在佢之前個老頂「大師」轉咗去做大氣電波台,大師搵佢做節目主持,總算有固定收入冇咁騰.
「高妹」= 唔綺莉
「大蟲」= 成蟲
「大師」= 陳志暈
「粥粉嫂」佈線眼箍實男友
「粥粉嫂」初出道時都好多機會,拍住「雪茄導演」拍戲,不過都係冇乜人識,佢就賴劇本差,又話記者寫衰佢.粥粉嫂之後入咗大台,叫做有得撈,但佢最大成就係同浪子「粥粉哥」拍得成拖,所以粥粉哥認定佢係女友嘅時候,佢就死咬住唔放.聽講粥粉嫂份人好勢利,佢嘅前度「公仔佬」,就係因為冇出色而被飛.為咗箍實粥粉哥,粥粉嫂除咗24小時全天候實外,仲喺男友身邊佈滿自己線眼,又一改以往鬧記者嘅習慣,對同粥粉哥老友嘅記者不知幾好,等記者可以幫佢講多啲好說話,今次咪畀佢求仁得仁囉.
「粥粉嫂」= 蒙+慧
「雪茄導演」= 杜其瘋
「粥粉哥」= 鄭E麵
點評
「擂沙」扮超然人人叫苦
做得影后影帝大明星,自然要求高兼非常自我.女星「擂沙」以氣質獨特見稱,估唔到真人都一樣係咁「超然物外」,完全唔理個世界點運行!
全部要改
話說有次擂沙收咗錢影靚相,事前各方都溝通好兼度好拍攝形象.點知擂沙去到現場,一時話個形象好悶,一時又話要改衫,終於樣樣都要改,畀晒錢嘅客戶都由得佢大小姐忽然要試新嘢,客客氣氣冇拒絕.不過一班髮型,化妝,背景佈置的工作人員,全部要大執,本來拍兩,三個鐘,最終拍到半夜12點先收工,人人叫苦連天.
「擂沙」= 湯唯??
「友友」刻意高調箍男友
「友友」同「玩具王」拍拖咁耐,大家都睇好佢哋會步入教堂,但聽聞玩具王太愛自由,一直唔想被困.友友人前人後都話唔恨嫁,其實係死要面.早排玩具王開騷,友友撐足咁多場,仲好刻意一早喺觀眾席坐定,平時啲藝人例必熄晒燈先蒲頭,以免觀眾爭住影合照,友友喺燈光仍好猛嘅時候現身,其實想過萬觀眾睇到佢,力保正印位置.
「友友」= 蒙+胃Yoyo
「玩具王」= 鄭E麵
「肥妹」派帖請飲得把口
講開近期女模婚嫁事件,以「肥妹」去外國搞婚禮嗰單最神秘.話說一向脾氣麻麻嘅肥妹換咗咁多個男人,終於結婚,女模兼好友都替佢開心.不過,自從肥妹近兩年黐咗幾個圈中明星,自行升格做明星,就更加招積.本來公關好友諗住去飲,但遲遲冇收到帖,只係得肥妹懶social咁搵把口話請人,但帖就唔見,關仁聽到唔少女模都不是味兒,仲話唔請慳番!
「肥妹」= 周汶奇
喺二奶台歌唱比賽成名嘅「白面書生」,雖然唔靚仔唔高大威猛,唱歌唔係特別好聽,但鬼整佢真係有好多粉絲,模,阿嬋都有齊,可能白面書生自恃有才華啦,加上喺二奶台有咁多粉絲又的確幾巴閉,所以嗰陣佢做二奶台嘅活動,都零舍意見多多,呢樣又話唔做得,嗰樣又話影響形象,搞到二奶台嘅工作人員唔多like佢.
咁有性格又點呀,前排白面書生簽咗間同三色台關係超好嘅唱片公司,咪又係好似其他歌星仔咁,要上嗰啲極富娛樂性嘅綜藝節目做馬騮戲,以前受過佢氣嘅工作人員喺電視見到佢個慘樣,都不知幾心凉.
「白面書生」= 羅力威
「大支嘢」恃住自己入行幾十年,人人都畀面叫佢做大佬,佢就當正自己一日大佬一世大佬咁,無時無刻都要人聽佢支笛,好似早排有個衣香鬢影嘅派對,主人家請咗位來自外地嘅資深歌手做表演嘉賓,等班賓客可以坐喺台下,一邊食嘢一邊睇騷,不過,當台上熄晒燈預備資深歌手出場前,大支嘢竟然走上台攞住支咪講:「大家坐低唔好周圍走,專心欣賞節目.」可惜台下嘅貴客見台上黑麻麻,都睇唔清佢係邊個,冇人騷佢,大支嘢即刻發老脾走返後台,叫工作人員開燈射住佢,再出嚟講多次:「希望大家朋友坐低,唔希望外國朋友表演時有人行嚟行去.」仲用日文,普通話,英文,廣東話各講一次,死都要人乖乖坐番埋位.
「大支嘢」= 成虫
「獅子」同外籍傭工「神油」都係出身電視框,以搞笑出名搵食,前者有個固定女友「點心妹」,後者就已經結婚生埋仔.睇落佢哋好似冇乜共通點,亦都好似冇合作過,但係原來佢哋friend過打band,兩兄弟仲一齊拍住搵食.所謂搵食當然唔係開工嗰種啦,當然係背住屋企嗰件蒲吧媾女.佢哋為咗玩得開心食得安心,仲夾錢喺老尖山林道租咗間唐樓,邊個有需要搵到食咯就帶上去.佢哋為咗唔會喺上面撞口撞面咁尷尬,開餐前後都會電話知會對方,為防出錯仲會喺門口放埋暗號,咁就萬無一失啦.
「獅子」= 你C捷
「神油」= 橋寶寶
點評
「小小」俾人又推又鬧,好彩有二五仔幫佢出頭,有片有真相,最終博到好多人同情,仲做埋場大龍鳳打圓場.對新人嚟講,其實呢啲只係冰山一角,有好多俾人恰完都唔敢開口還擊.好似小小個老友「奶茶」,關仁聽講佢早前拍劇試過俾人強吻,原本場戲只係叫個五,六,七線男演員輕輕錫一啖,點知埋位俾人激咀,仲要伸埋條脷入喉嚨咁狼,但導演一直唔嗌cut機,奶茶惟有死忍頂硬上.奶茶唔係冇諗過投訴,但諗咗好耐,發現投訴無門,知道導演同個男演員好熟,見到都當睇唔到,奶茶又知自己人微言輕,即使投訴到高層都只會俾人話麻煩同多事,最終咪不了了之囉,認真慘情.
「小小」= 劉蔚萱
「奶茶」= 陳蔚而 (味之天使)
關仁隱事:「之之」出揦鮓招冇品
內地乳牛「丫丫」因為夠博夠寸嘴,呢排走出嚟宣傳電影,佢雖然只係大茄,但次次都谷爆胸攝正中間位搶鏡,近日終於辣㷫同片嘅另一新人「司機」,不過司機都唔係儍妹,關仁知道司機好唔忿氣同經理人「之之」投訴,有次之之親眼見到自己個女藝人俾人蝦,立即上前推開丫丫,丫丫尷尬到飛起,關仁覺得大家爭上位雖然競爭好大,但都唔可以出埋啲揦鮓招,咁樣好冇品啫.
0靚毛冇興趣!!
「丫丫」 = 張暖丫 「司機」 = ??
「之之」 = ??
「大富貴」茶記包枱顯霸氣
唔好以為「大富貴」日日都要去飯堂開餐,其實都有例外,關仁早排去中環一間茶餐廳食嘢,見到大富貴同咗佢嘅大肚女友開餐,嘆奶茶同雞扒麪,真係估佢唔到!大富貴有成班保鑣同行,聲勢浩大,又撞正係中午食飯時間,所以好多人都眼望望.
食客一肚氣
不過,最爆係關仁聽到有保鑣同侍應講,話要攞埋大富貴旁邊嘅幾張枱,唔准人坐,仲話畀番錢佢哋,咁霸道,等緊位嘅食客自然一肚氣啦,但侍應最終都順大富貴意,畀佢包埋其他枱.關仁記得大富貴當年同「減分」一齊,試過睇戲時都買埋前後左右嘅位,以免俾人聽到佢哋傾偈,估唔到大富貴連食飯都要咁做法.
「大富貴」= 大劉
點評
「牛神」寸舊公司冇面畀
「牛神」之前喺大婆台咁多年都冇被重用,即使做過幾個熱爆角色,始終都做唔到公司嘅親生仔,搞到佢去年離巢.牛神外闖發展認真唔錯,之前幫大婆台演嗰套劇最近播出街又爆紅,連帶人氣急升.大婆台今次怕再流失人才,所以急急同牛神傾合約.不過,牛神一向寸嘴,經常都數臭大婆台,佢除咗喺公開場合暗寸舊公司製作有問題,同記者做訪問時都忍唔住口,好似佢之前去到人哋公司做訪問,眼見有大大個泳池,佢就即刻彈大婆台嘅設施差,仲話如果大婆台肯放啲資源搞好啲員工設施,相信大家會更加有歸屬感,拍劇時都會投入啲喎.
「牛神」= 馬不忠
「射皮」獅子開口斷米路
同唱片公司分咗手嘅「射皮」,之前一直傳有好多公司都想斟佢過檔,搞到佢好似好搶手咁,實情係點?大家都有眼睇,咪好似家咁,一直未有着落,關仁聽聞,最大可能性咪係同佢老公同一間公司囉.其實圈中人都知射皮嘅幕後班底麻煩兼獅子開大口,所以嚇到某公司高層原本有興趣都卻步,要仔細考慮先決定係咪同佢哋合作.結果射皮一於先下手為強,早排爆響口話會同某公司合作,實行整濕人哋個頭,至於嗰間公司係咪真係中招,咁就要放長雙眼睇吓喇.
「射皮」= 射安皮
「紋身佬」未婚生女後同女友結埋婚,成個人轉晒性,變得鬼咁專心做嘢,仲頻頻返內地拍戲賺人仔,好努力咁養妻活兒,之前仲搞到吊威吔扭親頸㖭,最近佢拍完戲返香港,有日關仁個朋友喺跑馬地茶餐廳,見到佢約咗麻甩佬食嘢吹水,以前鬼咁花心嘅佢,家真係修心養性,冇偷雞媾女,不過,身為太子爺嘅佢,雖然周身都係名牌,但行為就冇嚟貴格囉.事關紋身佬坐喺度係咁un,似乎唔知道有句俗語叫人搖福薄,我朋友坐正佢後面,紋身佬成餐飯就係咁un住食,真係話佢唔好意思嬲佢唔知囉.
「紋身佬」= 鄭中機
「猛猛」舊電腦益「文文」
今時今日,唔少藝人都大方承認拍拖,無謂再扮純情呃fans,好似「猛猛」就對女友「文文」鬼咁好,佢哋唔單只公開咗拍拖,仲成日一齊去街,猛猛嘅性格好不羈,有時得閒佢鍾意話飛就飛,拉埋女友陪佢去外地兩,三日玩吓休息吓,可能以前佢去過台灣發展,所以佢最鍾意就係飛台灣逍遙幾日,文文亦樂於做跟得女友陪玩,不過,千祈唔好誤會文文貪威識食,其實佢對猛猛死心塌地,關仁聽講有次文文部電腦壞咗,猛猛屋企有幾部手提電腦,就求其畀部舊機女友用,文文都冇嫌棄,仲鬼咁開心㖭,呢啲咪叫真心相愛囉.
「猛猛」= 反少黃
「文文」= jj


text:
玉郎漫畫
玉郎漫畫係一本香港公仔書,喺1984年九月創刊,係雙週刊形式咁隔個禮拜五晚出版,由漫畫報演變出嚟嘅一本綜合漫畫雜誌;本嘢由當時玉郎集團嘅總監祁文傑監制,走輕鬆搞笑路線,內容乜都有,除咗主打嘅漫畫之外,重有明星專訪同娛樂新聞…等.
但喺1987年,上咗市嘅玉郎集團因為股災加上漫畫潮崩潰而陷入財政危機,後來集團老闆黃玉郎更因為喺1987年至1989年期間涉及商業犯罪而接受調查,終於喺1990年俾星島報業集團大幅收購,於是玉郎集團出版公司就正式改咗名做文化傳信,而呢本綜合漫畫書亦就此停刊.
[編輯] 主打單元
[編輯] 明星專訪
每期會由玉郎集團嘅老闆黃玉郎親自出馬訪問一啲當時得令嘅歌影視藝人,訪問內容嘅旁邊會加上佢哋設計出嚟嘅動作相片,加上自己畫嘅插畫用連環圖嘅方式刊登出嚟;有時重會喺張相上面加工,例如加滴汗,加啲淚水,畫啲嘢落去令到張插圖更加惹笑,增加讀者睇嘅趣味.
[編輯] 玉郎劇場
由綽號「興豬」嘅漫畫家黃國興繪畫,主要係將電影,電視…嘅故事改編成搞笑故事,例如當年無綫電視嘅一套學警故事,由初出道嘅梁朝偉做主角嘅《新紥師兄》就俾佢改篇成為咗「雞紥師兄」,極盡玩嘢之能事,可以話係(玉郎漫畫)嘅主打重頭戲之一.睇返通常玉郎劇場原來係會同嗰期嘅封面對應,即係如果嗰期取材啲咩嘢做封面構圖,咁嗰期嘅玉郎劇場就係改篇嗰啲嘢嘅故事,好似上面話用《新紥師兄》做咗改篇題材,嗰期嘅封面佢就畫咗一個着住警察制服個樣戇戇直直嘅漫畫梁朝偉對住漫畫黃玉郎敬禮,十分可愛搞笑.通常玉郎漫畫嘅封面都係由畫風生鬼兼像真嘅漫畫家阮大勇負責繪畫.
[編輯] 太公報
由甘小文製作,模仿報紙形式刊載嘅專欄,通常誇頁咁得兩版紙一面睇晒;入面有插圖有文字,內容極盡無厘頭兼夾粗俗,隨時係屎尿屁乜都出齊嗰隻.
佢對於香港粗口文化有超多嘅創作意念,最鍾意用啲粗口字嚟玩諧音,又鐘意借用被譽為「廟街歌王」尹光啲首本名曲嘅歌名嚟做題材玩嘢,好似週不時教人《數毛毛》,《數波波》,扮吓《相士大隻西》教人睇相…等;佢重成日拎自己或者其他人嘅相,又或者工作上嘅生活照嚟玩,好似佢會將公司聯歡聚餐嘅相整成連環圖咁,再喺啲人上面加上一嚿嚿嘅發言框(多數搵佢老闆黃玉郎嚟玩),然後改篇晒做笑料對白,配合埋當時相中人嘅動作同埋加咗工嘅表情,真係睇到攬住個肚大笑;有一個人嘅大頭証件相片次次都俾佢加工變成唔同嘅形像,有時光頭款,有時流口水,有時眼矇矇…,總之要整到呢個稱為「陳卓球」,又叫「咸球」嘅角色極盡搞笑頂癮先收科.
除此之外,喺佢筆下嘅主要人物都可以話係影射加上醜化嘅佼佼者,出晒名嘅有以下呢幾個:
- 留住兩邊師爺鬚,戴住副圈圈眼鏡嘅「矇眼堅」,
- 塊面四四方方加副圓圓眼鏡,眼仔咪成兩條線咁嘅茂李「四方果」,
- 鬈毛剷青頭兼且面形倒三角,鼻兩邊幾條毛毛成隻老鼠咁款嘅「老鼠龍」,
- 着舊式婆仔衫,肥肥腫腫兼講嘢大大聲嘅「肥婆四」,
- 與及肥婆四嘅好姊妹,瘦瘦長長生得一對大哨牙嘅「哨牙珍」,
- 唔可以唔提嗰個到咗今時今日重仍然會喺甘小文筆下嘅報紙漫畫專欄出現嘅主角,成個人黑過墨汁剩係見到對眼同個口,據聞係來自非洲嘅「黑鬼德」…等;
睇住呢堆漫畫活寶貝成日喺紙上面諷刺時弊,夾住粗口諧音講哩講路,再加上其它似是而非,俗得嚟又好似有啲意思,鹹濕得嚟又隱隱晦晦要意會嘅內容,成為咗當時睇(玉郎漫畫)嘅趣味重點之一;不過到咗今時今日重為人津津樂道嘅嘢,都莫過於佢嘅「看圖識字」囉~
[編輯] 情若無花不結果
由狄克編繪,每期都會用細膩嘅筆觸勾畫出一段段有笑有淚嘅愛情故事,屬於每期完嘅獨立式單元故事.


text:
第一國際
第一國際(英文:First International)原名國際工人協會(International Workingmen's Association 簡稱 IWA)係喺1864年世界唔同國家嘅工人組織,分別有英國,法國,波蘭,意大利,瑞士呢幾個國家嘅工人組織,以社會主義係為基本政綱,組成一個左翼工人組織. 呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.但後來由於唔同嘅工人組織發生分歧,加上馬克思嘅巴黎公社成立,第一國際終於散晒.
[編輯] 起源
因為18世紀英國工業革命而令社會上多咗一個階層叫做工人階層,1767年到1844年期間,貴族地主沒收晒好多地,用嚟起工廠,農民被逼要去工廠做嘢.嗰陣好多人仲係有以前種封建思想,工人叫做低下階層,喺社會上無權無勢,好多細路仔未發育就要喺工廠做嘢,人工又低,工作環境又惡劣,又成日失業.
於是開始有工人為自己權利出嚟抗爭,發起民權運動,通常集體擺工呢種手段,去達到同權力階層平起平坐,加上社會主義興起,同1848年共產黨宣言發表,工人組織由只係自己一個行業嘅工人組成,變成唔同行業工人聯合組織,然後全世界工人組織又夾埋,就組成「國際工人協會」,就即係第一國際.
[編輯] 參考
- 《社會主義思想淺介》 Anna Paczuska 著 程希譯 ISBN 962-17-8293-7


text:
1.學生離奇失蹤
事件喺大約8-9年前,呢間Y學校嘅L Sir放學係教踢波ge,而衣間Y學校球場隔離就係該校ge地基房,用嚟放啲雜物.話說有一日L Sir放學照常教踢波,嗰陣大約係3點九到,有個學生A 踢左個波由地基房門口入左去,L Sir就叫佢去執啦,點知成4-5個字都唔見人番,就叫第二個學生B 搵佢,點知B 又去左幾十分鐘都唔見人,覺得有啲唔妥,就自己去地基房睇下,但係地基房好大下,佢就叫埋幾個老師去搵,奇怪嘅係,因為間房地下係泥地,所以腳印會好清楚,但係佢地見到啲腳印有入冇出,以為兩個人喺入面有意外,但係最心寒嘅係,要搵嘅波離門口唔遠,但係腳印就喺嗰度不遠就冇左,得番兩支電筒喺地下,而兩個人就好似係喺空氣中消失左之後,警方亦進行大規模搜索,但都未有任何發現,只好列作人口失蹤案件,上年2005年該校進行工程,今年再去番地基房嗰度,門口已經俾石壁封住,唔通,校方真想隱瞞一啲真相?
2.音樂室黑板
大約又係差唔多年份,Y學校又有一單鬧鬼事件,就係該校嘅音樂室,有日放學,一位師姐C 喺音樂室自修,到到大約7點鐘,佢準備走嗰陣,見到室內個黑板嘅曲譜上面有兩個白色掌印,而且粉筆架上面仲有啲長髮,C即刻大叫,跑出呢間房(成間學校喺呢個時候都黑黑地,加上得佢一個人喺度,真係嚇得死人)之後,而家音樂室嘅黑板的確加多左塊曲譜板,用釘釘死塊板,而又清晰見到後面塊板嘅曲譜線,似乎有心向我地隱瞞一啲事實.


text:
油塘站
油塘站係港鐵觀塘綫同埋將軍澳綫嘅一個跨月台轉車站,喺九龍觀塘區油塘,由2002年8月4號開始啟用.本站亦係最接近東區海底隧道嘅鐵路車站,嘅將軍澳綫中唯一一個位於九龍區車站.本站設有四個月台,所有月台都設有月台幕門.本站用鮮黃色做主要色調.
雖然本站屬於地面車站,亦同時係觀塘綫唯一一個地面車站,但係為咗避免對附近居民造成滋擾,成個車站俾石屎封住,令裏面嘅人以為身處地底.
[編輯] 車站結構
本站有3層,車站出口,大堂同商店位於U4層,並設有平台.而月台位於U1同埋U2層,畀乘客由觀塘綫同將軍澳互相轉車.
喺車站頂部,有一條預留通道,原本係用嚟畀市民來往鯉魚門廣場同喺B出口外面嘅商場,及後計劃改做購物街.但由於該商場未有發展,預留空間一直未有使用.
[編輯] 車站樓層
[編輯] 車站大堂
- 車站商店及自助服務
[編輯] 車站月台
油塘站月台設有4個月台,位於U1層同U2層,所有月台都裝咗月台幕門.其中U1層係1號月台(觀塘綫往調景嶺方向)同4號月台(將軍澳綫往北角方向),並位於同一島式月台,方便由九龍過香港島嘅乘客,直接由觀塘綫月台行去將軍澳綫月台,轉往北角嘅列車,再經東區海底隧道過香港島.
U2層係2號月台(觀塘綫往油麻地方向)同3號月台(將軍澳綫往寶琳/康城方向),同樣位於同一島式月台,方便由香港島過九龍嘅乘客,直接由將軍澳綫月台行去觀塘綫月台,轉往油麻地方向嘅列車.
[編輯] 車站出口
縱使油塘站有唔少出入閘嘅人流,但大部分都集中用A1同A2出口,相反B1同B2出口則極少人流.因此地鐵公司曾經將B1出口暫停使用,並喺B2出口加上自動門,減少車站大堂冷氣流失.[2]
- A1 - 油塘邨
- A2 - 高輝道
- B1 - 油麗邨
- B2 - 茶果嶺道
[編輯] 鄰接車站
[編輯] 接駁交通
由於油塘站位於茶果嶺道附近嘅山邊,車站喺設計嗰時並冇設立公共運輸交匯處.因此喺啟用嗰時,唔少接駁巴士同小巴路線只能延伸至油塘站附近嘅鯉魚門道做中途站,乘客需利用A1出口嘅扶手電梯同油塘邨往返車站大堂同埋接駁工具嘅車站.
而大部份接駁巴士同小巴路線多數係連接藍田嘅廣田邨,茶果嶺一帶,部份住喺藍田東北嘅居民轉接駁工具往返油塘站,可直接去港島或九龍一帶,唔使搭多一程觀塘綫列車往返藍田站.
- 九巴:
- 14 - 油塘 ↔ 中港碼頭
- 14B - 藍田(廣田邨) ↔ 牛頭角
- 14C - 鯉魚門(三家村) ↔ 觀塘(裕民坊)
- 14S - 油塘 ↔ 將軍澳華人永遠墳場(淨係喺清明節或重陽節提供服務)
- 62X - 屯門市中心 ↔ 油塘
- 216M - 藍田鐵路站 ↺ 油塘鐵路站
- 259D - 龍門居 ↔ 油塘
- 過海隧道巴士:
- 603
- 九龍專線小巴:
- 23C - 油塘站 ↔ 匯景花園
- 24 - 三家村碼頭 ↺ 藍田啟田邨
- 24M - 三家村碼頭 ↺ 油塘站
- 63M - 藍田(廣田邨) ↺ 油塘站(只限繁忙時間服務)
- 新界專線小巴:
- 108M - 維景灣畔 ↺ 藍田站
[編輯] 利用狀況
油塘站係觀塘綫同將軍澳綫嘅重要轉車站.因此每日繁忙時間都有好多乘客喺呢道轉車,往返香港島同九龍東一帶.所有利用東區海底隧道往返觀塘綫同港島綫嘅乘客,除咗要喺原有嘅鰂魚涌站或北角站轉車之外,要經將軍澳綫喺呢個站轉多一程車.因此大部份用呢個站嘅人流係轉車客,往返港島或九龍東一帶.所以,本站係香港九龍觀塘區較繁忙嘅港鐵站之一.另外,車站周邊有多個大型屋邨,學校,鯉魚門廣場及油塘中心,所以用本站出入嘅人流都係居住喺附近屋苑同屋邨嘅居民,中小學學生或者喺附近辦公室返工嘅市民.所以,本站平日都有平穩嘅出入閘人流.
而每逢清明節同重陽節,九巴特別路線14S服務期間,都會出現大批拜山人士由本站去聖安當女書院對開嘅巴士站搭該線上去將軍澳華人永遠墳場.到時警方可能會喺本站A出口實施人流管制,以分流大批拜山人士.雖然喺以上兩個節日嘅正日,14S會暫停服務,但仍然會有大量出入閘人流,而油塘站缺點就係令無數觀塘同藍田區市民轉用巴士前往港島區.
[編輯] 車站歷史
- 早期系統
- 內文: 觀塘綫
早喺1970年地鐵擬建嘅「早期系統」中,曾經建議喺而家油塘邨一帶設「馬游塘站」,係油塘站前身,但最後因為早期系統規模縮減,設站計劃被暫時擱置.直到2000年代發展將軍澳綫,油塘地區先有地鐵站.
- 將軍澳綫
- 內文: 將軍澳綫
油塘站喺2002年8月4號啟用.呢個站啟用後,觀塘綫所有列車唔再直接經東區海底隧道過海.觀塘綫同將軍澳綫嘅上行綫總站由香港島嘅北角站臨時改做呢個站,為期2個星期,以方便乘客熟習新轉車安排.同時間,北角站同鰂魚涌站亦暫時改屬將軍澳綫嘅短線,列車離開鰂魚涌站同埋東區海底隧道路段之後,唔再前往藍田站,改行一段新起嘅路段前往呢個站.此外,連接東區海底隧道至藍田站嘅路段亦完全停用.
8月18日,地鐵將軍澳綫一期通車,觀塘綫嘅上行綫總站正式改做新界西貢區嘅調景嶺站,而將軍澳綫亦正式改以位於將軍澳嘅寶琳站做上行綫總站,本站成為觀塘綫同將軍澳綫嘅中途站.
鰂魚涌站同北角站嘅路段改動之後亦成為將軍澳綫同港島綫嘅轉綫站.搭觀塘綫嘅乘客前往香港島要喺呢個站轉將軍澳綫列車,經東區海底隧道過海,再到鰂魚涌站或北角站轉港島綫.
- 將軍澳綫新行車模式
為配合康城站喺2009年7月26號啟用,將軍澳綫喺7月19號開始實施新行車模式.繁忙時間(平日上下晝,星期六上晝)列車以四班做一組,每隔2分30秒一班,頭三班列車將來往寶琳站,第四班就來往康城站.四班列車聯合服務將軍澳站至北角站一段路線,實際上係加密咗班次,但係去寶琳站同坑口站嘅列車就減少,等車時間亦會長咗.
而喺非繁忙時間,若果乘客要去康城站,要喺調景嶺站或者將軍澳站轉康城穿梭列車.